4 การประกอบธุรกิจของแต่ละสายผลิตภัณฑ์

ลักษณะการให้บริการ

บริษัทเป็นหนึ่งในผู้นำในธุรกิจให้บริการโทรศัพท์เคลื่อนที่ในประเทศไทย
โดยดำเนินธุรกิจให้บริการโทรศัพท์เคลื่อนที่ภายใต้สัญญาร่วมการงานกับ กสท. มีอายุสัญญาสิ้นสุดในปี
2561
บริษัทให้บริการโทรศัพท์เคลื่อนที่กับลูกค้าในระบบรายเดือนและระบบเติมเงินในหลายรูปแบบด้วยกันทั้งแบบเสียง
(Voice) และแบบไม่มีเสียง (Non-Voice)
โดยบริการแบบไม่มีเสียงรวมถึงการให้บริการทางข้อมูล การให้บริการ SMS การให้บริการ MMS
การดาวน์โหลดเสียงเรียกเข้า ภาพกราฟิก และบริการอินเตอร์เน็ตทางโทรศัพท์เคลื่อนที่
รวมทั้งบริการเสริมอื่น ๆ ซึ่งบริษัทดำเนินการร่วมกับผู้พัฒนา Content (Content Provider)
นอกจากนี้
บริษัทยังให้บริการข้ามแดนอัตโนมัติแก่ลูกค้าที่นำโทรศัพท์เคลื่อนที่ไปใช้งานในต่างประเทศและลูกค้าของผู้ให้บริการโทรศัพท์เคลื่อนที่ในต่างประเทศที่เลือกใช้โครงข่ายของบริษัทเมื่อใช้โทรศัพท์เคลื่อนที่ระหว่างพำนักอยู่ในประเทศไทย
และให้บริการโทรศัพท์ระหว่างประเทศแก่ลูกค้าที่โทรศัพท์ทางไกลไปยังเลขหมายในต่างประเทศ
ทั้งนี้
ภายใต้ข้อตกลงการให้บริการข้ามแดนอัตโนมัติที่บริษัททำไว้กับผู้ให้บริการโทรศัพท์เคลื่อนที่ในต่างประเทศ

ธุรกิจโทรศัพท์เคลื่อนที่ในประเทศไทยมีการเปลี่ยนแปลงเป็นอย่างมากในระยะเวลาไม่กี่ปีที่ผ่านมา
โดยผู้ให้บริการโทรศัพท์เคลื่อนที่หลายรายมีการขยายโครงข่ายและช่องทางการจัดจำหน่ายเพื่อขยายพื้นที่ให้บริการและเพื่อให้สินค้าและบริการเข้าถึงผู้ใช้บริการจำนวนมากขึ้น
ส่งผลให้มีการใช้โทรศัพท์เคลื่อนที่ในวงกว้างครอบคลุมประชากรที่มีฐานะทางเศรษฐกิจและสังคมที่หลากหลาย
รวมทั้งครอบคลุมประชากรในพื้นที่ต่าง ๆ ได้มากขึ้น นอกจากนี้
การคิดค่าบริการโทรศัพท์เคลื่อนที่ในอัตราที่เหมาะสม
และการใช้บริการระบบเติมเงินที่สามารถกระทำได้ง่ายขึ้นเป็นปัจจัยสำคัญประการหนึ่งที่ทำให้ลูกค้าระบบเติมเงินเป็นลูกค้ากลุ่มใหญ่ของธุรกิจ

ข้อมูลเกี่ยวกับฐานลูกค้าของบริษัทในระยะ 3 ปีที่ผ่านมาสิ้นสุดวันที่ 31 ธันวาคม 2552 ดังนี้

+-----------------------------+---------+---------+---------+---------+
|                             |         | สิ้นสุดวันที่ |         |         |
|                             |         | 31      |         |         |
|                             |         | ธันวาคม  |         |         |
+=============================+=========+=========+=========+=========+
|                             |         | 2550    | 2551    | 2552    |
+-----------------------------+---------+---------+---------+---------+
| จำนวนผู้ใช้บริการ⁽²⁾ (หน่วย :    |         |         |         |         |
| ’000 เลขหมาย)               |         |         |         |         |
+-----------------------------+---------+---------+---------+---------+
|   ระบบรายเดือน               |         | 2,072.7 | 2,469.9 | 2,291.3 |
+-----------------------------+---------+---------+---------+---------+
|   อัตราการเติบโต (ร้อยละ)      |         | 1.8     | 19.2    | -7.2    |
+-----------------------------+---------+---------+---------+---------+
|   CAGR⁽¹⁾ 2550 – 2552       |         | 3.4     |         |         |
+-----------------------------+---------+---------+---------+---------+
|   ระบบเติมเงิน                |         | 1       | 1       | 1       |
|                             |         | 3,699.3 | 6,212.2 | 7,365.7 |
+-----------------------------+---------+---------+---------+---------+
|   อัตราการเติบโต (ร้อยละ)      |         | 34.5    | 18.3    | 7.1     |
+-----------------------------+---------+---------+---------+---------+
|   CAGR⁽¹⁾ 2550 – 2552       |         | 8.2     |         |         |
+-----------------------------+---------+---------+---------+---------+
|   รวม                       |         | 1       | 1       | 1       |
|                             |         | 5,772.0 | 8,682.1 | 9,657.1 |
+-----------------------------+---------+---------+---------+---------+
|   อัตราการเติบโต (ร้อยละ)      |         | 29.0    | 18.5    | 5.2     |
+-----------------------------+---------+---------+---------+---------+
|   CAGR 2550 - 2552          |         | 7.6     |         |         |
+-----------------------------+---------+---------+---------+---------+

หมายเหตุ

(1) CAGR (Compound Annual Growth Rate) หมายถึง อัตราการเติบโตเฉลี่ยต่อปี

(2) จำนวนผู้ใช้บริการตามคำจำกัดความจะรวมทุกเลขหมายที่ยัง Active อยู่
โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
ตามอายุที่กำหนดไว้ของซิมการ์ดก็ตาม

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU)
โดยคำนวณจากรายได้สุทธิต่อจำนวนผู้ใช้บริการเฉลี่ย

+-----------------------------+---------+---------+---------+---------+
|                             |         | 2550    | 2551    | 2552    |
+=============================+=========+=========+=========+=========+
| รายได้เฉลี่ยต่อเลขหมายต่อเดือน    |         |         |         |         |
| (หน่วย : บาท)                |         |         |         |         |
+-----------------------------+---------+---------+---------+---------+
|   ระบบรายเดือน               |         | 823     | 711     | 658     |
+-----------------------------+---------+---------+---------+---------+
|   ระบบเติมเงิน                |         | 297     | 255     | 225     |
+-----------------------------+---------+---------+---------+---------+
|   รวม                       |         | 374     | 309     | 274     |
+-----------------------------+---------+---------+---------+---------+

ที่มา บริษัท

หมายเหตุ

คำจำกัดความของรายได้เฉลี่ยต่อเลขหมายต่อเดือนที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ปี 2550
ผู้ให้บริการโทรคมนาคมที่ได้ลงนามในสัญญาเชื่อมต่อโครงข่ายระหว่างกันได้เริ่มคิดค่าเชื่อมต่อโครงข่ายซึ่งกันและกัน
เพื่อให้สะท้อนรายได้ที่เกิดจากการเชื่อมต่อโครงข่าย
รายได้เฉลี่ยต่อเลขหมายต่อเดือนของบริษัทจึงคำนวณโดยรวมค่าเชื่อมต่อโครงข่ายจากผู้ให้บริการที่มีการลงนามในสัญญาเชื่อมต่อโครงข่ายโทรคมนาคมกับบริษัท
ซึ่ง ณ สิ้นปี 2552 ได้แก่ ทรูมูฟ เอไอเอส ทริปเปิลที บรอดแบนด์ ดีแทค เนทเวอร์ค และดิจิตอล
โฟน

4.1.1 การให้บริการโครงข่ายโทรศัพท์เคลื่อนที่

(ก) บริการด้านเสียงสำหรับลูกค้าในระบบรายเดือน

“ใช้สบาย จ่ายรายเดือน” คือ ลักษณะเด่นของบริการในระบบรายเดือนที่บริษัทให้บริการแก่ลูกค้า
ซึ่งเป็นการให้เครดิตโดยลูกค้าสามารถชำระค่าบริการภายหลังการใช้
การให้บริการในระบบรายเดือนเป็นการเสริมสร้างความแข็งแกร่งต่อจุดยืนของบริษัทในการเป็น
ผู้ให้บริการที่เป็นมิตรและให้ความใส่ใจต่อลูกค้าและเข้าใจถึงสถานการณ์ต่าง ๆ ของลูกค้า

ลูกค้าที่ต้องการใช้บริการในระบบรายเดือนจะต้องทำการจดทะเบียนโดยกรอกแบบสัญญาขอใช้บริการ
โดยไม่เสียค่าธรรมเนียมและแนบเอกสารหลักฐานแสดงตนพร้อมแจ้งที่อยู่สำหรับจัดส่งใบแจ้งหนี้ค่าบริการ
สัญญาขอใช้บริการไม่กำหนดระยะเวลาการใช้บริการขั้นต่ำ ดังนั้น
ลูกค้าสามารถยกเลิกการใช้บริการได้โดยยื่นเอกสารตามที่กำหนด ณ
สำนักงานบริการลูกค้าของบริษัททุกสาขา
หรือโทรไปยกเลิกการใช้บริการได้ที่ศูนย์บริการลูกค้าของบริษัท
โดยไม่เสียค่าธรรมเนียมในการยกเลิกการใช้บริการ

ณ วันที่ 31 ธันวาคม 2552 จำนวนผู้ใช้บริการในระบบรายเดือนรวม 2,291,349 เลขหมาย
คิดเป็นร้อยละ 11.7 ของจำนวนผู้ใช้บริการทั้งหมด ลดลงจากจำนวนผู้ใช้บริการในระบบรายเดือน
ณ สิ้นปี 2551 เนื่องจากบริษัทมีนโยบายมุ่งเน้นเรื่องคุณภาพของลูกค้ามากขึ้น
และลดจำนวนลูกค้าที่ไม่มีการใช้บริการลง
เป็นผลให้บริษัทมีค่าใช้จ่ายเกี่ยวกับการจัดการหนี้เสียและค่าใช้จ่ายในการหาลูกค้ารายใหม่ลดลง

  ------------------------------ ---------- ----------- ----------- -----------
                                            สิ้นสุดวันที่ 31              
                                            ธันวาคม                  

                                            2550        2551        2552

  ผู้ใช้บริการในระบบรายเดือน                     2,072,745   2,469,866   2,291,349
  (เลขหมาย)                                                         

  อัตราการเติบโต (ร้อยละ)                      1.8         19.2        -7.2

  สัดส่วนต่อจำนวนผู้ใช้บริการทั้งหมด                 13.1        13.2        11.7
  (ร้อยละ)                                                           
  ------------------------------ ---------- ----------- ----------- -----------

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU) ของผู้ใช้บริการในระบบรายเดือน
โดยคำนวณจากรายได้สุทธิต่อจำนวนผู้ใช้บริการเฉลี่ย มีดังนี้

+-----------------------------+---------+---------+---------+---------+
|                             |         | 2550    | 2551    | 2552    |
+-----------------------------+---------+---------+---------+---------+
| รายได้เฉลี่ยต่อเลขหมายต่อเดือน    |         |         |         |         |
| (หน่วย : บาท)                |         |         |         |         |
+-----------------------------+---------+---------+---------+---------+
|   ระบบรายเดือน               |         | 823     | 711     | 658     |
+-----------------------------+---------+---------+---------+---------+
|   อัตราการเติบโต (ร้อยละ)      |         | 1.7     | -13.7   | -7.4    |
+-----------------------------+---------+---------+---------+---------+

ที่มา บริษัท

หมายเหตุ

คำจำกัดความของรายได้เฉลี่ยต่อเลขหมายต่อเดือนที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ปี 2550
ผู้ให้บริการโทรคมนาคมที่ได้ลงนามในสัญญาเชื่อมต่อโครงข่ายระหว่างกันได้เริ่มคิดค่าเชื่อมต่อโครงข่ายซึ่งกันและกัน
เพื่อให้สะท้อนรายได้ที่เกิดจากการเชื่อมต่อโครงข่าย
รายได้เฉลี่ยต่อเลขหมายต่อเดือนของบริษัทจึงคำนวณโดยรวมค่าเชื่อมต่อโครงข่ายจากผู้ให้บริการที่มีการลงนามในสัญญาเชื่อมต่อโครงข่ายโทรคมนาคมกับบริษัท
ซึ่ง ณ สิ้นปี 2552 ได้แก่ ทรูมูฟ เอไอเอส ทริปเปิลที บรอดแบนด์ ดีแทค เนทเวอร์ค และดิจิตอล
โฟน

ระหว่างปี 2550 ถึง 2552 รายได้เฉลี่ยต่อเลขหมายต่อเดือน (ARPU)
สำหรับลูกค้าในระบบรายเดือนจะอยู่ในช่วงระหว่าง 823 บาทถึง 658 บาท ทั้งนี้ เหตุที่ ARPU
ของบริษัทมีทิศทางที่ลดลงเกิดจากการขยายตัวของฐานลูกค้าเข้าไปในกลุ่มที่มีปริมาณการใช้บริการน้อย
ซึ่งเป็นไปตามลักษณะปกติของภาวะตลาดโทรคมนาคม
รวมทั้งรายได้จากค่าเชื่อมต่อโครงข่ายที่ลดลงอันเนื่องมาจากสภาวะการแข่งขันที่ผู้ให้บริการออกโปรโมชั่นที่มีราคาโทรในเครือข่ายที่จูงใจประกอบกับผลกระทบจากวิกฤตเศรษฐกิจที่เกิดขึ้นปลายปี
2551 อย่างไรก็ดีอัตราการลดลงของ ARPU
มีแนวโน้มชะลอตัวเป็นผลมาจากนโยบายบริษัทที่มุ่งเน้นการรักษาฐานลูกค้าที่มีคุณภาพไว้และกระตุ้นการใช้งานของลูกค้าปัจจุบันโดยเฉพาะบริการเสริมซึ่งมีแนวโน้มเติบโตสูงจากภาวะตลาดและความนิยมของเครื่องโทรศัพท์สมาร์ทโฟน
อนึ่ง ARPU ของบริษัทสำหรับลูกค้าในระบบรายเดือนจะสูงกว่าลูกค้าในระบบเติมเงิน
ส่วนหนึ่งเป็นผลมาจากบริการในระบบรายเดือนสามารถตอบสนองความต้องการของลูกค้าที่มีปริมาณการใช้งานมาก
ส่วนบริการในระบบเติมเงินสามารถตอบสนองความต้องการของลูกค้าในวงกว้างแต่มีปริมาณการใช้งานโดยเฉลี่ยต่อคนน้อยกว่า

บริษัทได้นำเสนอรูปแบบการให้บริการและรูปแบบการคิดค่าบริการที่หลากหลายเพื่อตอบสนองกลุ่มผู้ใช้บริการแต่ละกลุ่มซึ่งมีความต้องการในการใช้งานและวิถีชีวิตที่แตกต่างกันออกไป
ทั้งนี้ ในการให้บริการทุกรูปแบบบริษัทจะคิดค่าบริการอัตราเดียวทั่วประเทศ
และได้รวมบริการเสริมพื้นฐาน เช่น บริการรับสายเรียกซ้อนและบริการโอนสายอัตโนมัติไว้ด้วย
และลูกค้ายังสามารถเปลี่ยนแปลงรูปแบบการให้บริการได้โดยอาจต้องเสียค่าธรรมเนียมในบางกรณี
นอกจากนี้
บริษัทได้นำเสนอบริการที่สามารถเปลี่ยนรูปแบบการให้บริการระหว่างบริการในระบบรายเดือนและบริการในระบบเติมเงินโดยลูกค้าไม่ต้องเปลี่ยนเลขหมายโทรศัพท์แต่อย่างใด

บริษัทนำเสนอรูปแบบการคิดค่าบริการใหม่ ๆ
อย่างต่อเนื่องเพื่อจูงใจกลุ่มลูกค้าและเป็นการสร้างความแปลกใหม่ต่อตลาด
รวมทั้งเป็นการเสนอบริการเพื่อตอบสนองต่อความต้องการที่หลากหลายของลูกค้าและสภาวะการแข่งขันในตลาด

รูปแบบการให้บริการหลักแก่ลูกค้าในระบบรายเดือนในช่วง 5 ปีที่ผ่านมา มีดังนี้

+-----------------+-------------------------+-------------------------+
| รูปแบบการให้บริการ | จุดเด่น                   | กลุ่มลูกค้าเป้าหมาย          |
+=================+=========================+=========================+
| ZAD             | -   อ                   | กลุ่มวัยรุ่น                 |
|                 | ัตราค่าบริการต่ำเมื่อใช้งานนาน | นักศึกษาที่เ                |
|                 |                         | คยใช้ระบบเติมเงินแล้วประสงค |
|                 | -   ค่าบริการเหมาจ่ายต่ำ    | ์จะเปลี่ยนมาเป็นลูกค้าระบบราย |
|                 |                         | เดือนแต่ยังคงต้องการรูปแบบกา |
|                 |                         | รคิดค่าบริการแบบเรียบง่ายและ |
|                 |                         | รูปแบบค่าใช้จ่ายที่มีความยืดหยุ่น |
+-----------------+-------------------------+-------------------------+
| WORK            | -   อ                   | กลุ่มลูกค้าโทรปานกลางถึงสูง   |
|                 | ัตราค่าบริการในช่วงเวลาพิเศษ |                         |
|                 |                         |                         |
|                 | -   ค่าบริการเหมาจ่ายต่ำ    |                         |
+-----------------+-------------------------+-------------------------+
| โอ...มั่ก ๆ       | -                       | กลุ่มลูกค้าโทรปานกลางถึงสูง   |
|                 |    อัตราค่าบริการรายเดือนต่ำ |                         |
|                 |                         |                         |
|                 | -   อัตราค่าบ             |                         |
|                 | ริการต่ำสำหรับโทรในเครือข่าย |                         |
+-----------------+-------------------------+-------------------------+
| D แพ็คเกจอื่น ๆ    | -   รูปแบ                | กลุ่มลูกค้าที่ต               |
|                 | บการคิดค่าบริการและอัตราค่าบ | ้องการควบคุมค่าใช้จ่ายต่อเดือน |
|                 | ริการเหมาจ่ายขั้นต่ำในแบบต่าง |                         |
|                 |     ๆ ให้เลือก            |                         |
+-----------------+-------------------------+-------------------------+
| Zero            | -   ไม่มีค่าบริการรายเดือน   | กลุ่มลูกค้าที่โทรน้อย          |
|                 |                         |                         |
|                 | -   อัตราค่าบ             |                         |
|                 | ริการต่อนาทีเท่ากันทุกเครือข่าย |                         |
+-----------------+-------------------------+-------------------------+
| Feel Free       | -   ค่าบ                 | กลุ่มลูกค้าที่โทรปานกลางถึงสูง  |
|                 | ริการเหมาจ่ายที่ระดับราคาต่าง | และต้องการรูปแบ           |
|                 |     ๆ                   | บการคิดค่าบริการแบบเรียบง่าย |
|                 |                         | ไม่ซับซ้อน                 |
|                 |   สำหรับสิทธิโทรฟรีในแต่ละวัน |                         |
+-----------------+-------------------------+-------------------------+
| WE              | -   อัตราค่าบริการพิเศษระ   | กลุ่มลูกค้าที่โทรมาก          |
|                 | หว่างเบอร์คู่ในแพ็คเกจเดียวกัน |                         |
+-----------------+-------------------------+-------------------------+
| LITE            | -   ค่าบริการรายเดือนต่ำ    | กลุ่มลูกค้าที่โทรน้อยถึงปานกลาง |
|                 |                         | และต้องการรูปแบ           |
|                 | -   อัตราค่าบ             | บการคิดค่าบริการแบบเรียบง่าย |
|                 | ริการต่อนาทีเท่ากันทุกเครือข่าย | ไม่ซับซ้อน                 |
+-----------------+-------------------------+-------------------------+
| HALF PRICE      | -   คิด                  | กลุ่มลูกค้าที่โทรปานกลางถึงสูง  |
|                 | ค่าบริการเพียงครึ่งเดียวของจำ | และต้องการรูปแบ           |
|                 | นวนการใช้งานที่ระดับราคาต่าง | บการคิดค่าบริการแบบเรียบง่าย |
|                 |     ๆ                   | ไม่ซับซ้อน                 |
+-----------------+-------------------------+-------------------------+
| Goood           | -   คิดค่าบ               | กลุ่มลูกค้าที่โทรมาก          |
|                 | ริการเหมาจ่ายในช่วงเวลาที่กำ |                         |
|                 | หนดสำหรับการโทรในเครือข่าย |                         |
+-----------------+-------------------------+-------------------------+
| โสด             | -   โทรฟรีใ              | กลุ่มลูกค้าโทรน้อยถึงปานกลาง  |
|                 | นเครือข่ายในช่วงเวลาที่กำหนด |                         |
+-----------------+-------------------------+-------------------------+
| SIM LITE FOR    | -   โทรฟรี 1 เบอร์คนพิเศษ  | กลุ่มลูกค้าที่มีปริมาณการโ      |
| LOVE            |                         | ทรน้อยและเน้นโทรเฉพาะเบอร์ |
+-----------------+-------------------------+-------------------------+
| โทรมันส์จิงดิ       | -   คิดค่าบริการเหมาจ่ายต่อ  | กล                      |
|                 | นาทีราคาพิเศษที่ระดับราคาต่าง | ุ่มลูกค้าโทรปานกลางถึงโทรมาก |
|                 |     ๆ                   |                         |
|                 |                         |                         |
|                 | และจำกัดการโทรนอกเครือข่าย |                         |
+-----------------+-------------------------+-------------------------+
| ทศกัณฐ์           | -   ให้สิทธิโทรฟร          | กลุ่มลูกค้าที่โทรปานกลางถึงมาก |
|                 | ีต่อวันรวมในค่าบริการเหมาจ่าย |                         |
+-----------------+-------------------------+-------------------------+
| โฟร์โม้           | -   โทรฟรี 4             | กลุ่มลูกค้าที่โทรเฉพาะเบอร์    |
|                 |     เบอร์พิเศษใน          |                         |
|                 | ช่วงเวลาจำกัดการโทรรต่อครั้ง |                         |
+-----------------+-------------------------+-------------------------+
| SMS Internet    | -   คิดค่าบริการส่งข้อความแล | กลุ่มลูก                   |
| SIM             | ะใช้บริการด้านข้อมูลราคาพิเศษ | ค้าที่เน้นการใช้งานบริการเสริม |
|                 |                         | หรือเป็น                  |
|                 |                         | ซิมที่สองสำหรับลูกค้าที่มีซิมหล   |
|                 |                         | ักสำหรับแพ็คเกจบริการเสียงอื่น |
|                 |                         | ๆ                       |
+-----------------+-------------------------+-------------------------+
| Sweetheart      | -   โทรฟรีเบอร์พิเศษใน     | กลุ่มลูกค้าที่มีปริมาณการโ      |
|                 | ช่วงเวลาจำกัดการโทรรต่อครั้ง | ทรน้อยและเน้นโทรเฉพาะเบอร์ |
+-----------------+-------------------------+-------------------------+
| เมาท์ S,M,L      | -   คิดค่าบริการเห         | กลุ่มลูกค้าที่มีกา             |
|                 | มาจ่ายจำกัดการโทรในและนอก | รใช้งานทั้งในและนอกเครือข่าย |
|                 | เครือข่ายตามปริมาณการใช้งาน |                         |
+-----------------+-------------------------+-------------------------+

ปี 2548

“แพ็คเกจ ZAD” เป็นรูปแบบการให้บริการที่บริษัทนำเสนอแก่ลูกค้าในเดือนกุมภาพันธ์ 2548
กลุ่มเป้าหมายคือลูกค้ากลุ่มวัยรุ่นที่ใช้บริการโทรศัพท์เคลื่อนที่ระบบเติมเงินอยู่แล้วและประสงค์จะเปลี่ยนรูปแบบการให้บริการมาเป็นลูกค้าระบบรายเดือน
โดยลูกค้าสามารถใช้บริการที่คุ้มค่าด้วยโครงสร้างอัตราค่าบริการที่เรียบง่ายและยืดหยุ่นคล้ายกับบริการในระบบเติมเงิน
กล่าวคือ ค่าบริการเหมาจ่ายต่อเดือนเริ่มต้นในระดับต่ำกว่าแพ็คเกจอื่น ๆ
ในระบบรายเดือนและสามารถยกยอดค่าบริการเหมาจ่ายที่ใช้ไม่หมดไปในรอบบิลถัดไปได้เหมือนกับระบบเติมเงินโดยเก็บได้สูงสุดไม่เกิน
1,500 บาท
รูปแบบการให้บริการนี้กระตุ้นให้ลูกค้าใช้บริการโทรศัพท์นานขึ้นโดยคิดอัตราค่าบริการเป็นอัตราพิเศษเมื่อใช้งานนาน
ๆ

“แพ็คเกจ WORK” ได้ถูกนำเสนอเมื่อเดือนพฤศจิกายน 2548
โดยคิดอัตราค่าบริการในรูปแบบใหม่ในช่วงเวลาพิเศษ แพ็คเกจ WORK
จึงเป็นอีกหนึ่งแพ็คเกจที่บริษัทตั้งใจพัฒนาขึ้นเพื่อสร้างความคุ้มค่าแก่ผู้ใช้บริการ ซึ่งแพ็คเกจ WORK
ประสบความสำเร็จด้วยดี ทำให้จำนวนผู้ใช้บริการในระบบรายเดือนในช่วง 2 เดือนสุดท้ายของปี
2548 ของบริษัทเพิ่มขึ้นอย่างมาก

ต่อมาบริษัทได้เปิดตัว “แพ็คเกจ WORK MORE” เพื่อตอบสนองการแข่งขันที่รุนแรงมากขึ้น
โดยอัตราค่าบริการจะเหมือนกับ “แพ็คเกจ WORK” แต่สามารถโทรได้ทั้งวันโดยไม่แบ่งช่วงเวลา

ปี 2549

ในเดือนมกราคม 2549 บริษัทได้นำเสนอ “แพ็คเกจ ZAD Buffet”
เป็นรูปแบบการให้บริการที่ผู้ใช้บริการสามารถโทรฟรีได้ตลอดในช่วงเวลาพิเศษ
ส่วนนอกช่วงเวลาพิเศษจะคิดค่าบริการในอัตราตามปกติ และจากนั้นในช่วงครึ่งปีแรกของปี 2549
บริษัทได้เพิ่มโปรโมชั่น ZAD Super Buffet และ ZAD Hot Buffet
ซึ่งมีรูปแบบการคิดค่าบริการในลักษณะเดียวกัน กล่าวคือ
มีช่วงเวลาพิเศษที่ผู้ใช้บริการสามารถโทรฟรีได้ แต่แตกต่างกันเพียงอัตราค่าบริการต่อนาที

แพ็คเกจ ZAD ยังนำเสนอรูปแบบการให้บริการใหม่ ๆ อย่างต่อเนื่อง โดยเดือนมิถุนายน 2549
บริษัทได้เสนอรูปแบบการให้บริการโทรฟรี เพื่อนซี้ 5 เบอร์ตลอด 24 ชั่วโมง
โดยคิดค่าบริการแบบเหมาจ่ายขั้นต่ำและรับสิทธิโทรฟรีไปยัง 5
เลขหมายพิเศษในโครงข่ายของบริษัท

ปี 2550

ในเดือนกุมภาพันธ์ 2550 บริษัทได้เปิดตัว “แพ็คเกจ โอ มั่ก ๆ”
เพื่อตอบรับการเริ่มต้นของการคิดค่าตอบแทนการเชื่อมต่อโครงข่ายโทรคมนาคม
โดยคิดค่าบริการสำหรับการโทรหาเลขหมายภายในโครงข่ายของบริษัทต่ำกว่าการคิดค่าบริการสำหรับการโทรหาเลขหมายต่างโครงข่าย
บริษัทเชื่อว่าการเปิดตัวแพ็คเกจใหม่นี้เป็นการสร้างรูปแบบใหม่ให้กับผู้ให้บริการโทรศัพท์เคลื่อนที่ในการคิดค่าบริการในระบบรายเดือน
โดยผู้ให้บริการจะเริ่มมองหาการส่งเสริมการขายและอัตราค่าบริการใหม่เพื่อจูงใจให้มีการโทรหาเลขหมายภายในโครงข่ายเดียวกันเพิ่มมากขึ้น

ในเดือนตุลาคม 2550 บริษัทได้เปิดตัว “แพ็คเกจ Feel Free” และ “แพ็คเกจ Zero”
เพื่อรองรับการปรับเปลี่ยนตราสัญลักษณ์ใหม่ของบริษัท ในส่วนของ “แพ็คเกจ Feel Free”
คิดค่าบริการแบบเหมาจ่ายรายเดือนและรับสิทธิโทรฟรีต่อวันที่ระดับราคาต่าง ๆ
ตามความเหมาะสมของผู้ใช้บริการ
โดยจะคิดค่าบริการต่อนาทีเพิ่มเติมในส่วนที่โทรเกินสิทธิที่ได้รับในแต่ละวัน สำหรับ “แพ็คเกจ
Zero” ไม่มีค่าบริการรายเดือน และคิดค่าโทรเป็นนาทีตามการใช้งานจริงของผู้ใช้บริการ

ปี 2551

ในปี 2551 บริษัทได้เปิดตัวแพ็คเกจเพิ่มขึ้นอีกสำหรับผู้ใช้บริการในกลุ่มต่าง ๆ เช่น “WE”
“HALF-PRICE” และ “Goood” สำหรับกลุ่มลูกค้าที่มีปริมาณการใช้งานมาก และ “LITE”
สำหรับกลุ่มลูกค้าที่มีปริมาณการใช้งานน้อยถึงปานกลาง

ปี 2552

ในปี 2552
บริษัทได้นำเสนอแพ็คเกจเพิ่มเติมเพื่อตอบสนองความต้องการในการใช้งานของลูกค้าที่มีแนวโน้มใช้งานบริการเสริมโดยเฉพาะบริการด้านข้อมูล
(data) มากขึ้นเช่น SMS Internet SIM
เหมาะสำหรับกลุ่มลูกค้าที่เน้นการใช้งานด้านข้อมูลและรับส่งข้อความโดยเฉพาะ นอกจากนั้นแล้ว
แนวโน้มการแข่งขันของผู้ประกอบการโทรศัพท์เคลื่อนที่ก็มุ่งเน้นการใช้งานในเครือข่ายมากขึ้นโดยบริษัทได้เปิดตัวแพ็คเกจที่มีค่าโทรจูงใจในเครือข่ายสำหรับผู้ใช้บริการที่มีลักษณะการใช้งานต่าง
ๆกันทั้งในด้านของปริมาณการใช้งาน ลักษณะการโทรต่อครั้ง เช่น “โสด” “SIM LITE in LOVE”
“Sweetheart” “ทศกัณฐ์” “โทรมันส์จิงดิ” และ “โฟร์โม้”

นอกจากนี้ บริษัทยังมุ่งมั่นที่จะพัฒนารูปแบบการให้บริการใหม่ ๆ
ที่หลากหลายเพื่อให้สอดคล้องกับความต้องการและวิถีชีวิตที่เป็นเอกลักษณ์เฉพาะของกลุ่มลูกค้าแต่ละกลุ่ม
ทั้งนี้ เพื่อสร้างความพึงพอใจสูงสุดให้แก่ลูกค้าผู้ใช้บริการอย่างต่อเนื่อง
บริษัทยังได้ให้บริการโทรศัพท์เคลื่อนที่แก่ลูกค้ากลุ่มองค์กรธุรกิจ อันได้แก่
กลุ่มธุรกิจขนาดกลางและขนาดย่อม (SMEs) (โปรดพิจารณารายละเอียดเพิ่มเติมในข้อ 4.1.1(จ)
– ลูกค้ากลุ่มองค์กรธุรกิจ)

(ข) บริการด้านเสียงสำหรับลูกค้าในระบบเติมเงิน

บริษัทให้บริการแก่ลูกค้าระบบเติมเงินซึ่งมีจุดเด่นคือ “จ่ายง่าย ๆ ใช้ได้ทันที”
ลูกค้าระบบเติมเงินสามารถใช้บริการได้เมื่อซื้อซิมการ์ดระบบเติมเงิน
ซึ่งลูกค้าสามารถใช้บริการได้อย่างสะดวกรวดเร็วกว่าระบบรายเดือน นอกจากนี้
ลูกค้าไม่ต้องกังวลเกี่ยวกับการชำระค่าบริการตามใบแจ้งหนี้ทุก ๆ
เดือนหรือค่าบริการแบบเหมาจ่ายซึ่งลูกค้าอาจใช้ไม่ครบในบางเดือน
แม้ว่าลูกค้าจะชำระค่าบริการล่วงหน้าแต่ลูกค้าระบบเติมเงินยังสามารถควบคุมค่าใช้จ่ายได้ตามที่ต้องการและมีความคล่องตัวในการใช้บริการสูง
บริการนี้ยังช่วยลดอุปสรรคสำหรับลูกค้าที่ประสงค์จะใช้บริการเพราะสามารถเข้าถึงได้โดยง่ายและลูกค้าสามารถเติมเงินได้ตามความต้องการและใช้บริการได้อย่างต่อเนื่องตราบเท่าที่ยังมีจำนวนเงินและระยะเวลาการใช้งานเหลืออยู่
โดยเมื่อจำนวนเงินที่มีอยู่หมดผู้ใช้บริการจะไม่สามารถโทรออกได้
แต่จะยังสามารถรับสายได้ไปอีกระยะเวลาหนึ่ง ทั้งนี้ บริษัทยังคงพัฒนารูปแบบการให้บริการใหม่ ๆ
ของระบบเติมเงินเพื่อตอบสนองความพอใจของลูกค้าอย่างต่อเนื่อง

บริษัทเริ่มให้บริการระบบเติมเงินภายใต้ชื่อ “Dprompt” ในปี 2542
และบริษัทได้เปลี่ยนตราสินค้าในการให้บริการและนำเสนอภายใต้ชื่อบริการ “Happy”
ในเดือนพฤษภาคม 2546
ซึ่งบริการดังกล่าวประสบความสำเร็จในด้านการตลาดเป็นอย่างมากทำให้จำนวนลูกค้าระบบเติมเงินมีการเติบโตอย่างรวดเร็ว
โดย ณ วันที่ 31 ธันวาคม 2552 บริษัทมีลูกค้าระบบเติมเงินประมาณร้อยละ 88.3
ของจำนวนลูกค้าทั้งหมด ซึ่งส่งผลให้รายได้ของบริษัทเติบโตขึ้นอย่างต่อเนื่องตลอด 3 ปีที่ผ่านมา
อย่างไรก็ดี การแข่งขันใน การช่วงชิงลูกค้าที่รุนแรงขึ้นในช่วงระยะเวลา 2 - 3
ปีที่ผ่านมาแม้ว่าความรุนแรงจะเริ่มชะลอตัวในปี 2552
ทำให้ผู้ประกอบการในตลาดนำเสนออัตราค่าโทรที่มีราคาลดลงอย่างมีนัยสำคัญและส่งผลให้เกิดแรงกดดันต่อรายได้เฉลี่ยต่อเลขหมายต่อเดือนของผู้ประกอบการทุกรายในตลาดโดยรวม

  ------------------------------ ---------- ------------ ------------ ------------
                                            สิ้นสุดวันที่ 31                
                                            ธันวาคม                    

                                            2550         2551         2552

  จำนวนผู้ใช้บริการในระบบเติมเงิน                 13,699,281   16,212,210   17,365,700
  (เลขหมาย)                                                           

  อัตราการเติบโต (ร้อยละ)                      34.5         18.3         7.1

  สัดส่วนต่อจำนวนผู้ใช้บริการทั้งหมด                 86.9         86.8         88.3
  (ร้อยละ)                                                             
  ------------------------------ ---------- ------------ ------------ ------------

ที่มา บริษัท

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU) ของผู้ใช้บริการในระบบเติมเงิน
โดยคำนวณจากรายได้สุทธิต่อจำนวนผู้ใช้บริการเฉลี่ย มีดังนี้

+-----------------------------+---------+---------+---------+---------+
|                             |         | 2550    | 2551    | 2552    |
+-----------------------------+---------+---------+---------+---------+
| รายได้เฉลี่ยต่อเลขหมายต่อเดือน    |         |         |         |         |
| (หน่วย : บาท)                |         |         |         |         |
+-----------------------------+---------+---------+---------+---------+
|   ระบบเติมเงิน                |         | 297     | 255     | 225     |
+-----------------------------+---------+---------+---------+---------+
|   อัตราการเติบโต (ร้อยละ)      |         | 10.6    | -14.1   | -11.9   |
+-----------------------------+---------+---------+---------+---------+

ที่มา บริษัท

หมายเหตุ

คำจำกัดความของรายได้เฉลี่ยต่อเลขหมายต่อเดือนที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ปี 2550
ผู้ให้บริการโทรคมนาคมที่ได้ลงนามในสัญญาเชื่อมต่อโครงข่ายระหว่างกันได้เริ่มคิดค่าเชื่อมต่อโครงข่ายซึ่งกันและกัน
เพื่อให้สะท้อนรายได้ที่เกิดจากการเชื่อมต่อโครงข่าย
รายได้เฉลี่ยต่อเลขหมายต่อเดือนของบริษัทจึงคำนวณโดยรวมค่าเชื่อมต่อโครงข่ายจากผู้ให้บริการที่มีการลงนามในสัญญาเชื่อมต่อโครงข่ายโทรคมนาคมกับบริษัท
ซึ่ง ณ สิ้นปี 2552 ได้แก่ ทรูมูฟ เอไอเอส ทริปเปิลที บรอดแบนด์ ดีแทค เนทเวอร์ค และดิจิตอล
โฟน

บริษัทได้แนะนำบริการ “Happy Dprompt” ในเดือนพฤษภาคม 2546 ให้แก่ลูกค้าระบบเติมเงิน
ซึ่งเป็นบริการรูปแบบแรกในประเทศไทยที่ให้ลูกค้าสามารถเลือกช่วงเวลาหนึ่งในสี่ของวัน
(นอกจากช่วงเวลาที่มีการใช้งานสูงของวัน) ที่จะคิดค่าบริการในอัตราถูกเป็นพิเศษ
ซึ่งนับว่าเป็นหนึ่งในบริการที่ประสบความสำเร็จอย่างมากทำให้มียอดผู้ใช้บริการรายใหม่ในแพ็คเกจนี้สูงถึง
900,000 เลขหมายภายในระยะเวลาเพียงสามเดือนนับแต่เปิดตัว
นับเป็นรูปแบบบริการเติมเงินรูปแบบแรกที่ผู้ใช้บริการมีสิทธิในการเลือกและมีความยืดหยุ่นในการปรับเปลี่ยนช่วงเวลาและอัตราค่าบริการได้ตามความต้องการซึ่งช่วยให้มีการใช้งานเพิ่มขึ้น
ทำให้ฐานลูกค้าของบริษัทประกอบไปด้วยกลุ่มผู้ใช้บริการกลุ่มใหม่ที่มีการใช้งานโดยเฉลี่ยสูงกว่าลูกค้ากลุ่มเดิมทั้งในแง่จำนวนครั้งและระยะเวลาในการโทร
เป็นผลทำให้รายได้จากการให้บริการระบบเติมเงินต่อลูกค้าเพิ่มขึ้นอย่างมีนัยสำคัญ

ปัจจุบันการให้บริการระบบเติมเงินของบริษัทค่อนข้างหลากหลายตามความต้องการใช้งานของลูกค้า
รวมทั้งได้ออกบริการใหม่ ๆ โดยเน้นเรื่องความประหยัดเพื่อตอบสนองความต้องกาของลูกค้า
โดยในปี 2552 บริษัทได้นำเสนอรูปแบบการให้บริการสำหรับลูกค้าใหม่ คือ ซิมแฮปปี้ ซิมเปิ้ล SF
Movie Happy SIM ซิมประหยัด ซิมรับสายรับทรัพย์ ซิมคงกระพัน ซิมเจียยู่อี่ ซิม15 หยก ๆ 16
หย่อน และ ซิมโก๊ะสุดประหยัด
ซึ่งมีรูปแบบการให้บริการที่เหมาะสำหรับการใช้งานในแต่ละประเภทที่แตกต่างกันออกไป อนึ่ง
เนื่องจากบริษัทตระหนักถึงประโยชน์ของการใช้กลยุทธ์เจาะจงเฉพาะกลุ่ม
(Micro-Segmentation) และการผสมผสานรูปแบบต่าง ๆ
เพื่อให้ตอบสนองต่อความต้องการของลูกค้าแต่ละกลุ่มที่แตกต่างกันและสามารถให้บริการแก่ลูกค้าที่มีความต้องการหลากหลายและมีประสบการณ์ในการใช้มาแล้ว
บริษัทจึงได้ออกแพ็คเกจพิเศษสำหรับลูกค้าเก่าและแพ็คเกจเสริมที่ลูกค้าสามารถซื้อเพิ่มในช่วงเวลาที่ลูกค้าคาดว่าจะมีปริมาณการใช้งานมากได้
โดยแพ็คเกจและบริการเสริมของลูกค้าเก่าที่ออกในปี 2552 มีให้เลือกเปลี่ยนหรือซื้อเพิ่มถึง 7
รูปแบบ ได้แก่ แฮปปี้ซูเปอร์เมาท์ ซิมคงกระพัน แฮปปี้บุฟเฟต์ในเครือข่าย 4 ทุ่ม - 11 โมงเช้า
แฮปปี้บุฟเฟต์ในเครือข่าย ตี 5 - 5 โมงเย็น แฮปปี้เบอร์คนโปรด แฮปปี้นาทีละ 25 สต. นาทีแรก
2 บาท และแฮปปี้นาทีละ 1.25 บาท นอกจากนั้น
เมื่อคำนึงถึงสภาวะตลาดโดยรวมที่จำนวนผู้ใช้บริการต่อจำนวนประชากรเข้าใกล้ร้อยละ 100
บริษัทจึงได้พัฒนาและนำเสนอรูปแบบการให้บริการที่มุ่งเน้นการรักษาฐานลูกค้าปัจจุบันมากขึ้นอย่างต่อเนื่องโดยเฉพาะฐานลูกค้าที่มีคุณภาพ
โดยที่ผ่านมาบริษัทได้เปิดตัวบริการภายใต้แนวความคิดใจดี ประกอบด้วย“ใจดีให้ยืม” “ใจดีให้แลก”
“ใจดีแจ้งเครือข่าย” “ใจดีให้โอน” “ใจดีแจกวัน” และ “ใจดีฉุกเฉิน”
และ”ใจดีโทรผิดไม่คิดตังค์” รวมทั้งจะเปิดให้บริการ
ใหม่ ๆ เพิ่มเติมอีกในอนาคต

รูปแบบการให้บริการหลักแก่ลูกค้าใหม่ในระบบเติมเงิน มีดังนี้

+-----------------+-------------------------+-------------------------+
|                 |   จุดเด่น                 |   กลุ่มลูกค้าเป้าหมาย        |
| รูปแบบการให้บริการ |                         |                         |
+=================+=========================+=========================+
| ซิมแฮปปี้          | -   ส่วนลดอ              | กล                      |
|                 | ัตราค่าโทรตามเงื่อนไขที่กำหนด | ุ่มลูกค้าโทรปานกลางถึงโทรมาก |
+-----------------+-------------------------+-------------------------+
| ซิมเปิ้ล           | -   อัตราค่าโทรอัตราเดียว   | กลุ่มลูกค้าที่มีปริมาณการโทรน้อย |
|                 |                         |                         |
|                 | -                       |                         |
|                 |  เติมเงินเท่าไรก็สามารถใช้ได้ |                         |
|                 |     1 ปี                 |                         |
+-----------------+-------------------------+-------------------------+
| SF Happy Movie  | -                       | กลุ่มลูกค้าวัยรุ่น             |
| SIM             | ได้รับโบนัสค่าโทรเมื่อซื้อตั๋วหนัง |                         |
+-----------------+-------------------------+-------------------------+
| ซิมประหยัด        | -   ราคาซิมถูกกว่าประเภทอื่น | กลุ่มลูกค้าที่ม               |
|                 |                         | ีปริมาณการโทรน้อยถึงปานกลาง |
|                 | -                       |                         |
|                 |  อัตราค่าโทรอัตราเดียวทุกเคร |                         |
|                 | ือข่ายในแต่ละช่วงเวลาที่กำหนด |                         |
+-----------------+-------------------------+-------------------------+
| ซิมรับสายรับทรัพย์   | -   อัตราค่าบ             | กลุ่มล                    |
|                 | ริการต่ำสำหรับโทรในเครือข่าย | ูกค้าที่มีปริมาณการโทรปานกลาง |
|                 |                         | เน้นรับสายเป็นหลัก          |
|                 | -   ได้ค่าโทรเพิ่มจากการร   |                         |
|                 | ับสายที่โทรมาจากนอกเครือข่าย |                         |
+-----------------+-------------------------+-------------------------+
| ซิมคงกระพัน       | -   อายุการใช้งานนานที่สุด   | กล                      |
|                 |                         | ุ่มลูกค้าที่มีปริมาณการใช้งานน้อย |
+-----------------+-------------------------+-------------------------+
| ซิมเจียยู่อี่         | -   อัตราค               | กลุ่มลูกค้าที่ม               |
|                 | ่าบริการอัตราเดียวทุกเครือข่าย | ีปริมาณการโทรน้อยถึงปานกลาง |
+-----------------+-------------------------+-------------------------+
| ซิม 15 หยก ๆ 16  | -                       | กลุ่มลูกค้าวัยรุ่น             |
| หย่อน ๆ          |  อัตราค่าบริการต่ำสำหรับโทรใ |                         |
|                 | นเครือข่ายในช่วงเวลาที่กำหนด |                         |
|                 |     และอัตราค่าบริการ SMS  |                         |
|                 |     ต่ำ                  |                         |
+-----------------+-------------------------+-------------------------+
| ซิมโก๊ะสุดประหยัด   | -   อัตราค่าบ             | กลุ่มลูกค้าที่ม               |
|                 | ริการต่ำสำหรับโทรในเครือข่าย | ีปริมาณการโทรน้อยถึงปานกลาง |
|                 |                         |                         |
|                 | -   ราคาซิมถูกกว่าประเภทอื่น |                         |
+-----------------+-------------------------+-------------------------+

รูปแบบการให้บริการแก่ลูกค้าเก่าและแพ็คเกจเสริมในระบบเติมเงิน มีดังนี้

+-----------------+-------------------------+-------------------------+
| รูปแบบการให้บริการ | จุดเด่น                   | กลุ่มลูกค้าเป้าหมาย          |
+=================+=========================+=========================+
| แฮป             | -   โทรฟรีเวลากลางคืน     | กลุ่มลูกค้าที่มีปร             |
| ปี้บุฟเฟต์ในเครือข่าย |                         | ิมาณการใช้งานมากในช่วงเวลา |
| 4 ทุ่ม - 11       |                         |                         |
| โมงเช้า          |                         |                         |
+-----------------+-------------------------+-------------------------+
| แฮป             | -   โทรฟรีเวลากลางวัน     | กลุ่มลูกค้าที่มีปร             |
| ปี้บุฟเฟต์ในเครือข่าย |                         | ิมาณการใช้งานมากในช่วงเวลา |
| ตี 5 - 5 โมงเย็น  |                         |                         |
+-----------------+-------------------------+-------------------------+
| แฮปปี้เบอร์คนโปรด  | -                       | กลุ่มลูกค้าที่โทรเฉพาะเลขหมาย |
|                 | ค่าโทรต่ำสำหรับเลขหมายพิเศษ |                         |
+-----------------+-------------------------+-------------------------+
| นาทีละ 25 สต.    | -   ค่าโทรต่ำในกรณีโทรนาน  | กลุ่มลูก                   |
| นาทีแรก 2 บาท    |                         | ค้าที่มีปริมาณการโทรมากต่อครั้ง |
+-----------------+-------------------------+-------------------------+
| นาทีละ 1.25 บาท  | -   อัตราค่าโท            | กลุ่มลูกค้าที่มีปร             |
|                 | รเดียวทุกเครือข่ายทุกช่วงเวลา | ิมาณการใช้งานน้อยถึงปานกลาง |
+-----------------+-------------------------+-------------------------+
| แฮปปี้ซูเปอร์เมาท์   | -                       | กลุ่มลูกค้าทั่วไปเพื่อเพิ่มปร     |
|                 | แพ็คเกจเสริมให้ลูกค้าซื้อเพิ่มใน | ิมารการใช้งานจากแพ็คเกจหลัก |
|                 | ช่วงที่คาดว่าจะมีการใช้งานมาก |                         |
+-----------------+-------------------------+-------------------------+
| แฮปปี้ 15 สต.     | -   โทรนาทีละ 16 สตางค์   | กลุ่มลูก                   |
|                 |     (รวม VAT)           | ค้าที่เน้นการใช้งานในเครือข่าย |
|                 |     ในเครือข่ายระหว่างเวลา |                         |
|                 |     4 ทุ่มถึง 6 โมงเย็น     |                         |
+-----------------+-------------------------+-------------------------+

รูปแบบการให้บริการหลักแก่ลูกค้าในระบบเติมเงินในช่วง 5 ปีที่ผ่านมา มีดังนี้

ปี 2548

ในช่วงครึ่งปีแรกของปี 2548
ธุรกิจการให้บริการระบบเติมเงินมีการแข่งขันกันอย่างสูงและมีปริมาณการใช้งานผันแปรต่อราคาสูงขึ้น
อีกทั้งราคายังเป็นจุดดึงดูดให้ลูกค้าสนใจในบริการ ดังนั้น
เพื่อคงความสามารถในการแข่งขันและการให้บริการที่เน้นความคุ้มค่าแก่ลูกค้า
บริษัทจึงเริ่มใช้นโยบายด้านราคาเช่นเดียวกับผู้ประกอบการรายอื่น

ในเดือนมิถุนายน 2548 บริษัทได้นำเสนอบริการ “ซิมเฮฮา”
ซึ่งเป็นบริการเติมเงินรูปแบบล่าสุดเพื่อกลุ่มผู้ใช้บริการกลุ่มใหม่ของระบบเติมเงิน คือ
กลุ่มวัยรุ่นและคนรุ่นใหม่ โดยตอบสนองความต้องการใช้งานเฉพาะแบบภายในกลุ่ม
จุดเด่นของบริการประเภทนี้คือการให้ลูกค้าสามารถโทรฟรีถ้าโทรไม่เกิน 5
วินาทีสำหรับการโทรไปยังเลขหมายภายในโครงข่ายของบริษัท
บริการชนิดนี้ยังช่วยแก้ปัญหาช่องสัญญาณเต็มจากการโทรข้ามโครงข่าย
โดยกระตุ้นให้ผู้ใช้บริการโทรหาเพื่อนในกลุ่มภายในโครงข่ายของบริษัทเอง
บริษัทยังได้เสนอค่าโทรในอัตราพิเศษและอัตราพิเศษสำหรับบริการพิมพ์ข้อความ บริการ SMS
บริการ Chat และบริการกระจายเสียง (Voice Chat)

ในเดือนพฤศจิกายน 2548 บริษัทได้นำเสนอนวัตกรรมใหม่ล่าสุดที่ยังไม่เคยมีคู่แข่งรายใดทำมาก่อน
คือ บริการ “ซิมกระปุก” โดยจุดเด่นของบริการดังกล่าว คือ
ผู้ใช้บริการจะได้รับสิทธิโทรฟรีเมื่อรับสายจากเลขหมายในเครือข่ายบริษัท
โดยจะได้รับมูลค่าโทรฟรีตามจำนวนนาทีที่รับสายในอัตรานาทีละ 1 บาท (สูงสุดไม่เกิน 10
บาทต่อการรับสายหนึ่งครั้ง) บริการชนิดนี้ยังช่วยแก้ปัญหาช่องสัญญาณเต็มจากการโทรข้ามโครงข่าย
โดยกระตุ้นให้ผู้ใช้บริการโทรหาเพื่อนในกลุ่มภายในโครงข่ายของบริษัทเอง

ปี 2549

ในเดือนพฤษภาคม 2549 บริษัทได้เปิดให้บริการชุด “ซิมของเรา” ผู้ใช้บริการจะได้รับซิมการ์ด 2
เลขหมายที่มีเลขหมายเรียงติดกัน และหากผู้ใช้ 2 เลขหมายโทรหากันจะไม่เสียค่าบริการตลอด 24
ชั่วโมง เมื่อเลขหมาย “ซิมของเรา” มีการเติมเงินในราคาตั้งแต่ 100 บาทขึ้นไป เลขหมาย
”ซิมของเรา” อีก 1 เลขหมายจะได้รับโบนัสการเติมเงินฟรี

ในเดือนมิถุนายน 2549 บริษัทได้นำเสนอบริการใหม่ภายใต้ชื่อ “ซิมเปิ้ล”
ซึ่งมีจุดเด่นที่มีอัตราค่าบริการอัตราเดียวและมีช่วงระยะเวลาการใช้งานได้ถึง 1 ปี
ไม่ว่าจะเติมเงินเท่าไร

ต่อมาในเดือนตุลาคม 2549 บริษัทได้ขยายตลาดในภาคตะวันออกเฉียงเหนือ โดยการเปิดตัว
“ซิมม่วนซื่น” ซึ่งได้รับการตอบรับจากกลุ่มลูกค้าในภูมิภาคตะวันออกเฉียงเหนือเป็นอย่างดี
การบริการดังกล่าวมีจุดเด่นคือคิดค่าบริการในอัตราต่ำสำหรับการโทรภายในเครือข่ายบริษัทของกลุ่มเลขหมายในภาคตะวันออกเฉียงเหนือและมีช่วงระยะเวลาการใช้งานได้ถึง
1 ปี ไม่ว่าจะเติมเงินเท่าไรก็ตาม

ปี 2550

ในเดือนมกราคม 2550 บริษัทได้เปิดตัว “ซิมประหยัด”
ซึ่งมีราคาถูกกว่าซิมประเภทอื่นเพื่อเป็นการลดค่าใช้จ่ายในการเปิดใช้บริการโทรศัพท์ของบริษัทสำหรับผู้ใช้บริการรายใหม่
ทำให้ตลาดโทรศัพท์เคลื่อนที่มีการขยายตัวอย่างมาก
อัตราค่าบริการจะคิดอัตราเดียวทุกเครือข่ายตลอด 24 ชั่วโมง

ในเดือนตุลาคม 2550 บริษัทได้เปิดตัว “ซิมฝาแฝด” ซึ่งออกจำหน่ายเป็นแพ็กคู่ในจำนวนจำกัด
โดยผู้ใช้บริการสามารถโทรหากันฟรีตลอด 24 ชั่วโมง
และเสียค่าบริการอัตราเดียวสำหรับการโทรไปยังเลขหมายอื่นทุกเครือข่าย

ต่อมาในเดือนธันวาคม 2550 บริษัทได้ขยายตลาดในภาคเหนือโดยการเปิดตัว “ซิมม่วนอ๊กม่วนใจ๋”
ซึ่งได้รับการตอบรับเป็นอย่างดี ซิมดังกล่าวออกจำหน่ายเป็นแพ็ก 4 เลขหมายในจำนวนจำกัด
เฉพาะในเขตภาคเหนือเท่านั้น
โดยมีอัตราค่าบริการต่ำสำหรับการโทรไปยังเลขหมายภายในแพ็กเดียวกันและค่าบริการอัตราเดียวสำหรับการโทรไปยังเลขหมายอื่นทุกเครือข่าย

ปี 2551

ในเดือนกุมภาพันธ์ 2551 บริษัทได้เปิดตัว “ซิมสุริยัน-จันทรา”
ซึ่งคิดค่าบริการพิเศษอัตราเดียวทุกเครือข่ายในช่วงเวลากลางวันสำหรับซิมสุริยัน
และในช่วงเวลากลางคืนสำหรับซิมจันทรา
เพื่อเป็นการบริหารปริมาณทราฟฟิกของบริษัทในช่วงเวลาต่าง ๆ กันของวัน จากนั้นในเดือนมิถุนายน
2551 บริษัทได้เปิดตัว “ซิมแฮปปี้ 75 สตางค์” ซึ่งได้รับการตอบรับเป็นอย่างดี
โดยเป็นการคิดค่าบริการอัตราเดียวทุกเครือข่ายตลอด 24 ชั่วโมง

ต่อมาในเดือนสิงหาคม 2551 บริษัทได้เปิดตัว “ซิมรับสายรับทรัพย์”
ซึ่งคิดอัตราค่าบริการเป็นแบบในและนอกเครือข่าย
และให้ผู้ใช้บริการได้รับค่าโทรเพิ่มจากการรับสายที่โทรมาจากนอกเครือข่าย นอกจากนี้
บริษัทยังขยายระยะเวลาจำหน่ายซิมประหยัด ซิมม่วนซื่น ซิมบุฟเฟ่ต์ และยังร่วมมือกับ KFC
ในการออก “KFC Happy SIM”

ปี 2552

ในเดือนมกราคม 2552 บริษัทได้เปิดตัว “ซิมเจียยู่อี่” ซึ่งคิดค่าบริการอัตราเดียวทุกเครือข่าย 24
ชั่วโมงเพื่อทดแทนโปรโมชั่นเดิมที่หมดระยะเวลาการเปิดใช้ไป จากนั้นในเดือน มีนาคม 2552
บริษัทได้เปิดตัว “ซิมคงกระพัน โดยมีจุดเด่นคือมีวันใช้งานยาวนานถึง 1,000 ชั่วโมง (ประมาณ
41 วัน) นานที่สุดในแพ็คเกจที่มีอยู่ในตลาด

ในเดือนพฤษภาคม 2552 บริษัทได้เปิดตัว “ซิม 15 หยก ๆ 16 หย่อน ๆ”
โดยเน้นอัตราค่าโทรและ บริการ SMS
ต่ำในเครือข่ายเพื่อตอบสนองสภาวะทางเศรษฐกิจที่ชะลอตัวและเพิ่มปริมาณการโทรในเครือข่ายให้มากขึ้นเพื่อลดต้นทุนค่าเชื่อมต่อโครงข่าย
ต่อมาในเดือนมิถุนายน 2552 บริษัทได้เปิดตัว “ซิมโก๊ะสุดประหยัด”
ซึ่งมีค่าบริการโทรในเครือข่ายต่ำ รวมทั้งราคาซิมที่ถูกพิเศษกว่าซิมอื่น ๆ
เพื่อกระตุ้นยอดขายในภาวะเศรษฐกิจอ่อนตัว

ในเดือนกันยายน 2552 บริษัทได้เปิดตัว “ซูเปอร์เมาท์”
โดยเป็นแพ็คเกจเสริมให้ลูกค้าสามารถเลือกซื้อเพิ่มเมื่อต้องการใช้งานได้มีให้เลือกทั้งแบบเน้นการโทรในเครือข่าย
และการโทรนอกเครือข่าย
โดยลูกค้าสามารถบริหารการใช้งานใด้คุ้มค่าที่สุดและเป็นการกระตุ้นการใช้งานโดยรวม

นอกจากนั้น บริษัทได้พัฒนาระบบตอบรับโทรศัพท์อัตโนมัติ (Interactive Voice Response)
เพื่อนำเสนอแพ็คเกจต่าง ๆ รวมทั้งบริการเสริมต่าง ๆ เช่น บริการใจดี ให้แก่ลูกค้าในปัจจุบัน
ซึ่งลูกค้าสามารถโทรไปที่หมายเลข *1003 เพื่อรับฟังและเลือกแพ็คเกจที่ต้องการได้
ทำให้บริษัทมีความคล่องตัวสูงในการนำเสนอแพ็คเกจต่าง ๆ ให้กับลูกค้า
อีกทั้งยังเป็นการช่วยให้บริษัทสามารถสื่อสารข้อมูลของแพ็คเกจใหม่ ๆ
ให้กับลูกค้าได้อย่างรวดเร็วเพื่อตอบสนองภาวะการแข่งขันที่เปลี่ยนแปลงอย่างรวดเร็วในปัจจุบัน

บริษัทมีกลยุทธ์สำหรับนวัตกรรมด้านผลิตภัณฑ์และบริการอย่างชัดเจน
และการที่บริษัทได้พัฒนามาอย่างต่อเนื่องสะท้อนให้เห็นถึงวัตถุประสงค์หลักของบริษัทในการตอบสนองความต้องการของลูกค้าและสร้างความพึงพอใจสูงสุดของผู้ใช้บริการ

ช่องทางการเติมเงิน

บริษัทตระหนักถึงความสำคัญของช่องทางการเติมเงินในระบบเติมเงินจึงได้นำเสนอช่องทางใหม่ ๆ
เพิ่มเติมอย่างต่อเนื่องเพื่อความสะดวกของผู้ใช้บริการและเพิ่มทางเลือกในการเติมเงินนอกเหนือจากการซื้อบัตรเติมเงินเท่านั้น
ช่องทางการเติมเงินในปัจจุบันที่บริษัทให้บริการ ได้แก่

(1) ช่องทางบัตรเติมเงิน ซึ่งมีจำหน่ายที่สำนักงานบริการลูกค้าสาขาย่อย
สำนักงานบริการทุกสาขาทั่วประเทศ และร้านของตัวแทนจำหน่ายสินค้าอุปกรณ์โทรคมนาคม
รวมทั้งร้านค้าทั่วไปที่มิใช่ร้านค้าที่จำหน่ายสินค้าโทรคมนาคมโดยตรง อาทิ ร้านสะดวกซื้อ
สถานีบริการน้ำมัน ซุปเปอร์มาร์เก็ต เป็นต้น

(2) ช่องทางแฮปปี้ออนไลน์ (E-Refill) คือบริการเติมเงินผ่านมือถือ
ซึ่งลูกค้าสามารถเติมเงินกับเครือข่ายแฮปปี้ออนไลน์ที่มีอยู่ทั่วประเทศและมีอัตราการโตของเครือข่ายค่อนข้างสูง
เนื่องจากเป็นช่องทางที่ลูกค้าหรือบุคคลทั่วไปสามารถสมัครเข้าร่วมเครือข่ายเป็นอาชีพเสริมได้

(3) ช่องทางอิเล็กโทรนิกส์ โดยลูกค้าสามารถเติมเงินผ่านคู่ค้าของบริษัทที่ให้บริการเติมเงิน อาทิ
ร้านสะดวกซื้อ ห้างสรรพสินค้า ศุนย์การค้าปลีก (Discount Store) ร้านหนังสือ
ซุปเปอร์มาร์เก็ต ธนาคาร บริการเติมเงินผ่านตู้เอทีเอ็ม บริการเติมเงินด่วน (Express
Refill) ที่สำนักงานบริการลูกค้าสาขาย่อย

ในปี 2552 บริษัทได้ขยายช่องทางการจำหน่ายซิมการ์ดและช่องทางการเติมเงิน
ทั้งร้านค้าปลีกและเครือข่ายผู้ให้บริการเติมเงินแบบแฮปปี้ออนไลน์ รวมทั้งช่องทางอีเล็กโทรนิกส์อื่น
ๆอย่างต่อเนื่องตามการขยายเครือข่ายโทรศัพท์เคลื่อนที่ของบริษัทไปยังพื้นที่ห่างไกลในชนบท
เพื่อรองรับการขยายตัวของผู้ใช้บริการที่ยังคงเติบโตอย่างต่อเนื่องในพื้นที่ดังกล่าว

(ค) บริการเสริม (Value Added Services)

บริการเสริม ได้แก่ บริการทางเสียงและบริการที่มิใช่บริการทางเสียง

(1) บริการเสริมที่เป็นบริการทางเสียง (Voice Based)

-   บริการด้าน Call Management
    เป็นบริการที่อำนวยความสะดวกสำหรับลูกค้าในการใช้งานโทรเข้ารับสายเป็นหลัก เช่น
    บริการรับฝากข้อความด้วยเสียง บริการแจ้งเตือนสายที่ไม่ได้รับ บริการประชุมทางโทรศัพท์
    บริการโอนสายอัตโนมัติ บริการเลื่อกรับสายและเลื่อกไม่รับสาย เป็นต้น

-   บริการออดิโอเท็กซ์ ได้แก่ บริการดูดวงชะตา บริการตรวจผลรางวัลสลากกินแบ่ง
    บริการรายงานผลกีฬา เป็นต้น

-   บริการเสียงเพลงขณะเรียกรอสายหรือ Ring4U

-   บริการข้อมูลทางโทรศัพท์ที่ให้บริการร่วมกับพันธมิตร ได้แก่ บริการ BUG 1113 เป็นต้น

    (2) บริการเสริมที่มิใช่บริการทางเสียง (Non-Voice)

-   บริการ SMS

-   บริการ MMS

-   บริการอินเตอร์เน็ตทางโทรศัพท์เคลื่อนที่ผ่านทางโครงข่าย WAP GPRS และ EDGE

-   บริการด้าน Content ต่าง ๆ เช่น บริการดาวน์โหลดเสียงเรียกเข้า โลโก้ สกรีนเซฟเวอร์
    เกมส์ เป็นต้น

    รายได้จากบริการเสริมเปรียบเทียบกับรายได้จากบริการทั้งหมด

  ------------------------------ ---------- ---------- ---------- ----------
                                            สิ้นสุดวันที่ 31            
                                            ธันวาคม                

                                            2550       2551       2552

  รายได้จากบริการเสริม                         8          11         12
  คิดเป็นร้อยละของ                                                   
  รายได้รวมจากการให้บริการ                                           

  รายได้รวมจากการให้บริการ (ล้านบาท)            64,491     66,600     64,684
  ------------------------------ ---------- ---------- ---------- ----------

ที่มา บริษัท

รายได้จากบริการเสริมต่าง ๆ มีการขยายตัวอย่างรวดเร็วเนื่องจากมีการใช้บริการเพิ่มมากขึ้น
โดยเฉพาะอย่างยิ่งภายหลังจากที่บริษัทได้พัฒนาโครงข่ายระบบข้อมูลความเร็วสูง EDGE
ให้ครอบคลุมพื้นที่ให้บริการทั่วประเทศตั้งแต่ปี 2550
ทำให้สามารถรองรับการส่งข้อมูลจำนวนมากได้ด้วยความเร็วสูง
โดยบริษัทมีสัดส่วนรายได้จากบริการเสริมเพิ่มขึ้นอย่างต่อนื่องจากร้อยละ 8
ของรายได้รวมจากการให้บริการเป็นร้อยละ 11 ในปี 2551 และ ร้อยละ 12 ในปี 2552
ตามลำดับ
อนาคตสำหรับธุรกิจด้านบริการเสริมยังคงสามารถพัฒนาได้อีกมากโดยเฉพาะการใช้บริการอินเตอร์เน็ตผ่านโทรศัพท์เคลื่อนที่ซึ่งมีแนวโน้มขยายตัวเพิ่มมากขึ้นเนื่องจากการเติบโตของตลาดโทรศัพท์สมาร์ทโฟน
(Smart-phone) และอุปกรณ์เสริมสำหรับการใช้งานอินเตอร์เน็ตผ่านคอมพิวเตอร์ (Aircard)
ซึ่งช่วยกระตุ้นปริมาณการใช้งานบริการเสริมโดยเฉพาะการใช้งานบริการอินเตอร์เน็ต
อย่างไรก็ดีการขยายตัวของธุรกิจอุปกรณ์โทรศัพท์เคลื่อนที่ดังกล่าวยังคงจำกัดเนื่องจากระดับราคาอุปกรณ์ที่ค่อนข้างสูงประกอบกับความไม่คุ้นชินกับการใช้เทคโนโลยีผู้ใช้บริการในการใช้งานบริการเสริม

แม้ว่าในปัจจุบันรายได้จากการให้บริการเสริมจะมีสัดส่วนไม่มากเมื่อเทียบกับรายได้จากการให้บริการเสียง
แต่นับเป็นแหล่งรายได้ที่มีอัตราการเติบโตสูงและมีศักยภาพการเติบโตในอนาคต
เนื่องจากการชะลอตัวของการขยายตัวของจำนวนผู้ใช้บริการรวมอันเป็นผลมาจากอัตราผู้ใช้บริการต่อประชากรรวม
(Penetration Rate) ที่ปัจจุบันอยู่ในระดับสูงและส่งผลต่อการเติบโตของรายได้จากบริการเสียง
ประกอบกับแนวโน้มการเติบโตของตลาดอินเตอร์เน็ตไร้สายความเร็วสูง (Wirelss Broadband)
บนเครือข่าย 3G ในอนาคตที่จะช่วยกระตุ้นการใช้งานด้านข้อมูล อนึ่ง
บริษัทตระหนักถึงความต้องการการใช้งานดังกล่าวจึงได้เตรียมความพร้อมภายในองค์กรเพื่อจะรองรับการให้บริการเชิงพาณิชย์ที่จะเกิดขึ้นในอนาคตและเพื่อศึกษาพฤติกรรมการใช้งานจริงของลูกค้า
ทั้งนี้ เพื่อให้มั่นใจได้ว่าบริษัทจะสามารถมอบประสบการณ์การใช้งานที่ดีที่สุดแก่ลูกค้าได้
จึงได้เปิดทดลองให้บริการ “โมบายล์ อินเทอร์เน็ตบนเครือข่าย 3G” ในเดือนสิงหาคม 2552
โดยใช้เทคโนโลยี HSPA บนคลื่นความถี่ 850 เมกะเฮิรตซ์ นอกจากนี้
บริษัทยังได้จัดจำหน่ายและให้บริการโทรศัพท์สมาร์ทโฟนแบล็คเบอร์รี่ (Blackberry)
ในเดือนธันวาคม 2552
เพื่อตอบสนองความต้องการการใช้งานของลูกค้าด้านข้อมูลและแอพพลิเคชั่นเกี่ยวกับสังคมออน์ไลน์
(Social Network Application)

บริษัทได้ดำเนินกลยุทธ์ต่าง ๆ เพื่อกระตุ้นให้มีการใช้บริการเสริมมากขึ้น
จากการดำเนินการพบว่าปัจจัยดังต่อไปนี้มีผลอย่างมากในการตัดสินใจใช้บริการเสริมของผู้ใช้บริการ

(1) คุณภาพของโครงข่าย

บริษัทได้พัฒนาโครงข่ายส่งข้อมูลความเร็วสูงด้วยเทคโนโลยี GPRS/EDGE
ครอบคลุมทั่วประเทศเสร็จสมบูรณ์ในปี 2550 ทำให้ลูกค้าสามารถใช้บริการ MMS
และเชื่อมต่ออินเตอร์เน็ตผ่านทางโทรศัพท์เคลื่อนที่ผ่านโครงข่าย GPRS/EDGE
ได้สะดวกรวดเร็วยิ่งขึ้น
นอกจากนั้นบริษัทยังมุ่งมั่นที่จะพัฒนาโครงข่ายให้สามารถรองรับการใช้บริการของลูกค้าที่เพิ่มสูงขึ้น
จึงได้จัดช่องสัญญาณสำหรับการรับส่งข้อมูลโดยเฉพาะ(Dedicated Data Channel)
แยกออกจากช่องสัญญาณออกจากการใช้งานรับสายโทรออกทั่วไป
จึงช่วยให้ผู้ใช้บริการสามารถเชื่อมต่อข้อมูลด้วยความเร็วสูงสุด และมีความคงที่สูงในการรับส่งข้อมูล

(2) ปัจจัยด้านราคา

บริษัทมีรายการส่งเสริมการขายสำหรับบริการ SMS บริการ MMS และบริการดาวน์โหลดต่าง ๆ
ผ่านโครงข่าย GPRS/EDGE โดยนำเสนอแพ็คเกจหลากหลายที่คุ้มค่า
ซึ่งลูกค้าสามารถเลือกใช้บริการในการส่ง SMS และ/หรือ MMS
ในอัตราค่าบริการต่อครั้งที่ต่ำกว่าอัตราปกติโดยคิดค่าบริการเป็นรายเดือน หรือเลือกแพ็คเกจ
GPRS/EDGE เพื่อดาวน์โหลดผ่านโครงข่าย GPRS/EDGE
โดยลูกค้าสามารถเลือกแพ็คเกจที่เหมาะสมกับลักษณะการใช้งาน ได้แก่
แพ็คเกจค่าบริการเป็นรายเดือนคิดตามเวลาที่ใช้งาน
หรือแพ็คเกจค่าบริการรายเดือนคิดตามปริมาณข้อมูลที่ดาวน์โหลด หรือแพ็คเกจค่าบริการเป็นรายวัน
ซึ่งแพ็คเกจอัตราค่าบริการดังกล่าวมีส่วนช่วยให้ปริมาณการใช้บริการเสริมเพิ่มสูงขึ้นเนื่องจากลูกค้าได้รับความคุ้มค่ามากขึ้นจากอัตราค่าบริการต่อครั้งที่ต่ำลง

(3) คุณลักษณะของเครื่องโทรศัพท์เคลื่อนที่ในปัจจุบัน

การเติบโตของตลาดโทรศัพท์เคลื่อนที่สมาร์ทโฟนเป็นอีกหนึ่งปัจจัยหลักที่มีความสำคัญต่อการเติบโตของปริมาณการใช้งานและรายได้จากบริการเสริม
รวมทั้งมีแนวโน้มได้รับความนิยมในกลุ่มคนรุ่นใหม่อย่างต่อเนื่อง
แม้ว่าในปัจจุบันระดับราคาจะยังคงค่อนข้างสูงแต่มีแนวโน้มที่จะลดต่ำลงเรื่อย ๆ ทั้งนี้
เนื่องจากฟังก์ชั่นและ Application ต่าง ๆ
ได้รับการพัฒนามาเพื่ออำนวยความสะดวกด้านการใช้งานบริการด้านข้อมูล อย่างไรก็ดี
ตลาดโทรศัพท์เคลื่อนที่มือสองก็มีขนาดใหญ่
ซึ่งสามารถรองรับความต้องการของลูกค้าได้ดีในราคาที่ต่ำกว่าโทรศัพท์เคลื่อนที่เครื่องใหม่ ดังนั้น
บริษัทเชื่อว่าบริการเสริมจะเป็นปัจจัยสำคัญปัจจัยหนึ่งที่ช่วยผลักดันการขยายตัวของรายได้ในอนาคต

(4) การตั้งค่าโทรศัพท์

บริษัทได้พัฒนาระบบการให้บริการ Terminal Management
เพื่อให้พนักงานทราบว่าผู้ใช้บริการใช้โทรศัพท์เคลื่อนที่รุ่นใดและสามารถช่วยเหลือผู้ใช้บริการในการตั้งค่าโทรศัพท์เพื่อใช้บริการ
MMS หรือ GPRS/EDGE ได้สะดวกและง่ายยิ่งขึ้น ทั้งนี้ ผู้ใช้บริการสามารถติดต่อ Call Center
ของบริษัทหรือเข้าไปยังเว็บไซต์ของบริษัทเพื่อขอรับบริการตั้งค่าโทรศัพท์อย่างรวดเร็วผ่านทางบริการ
SMS ด้วยตนเอง

(5) ผู้ให้บริการด้าน Content และโปรแกรมการใช้งานต่าง ๆ

การขยายตัวของการใช้บริการเสริมยังขึ้นอยู่กับจำนวนผู้ให้บริการด้าน Content และ
Application ต่าง ๆ ที่มีความหลากหลาย ปัจจุบันบริษัทได้ร่วมกับพันธมิตรทางธุรกิจผู้พัฒนา
Content หลายรายเพื่อนำเสนอสินค้าและบริการในด้านนี้แก่ผู้ใช้บริการ
รวมถึงการสร้างโมเดลทางธุรกิจแบบใหม่เพื่อตอบสนองความต้องการของตลาด เช่น
การให้บริการเหมาเพลงรอสายที่ร่วมมือกับบริษัท อาร์เอส จำกัด (มหาชน)
ให้บริการดาวน์โหลดเพลงแบบไม่จำกัดในราคาเพียง 20 บาทต่อเดือน
จากเดิมที่คิดค่าบริการต่อเพลงเพลงละ 35 บาท บริการนี้มอบทั้งความคุ้มค่าให้กับลูกค้า
กระตุ้นการใช้งานทางด้าน GPRS/EDGE และสร้างรายได้ให้กับบริษัทอย่างต่อเนื่อง

(6) กิจกรรมการให้ความรู้และกิจกรรมด้านการตลาด

ในกรณีที่ลูกค้าไม่คุ้นเคยกับบริการเสริมต่าง ๆ
บริษัทได้จัดกิจกรรมให้ความรู้แก่ลูกค้าเกี่ยวกับบริการใหม่ ๆ และวิธีการใช้บริการอย่างต่อเนื่อง
รวมทั้งยังมีทีมงานด้านบริการเสริม (VAS Genius)
ให้ความรู้ความเข้าใจแก่ลูกค้าประจำอยู่ทุกศูนย์บริการเพื่อแนะนำบริการที่เหมาะสมกับลูกค้าอีกด้วย

บริษัทยังคงพัฒนาและนำเสนอเทคโนโลยีใหม่ ๆ
เพื่อปรับปรุงคุณภาพในการให้บริการเสริมอย่างต่อเนื่อง
รวมทั้งลดอุปสรรคในการใช้งานบริการเสริมด้านข้อมูลโดยกำหนดอัตราค่าบริการที่เหมาะสมและจูงใจ
และร่วมงานอย่างใกล้ชิดกับพันธมิตรผู้พัฒนา Content และ Application ต่าง ๆ และ
พันธมิตรผู้จัดจำหน่ายโทรศัพท์สมาร์ทโฟน
รวมทั้งจัดกิจกรรมให้ความรู้ความเข้าใจแก่ผู้ใช้บริการเสริมอย่างต่อเนื่อง

(ง) บริการระหว่างประเทศ

บริการระหว่างประเทศ ได้แก่
บริการโทรศัพท์ระหว่างประเทศที่ให้ลูกค้าของบริษัทสามารถโทรออกต่างประเทศโดยตรงผ่านโทรศัพท์เคลื่อนที่และบริการข้ามแดนอัตโนมัติ
(International Roaming) ซึ่งบริษัทให้บริการแก่ลูกค้าของบริษัทเมื่อเดินทางออกนอกประเทศ
(Outbound) และแก่ผู้เดินทางมายังประเทศไทยและเชื่อมโยงโครงข่ายกับบริษัท (Inbound)

ในปัจจุบันลูกค้าของบริษัทที่โทรออกไปยังต่างประเทศจะโทรผ่านโครงข่ายของ กสท. หรือทีโอที
โดยบริษัทได้รวมค่าใช้บริการของ กสท.
ไว้ในใบเรียกเก็บค่าบริการของลูกค้าระบบรายเดือนที่ใช้บริการผ่านโครงข่ายของ กสท.
เพื่ออำนวยความสะดวกให้แก่ลูกค้าของบริษัทมากยิ่งขึ้น
ส่วนลูกค้าระบบเติมเงินจะมีการตัดยอดค่าใช้บริการโดยอัตโนมัติจากบริษัท
โดยบริษัทจะนำไปชำระหนี้ค่าบริการกับ กสท. หรือทีโอทีในภายหลังตามที่ กสท.
และทีโอทีเรียกเก็บ

ในเดือนกุมภาพันธ์ 2550 บจ. ดีแทค เนทเวอร์ค
ซึ่งเป็นบริษัทย่อยของบริษัทได้รับใบอนุญาตประกอบกิจการโทรคมนาคมในการให้บริการโทรศัพท์ทางไกลระหว่างประเทศจาก
กทช. ปัจจุบัน บจ. ดีแทค เนทเวอร์ค ได้เปิดให้บริการดังกล่าวแล้ว

สำหรับบริการข้ามแดนอัตโนมัติ
ลูกค้าของบริษัททั้งในระบบรายเดือนและระบบเติมเงินเมื่อเดินทางไปต่างประเทศจะสามารถใช้โทรศัพท์เคลื่อนที่ผ่านเครือข่ายผู้ร่วมให้บริการโทรศัพท์เคลื่อนที่ในต่างประเทศได้ทั่วโลก
โดย ณ วันที่ 31 ธันวาคม 2552 บริการดังกล่าวครอบคลุมพื้นที่ให้บริการ ดังนี้

  ---------------------------------------------- ------------- ------------
  บริการข้ามแดนอัตโนมัติ                              จำนวนประเทศ   จำนวน
                                                               ผู้ให้บริการ

  บริการโทรออกและรับสายเรียกเข้า (Voice Roaming)     147           383
  และบริการรับส่งข้อความตัวอักษร (SMS Roaming)                       
  สำหรับผู้ใช้บริการระบบรายเดือน                                     

  บริการโทรออกและรับสายเรียกเข้า (Voice Roaming)     34            61
  และบริการรับส่งข้อความตัวอักษร (SMS Roaming)                       
  สำหรับผู้ใช้บริการระบบเติมเงิน                                      

  บริการรับส่งข้อมูล (GPRS Roaming)                   99            250
  และบริการรับส่งข้อความมัลติมีเดีย (MMS Roaming)                      
  ---------------------------------------------- ------------- ------------

รายได้จากการให้บริการข้ามแดนอัตโนมัติสำหรับลูกค้าที่เดินทางออกนอกประเทศและผู้เดินทางมายังประเทศไทยนับเป็นหนึ่งในบริการที่บริษัทให้ความสำคัญ
ทั้งนี้
ปัจจัยหลักที่มีผลกระทบต่อการเติบโตของรายได้จากการให้บริการข้ามแดนอัตโนมัติขยายคือการขยายตัวของธุรกิจท่องเที่ยวนอกเหนือจากสภาพเศรษฐกิจโดยรวมของประเทศ

  ------------------------------------ ---------- ---------- ---------- ----------
                                                  สิ้นสุดวันที่ 31            
                                                  ธันวาคม                

                                                  2550       2551       2552

  รายได้จากการให้บริการข้ามแดนอัตโนมัติ                  4          4          3
  คิดเป็นร้อยละของรายได้รวมจากการให้บริการ                                    

  รายได้รวมจากการให้บริการ (ล้านบาท)                  64,491     66,600     64,684
  ------------------------------------ ---------- ---------- ---------- ----------

ที่มา บริษัท

ในสภาวะปกติช่วงไตรมาสที่ 2 และไตรมาสที่ 3 ถือเป็นช่วงนอกฤดูกาลท่องเที่ยวของประเทศไทย
รายได้จากการให้บริการข้ามแดนอัตโนมัติในรอบระยะเวลาดังกล่าวจึงต่ำกว่าในช่วงไตรมาสที่ 1
และ ไตรมาสที่ 4 ในปี 2551 รายได้ในส่วนนี้ก็เติบโตขึ้นเพียงเล็กน้อยเมื่อเทียบกับปี 2550
เนื่องจากภาวะเศรษฐกิจชะลอตัวอันเป็นผลมาจากวิกฤติทางการเงินที่เกิดขึ้นในประเทศสหรัฐอเมริกาและลุกลามไปทั่วโลกซึ่งเริ่มส่งผลในไตรมาส
3 และต่อเนื่องถึงไตรมาส 4 แม้ว่าโดยปกติจะเป็นฤดูกาลท่องเที่ยว อย่างไรก็ดี
ผลจากวิกฤติทางการเงินดังกล่าวปรากฎเด่นชัดขึ้นอย่างมีนัยสำคัญในปี 2552
ประกอบกับสถานการณ์ทางการเมืองไทยที่ไม่ปกติในช่วงต้นปี
และการแพร่ระบาดของโรคไข้หวัดใหญ่สายพันธุ์ A (H1N1)
ส่งผลให้จำนวนนักท่องเที่ยวเข้ามาในประเทศไทยในปีนี้ลดลงอย่างมากและส่งผลกระทบต่อรายได้บริการข้ามแดนอันโนมัติ
สัดส่วนรายได้ในส่วนนี้ในปี 2552 ลดลงจาก ร้อยละ 4 เหลือร้อยละ 3
ของรายได้รวมจากการให้บริการ

(จ) ลูกค้ากลุ่มองค์กรธุรกิจ

ลูกค้าในกลุ่มองค์กรธุรกิจประกอบด้วยลูกค้าองค์กรที่เป็นนิติบุคคลทั้งกลุ่มธุรกิจขนาดใหญ่และกลุ่มธุรกิจขนาดกลางและขนาดย่อม
(SMEs) ซึ่งครอบคลุมธุรกิจในหลากหลายอุตสาหกรรม เช่น การธนาคารและการเงิน (Banking
and Finance) ธุรกิจการผลิต (Manufacturing) ธุรกิจค้าส่งและค้าปลีก (Wholesale and
Retail) การค้าและบริการ (Services) ธุรกิจก่อสร้างและอสังหาริมทรัพย์ (Construction
and Property) ธุรกิจเทคโนโลยีและโซลูชั่นพาร์ทเนอร์ รัฐวิสาหกิจ และหน่วยงานราชการ
(State Enterprise and Government)

บริษัทมุ่งเน้นให้มีการพัฒนาและนำเสนอบริการและโซลูชั่นแก่ลูกค้ากลุ่มองค์กรธุรกิจอย่างต่อเนื่อง
ด้วยความหลากหลายและเหมาะสมของบริการและโซลูชั่นสำหรับแต่ละประเภทของอุตสาหกรรม
เพื่อช่วยเพิ่มศักยภาพในการแข่งขันทางธุรกิจขององค์กรในแต่ละภาคอุตสาหกรรม
เพื่อให้มีประสิทธิภาพและประสิทธิผลเพิ่มมากขึ้น โดยปัจจุบัน
บริษัทได้นำเสนอบริการและโซลูชั่นเพิ่มเติมสำหรับลูกค้าธุรกิจ
เพื่อรองรับความต้องการของลูกค้าที่หลากหลายมากขึ้นดังนี้

-   Corporate Prepaid
    บริการที่ช่วยลูกค้ากลุ่มองค์กรธุรกิจบริหารงบประมาณค่าโทรศัพท์ได้เต็มประสิทธิภาพสำหรับค่าโทรของพนักงานในแต่ละเดือน
    โดยลูกค้าสามารถจัดสรรค่าโทรให้พนักงานได้อย่างเหมาะสม
    โดยพนักงานสามารถเลือกใช้โปรโมชั่นต่าง ๆ จากบริษัท หรือแฮปปี้
    ที่ลงตัวกับการใช้งานของแต่ละคนและสามารถเปลี่ยนแปลงได้
    เมื่อพนักงานใช้ค่าโทรที่ลูกค้าจัดสรรให้หมดแล้วก็สามารถเติมเงินได้เองด้วยบัตรเติมเงินหรือผ่านช่องทางอื่น
    ๆ ที่บริษัทจัดให้ รวมถึงปรับเพิ่มหรือลดค่าโทรให้กับพนักงานได้ทุกเวลาตามความต้องการ

-   Vehicle Monitoring System
    บริการที่ช่วยเพิ่มประสิทธิภาพในการบริหารงานระบบขนส่งอย่างเต็มประสิทธิภาพตามกำหนดการและแผนที่วางไว้
    เพียงใช้ Data SIM
    ของบริษัทลูกค้าสามารถติดตามสถานะการปฏิบัติงานที่แท้จริงของทั้งยานพาหนะและพนักงานผู้ขับขี่ได้แบบ
    Real Time ด้วยเครือข่ายส่งข้อมูลความเร็วสูง EDGE/GPRS
    ของบริษัทที่ครอบคลุมพื้นที่ให้บริการทั่วประเทศ

-   Withholding Tax Calculation Service บริการที่ช่วยจัดการการคำนวณภาษีหัก ณ
    ที่จ่ายโดยอัตโนมัติ พร้อมแสดงยอดในใบแจ้งค่าใช้บริการทุกรอบชำระเงินอย่างแม่นยำ
    โดยไม่ต้องสมัครหรือเสียค่าใช้จ่ายใด ๆ เพิ่มเติม

    นอกจากนี้
    บริษัทยังมุ่งเน้นให้ความสำคัญในเรื่องการให้บริการต่อลูกค้ากลุ่มองค์กรธุรกิจอย่างต่อเนื่อง
    โดยแต่ละองค์กรจะได้รับการบริการหลังการขายจากทีมงานที่จัดสรรมาดูแลโดยเฉพาะ
    รวมถึงได้รับสิทธิพิเศษและกิจกรรมต่าง ๆ ที่จัดขึ้นให้โดยเฉพาะสำหรับลูกค้ากลุ่มองค์กรธุรกิจ

(ฉ) การให้บริการลูกค้า

การให้บริการแก่ลูกค้าของบริษัทเป็นปัจจัยสำคัญประการหนึ่งที่ทำให้บริษัทแตกต่างจากคู่แข่งขัน ดังนั้น
ปรัชญาองค์กรของบริษัทจึงเน้นในเรื่องการให้บริการที่เป็นมิตร ดูแลใส่ใจ
และให้บริการสอดคล้องกับความต้องการของลูกค้า
ซึ่งเป็นการตอกย้ำถึงความตั้งใจของบริษัทที่จะให้บริการอันเป็นเลิศและมอบประสบการณ์ที่ดีที่สุดแก่ลูกค้า
โดยบริษัทมุ่งพัฒนาการให้บริการแก่ลูกค้าผ่านช่องทางต่าง ๆ อย่างต่อเนื่อง ดังนี้

(1) Call Center

ณ วันที่ 31 ธันวาคม 2552 บริษัทมี Call Center 4 แห่ง ได้แก่ กรุงเทพมหานคร
จังหวัดปทุมธานี จังหวัดเชียงใหม่ และจังหวัดสุราษฏร์ธานี
โดยมีพนักงานให้บริการลูกค้าทางโทรศัพท์ประมาณ 2,000 คน
ซึ่งทำหน้าที่ให้คำแนะนำการใช้บริการใหม่ ๆ ตอบข้อซักถามและแก้ไขปัญหาการใช้บริการ
เปลี่ยนแปลงประเภทการใช้บริการ ให้ข้อมูลเกี่ยวกับค่าใช้บริการ
รับแจ้งปัญหาการใช้บริการโครงข่ายและปัญหาอื่น ๆ รวมทั้งรับแจ้งเหตุฉุกเฉินต่าง ๆ จากลูกค้า
โดยสามารถให้บริการทั้งในภาษาไทย ภาษาอังกฤษ ภาษายาวี ภาษาจีน ภาษาพม่า ภาษาลาว
และภาษาญี่ปุ่น และในอนาคตจะเปิดให้บริการภาษาอื่น ๆ เพิ่มเติมอีก

ลูกค้าสามารถติดต่อ Call Center ที่หมายเลข 1678
ได้ทั้งจากโทรศัพท์เคลื่อนที่และจากโทรศัพท์พื้นฐานตลอด 24 ชั่วโมง ทุกวันไม่มีวันหยุด
รวมทั้งสามารถติดต่อผ่านเว็บไซต์ของบริษัท แชตแบบออนไลน์หรือทางอีเมล์ได้เช่นกัน

บริษัทตระหนักถึงความสำคัญอย่างยิ่งต่อเป้าหมายการให้บริการที่ดีเยี่ยมแก่ลูกค้าจึงได้นำกลยุทธ์การให้บริการลูกค้าเป็นกลุ่มย่อย
โดยจัดแบ่งพนักงานให้บริการออกเป็นกลุ่มเพื่อให้บริการและสร้างความสัมพันธ์กับลูกค้าในแต่ละกลุ่มและรองรับความต้องการของลูกค้าได้ตรงจุดมากยิ่งขึ้น
อาทิ ลูกค้าระบบรายเดือน ลูกค้าระบบเติมเงิน ลูกค้าวัยรุ่นที่สนใจบริการเสริมต่าง ๆ ลูกค้า SMEs
และลูกค้ากลุ่มองค์กรธุรกิจอื่น ๆ นอกจากนี้
บริษัทยังได้จัดทีมงานเฉพาะเพื่อดูแลกลุ่มลูกค้าที่ใช้บริการรับส่งข้อมูลบนคอมพิวเตอร์ผ่านระบบ GPRS
และ EDGE เพื่อให้คำแนะนำหรือแก้ไขปัญหาให้แก่ลูกค้า
รวมทั้งทีมงานรับแจ้งเหตุฉุกเฉินเพื่อให้บริการแจ้งเลขหมายโทรศัพท์ของหน่วยงานราชการ
โรงพยาบาลต่าง ๆ หรือช่วยเหลือในการประสานงานให้แก่ลูกค้า

สำหรับการสนับสนุนการให้บริการข้อมูลต่าง ๆ นั้น บริษัทได้พัฒนาระบบให้บริการ Terminal
Management
เพื่อให้พนักงานทราบว่าผู้ใช้บริการใช้โทรศัพท์เคลื่อนที่รุ่นใดและสามารถช่วยเหลือผู้ใช้บริการในการตั้งค่าโทรศัพท์เพื่อใช้งานบริการ
MMS GPRS หรือ EDGE ได้อย่างรวดเร็วและสะดวกมากขึ้น

นอกจากนี้ บริษัทยังได้พัฒนาระบบโทรศัพท์อัตโนมัติ (Interactive Voice Response System)
ซึ่งจะทำให้ผู้ใช้บริการที่ติดต่อมายัง Call Center
สามารถทำรายการบางประเภทได้ด้วยตนเองจากระบบอัตโนมัติที่ได้ตั้งไว้โดยไม่ต้องผ่านพนักงาน
เช่น การตั้งค่าโทรศัพท์เพื่อใช้บริการ GPRS หรือ EDGE และการสมัครบริการเสริมต่าง ๆ
ได้ด้วยตนเอง นอกจากนี้ บริษัทยังมีบริการสำรวจความพึงพอใจของลูกค้า (Post Call
Satisfaction Survey) และการแจ้งข้อมูลระหว่างลูกค้ารอสายพนักงาน (Message on
Hold) เพื่อเพิ่มความสะดวกให้กับลูกค้าในการใช้บริการ Call Center มากยิ่งขึ้น ทั้งนี้
บริษัทยังอยู่ระหว่างการพัฒนาบริการใหม่ ๆ เพิ่มขึ้นอีกอย่างต่อเนื่อง
ซึ่งจะเน้นการให้บริการที่ทำให้ลูกค้าใช้บริการได้อย่างสะดวกและมีคุณภาพมากยิ่งขึ้น

(2) สำนักงานบริการ

บริษัทได้ยกระดับมาตรฐานการให้บริการในสำนักงานบริการทั่วประเทศและเพิ่มประเภทการให้บริการภายใต้แนวคิด
World Class Service Quality ซึ่งจะอำนวยความสะดวกแก่ลูกค้าด้วยบริการต่าง ๆ
อย่างครบครัน ณ จุดบริการเดียวอย่างรวดเร็ว เป็นกันเอง และทันสมัย
เพื่อสร้างความประทับใจให้แก่ลูกค้า รวมทั้งการแนะนำให้ลูกค้าหันมาใช้บริการเสริมใหม่ ๆ
ที่บริษัทนำเสนอมากขึ้น ณ วันที่ 31 ธันวาคม 2552 บริษัทมีสำนักงานบริการทั้งสิ้น 28 แห่ง
โดยตั้งอยู่ในกรุงเทพมหานคร 15 แห่งและในจังหวัดใหญ่ ๆ ทั่วประเทศอีก 13 แห่ง
ซึ่งสำนักงานบริการของบริษัทจะตั้งอยู่ในย่านชุมชนหรือศูนย์การค้า

บริการต่าง ๆ ที่สำนักงานบริการจัดเตรียมไว้สำหรับลูกค้า อาทิ

-   บริการครบครัน ณ จุดเดียวหรือ One-Stop Service ซึ่งลูกค้าสามารถทำรายการต่าง ๆ
    เช่น เปิดใช้บริการ ชำระค่าบริการ เปลี่ยนโปรโมชั่น
    เปิดหรือระงับการโทรศัพท์ทางไกลระหว่างประเทศ เปลี่ยนชื่อผู้จดทะเบียนใช้บริการ
    โอนเลขหมาย ขอซิมการ์ดใหม่ สมัครบริการเสริม และกิจกรรมสร้างความสัมพันธ์กับลูกค้า
    เป็นต้น

-   มุมให้บริการเสริม เป็นจุดนำเสนอบริการเสริมใหม่ ๆ
    ให้ลูกค้าได้รับทราบและทดลองใช้ด้วยตนเอง รวมทั้งบริการตั้งค่าโทรศัพท์เพื่อใช้บริการ MMS
    GPRS หรือ EDGE บริการพิมพ์ภาพ ซึ่งลูกค้าสามารถพิมพ์ภาพจากเครื่องโทรศัพท์ได้ด้วยตนเอง

-   มุมบริการตนเอง ซึ่งลูกค้าสามารถดูข้อมูลหรือทำรายการต่าง ๆ
    ทางอินเตอร์เน็ตหรือผ่านคอมพิวเตอร์ออนไลน์ได้ด้วยตนเอง นอกจากนี้
    ยังมีกล้องเว็บแคมเพื่อให้บริการโทรศัพท์ติดต่อกับเจ้าหน้าที่ผู้ให้บริการผ่านวีดีทัศน์

-   บริการ Queue Plus
    ซึ่งบริษัทจัดทำขึ้นเพื่อจัดลำดับการให้บริการและเพื่อให้บริการได้ตรงตามความประสงค์ของลูกค้าแต่ละกลุ่ม

    (3) กลยุทธ์การบริหารงานลูกค้าสัมพันธ์ (CRM)

    เนื่องจากปัจจุบันอัตราส่วนผู้ใช้บริการโทรศัพท์เคลื่อนที่ต่อประชากรรวมอยู่ในระดับสูงมาก
    การบริหารความสัมพันธ์ที่ดีกับลูกค้าจึงมีบทบาทสำคัญมากขึ้นเรื่อย ๆ
    โดยดีแทคมุ่งเน้นกิจกรรมเพื่อรักษาฐานลูกค้าที่มีคุณภาพเพิ่มมากขึ้น
    นอกเหนือไปจากการนำเสนอโปรโมชั่นจูงใจและแคมเปญทางการตลาดต่าง ๆ แล้ว
    ดีแทคได้คิดค้นแนวทางใหม่ ๆ ในการทำงานที่จะมุ่งไปสู่การปฏิบัติงานที่ดีเลิศ (Operational
    Excellence) เพื่อสร้างความพอใจสูงสุดแก่ลูกค้า

    ในปี 2552 ดีแทคได้นำระบบปฏิบัติการเครือข่ายรูปแบบใหม่ หรือ dsmart
    เข้ามาใช้ในองค์กรซึ่งเป็นระบบเฝ้าระวัง
    จัดการเครือข่ายและดูแลด้านการให้บริการแก่ลูกค้าอย่างครบวงจรจากจุดเดียว
    โดยเพิ่มขีดความสามารถในการตรวจสอบหาที่มาของปัญหาและแก้ไขได้รวดเร็วมากขึ้น
    รวมทั้งช่วยป้องกันข้อผิดพลาดที่เกิดขึ้นภายในระบบอย่างทันท่วงทีก่อนที่จะเกิดผลกระทบกับการใช้งานของลูกค้า
    การลงทุนครั้งนี้
    ดีแทคถือเป็นส่วนสำคัญต่อเป้าหมายในการให้บริการที่ดีเลิศรวมทั้งเป็นการสร้างประสบการณ์ที่ดีต่อลูกค้าในระยะยาว

    บริการใจดีก็เป็นอีกหนึ่งแนวทางการรักษาฐานลูกค้าที่สำคัญ
    รวมทั้งช่วยเสริมสร้างภาพลักษณ์ของการเป็นผู้ให้บริการที่เน้นความคุ้มค่าและเป็นมิตรกับลูกค้า
    บริการใจดีเป็นหัวใจหลักของแบรนด์ที่สะท้อนความเป็นผู้ให้บริการที่ใจดีและเข้าใจความต้องการแท้จริงของลูกค้า
    ในปี 2552 ดีแทคได้เปิดตัวบริการใจดีโทรผิดไม่คิดตังค์เพิ่มเติมขึ้นจากบริการใจดีเดิมที่มีอยู่
    ซึ่งจะคืนค่าโทรให้ลูกค้าเมื่อโทรผิดไปทุกเครือข่าย อนึ่ง
    นับจากการปรับภาพลักษณ์ตราสินค้าสำหรับบริการในระบบเติมเงินมาเป็น “แฮปปี้” ตั้งแต่ปี
    2546 ดีแทคได้ทยอยเปิดตัวบริการใจดีออกมาอย่างต่อเนื่อง ได้แก่ “ใจดีให้ยืม”
    บริการเติมเงินฉุกเฉินเมื่อเงินใกล้หมด “ใจดีแปลให้” บริการแปลภาษาไทย/อังกฤษ
    เพื่อการสนทนาในชีวิตประจำวัน “ใจดีแจ้งเครือข่าย”
    บริการเสียงแจ้งให้ลูกค้าทราบหากเลขหมายปลายทางอยู่ในเครือข่ายดีแทค “ใจดีให้โอน”
    บริการโอนค่าโทรคงเหลือในระบบเติมเงินให้เลขหมายอื่นในระบบเติมเงินของดีแทค
    “ใจดีแจกวัน” บริการเพิ่มจำนวนวัน และ “ใจดีฉุกเฉิน”
    บริการส่งข้อความสั้นให้หมายเลขปลายทางโทรกลับ ทั้งนี้ บริษัทจะยังคงพัฒนานวัตกรรมด้าน
    CRM เพื่อรักษาและพัฒนาความสัมพันธ์ที่ดีกับกลุ่มลูกค้าอย่างต่อเนื่อง

    (4) การปรับปรุงและพัฒนาบุคลากร

บริษัทมุ่งมั่นในการรักษามาตรฐานการให้บริการ
โดยได้จัดทำระบบติดตามตรวจสอบและทบทวนเพื่อดูแลมาตรฐานการให้บริการของเจ้าหน้าที่ Call
Center และสำนักงานบริการอย่างต่อเนื่อง
รวมทั้งกำหนดดัชนีและระดับค่ามาตรฐานเพื่อวัดประเมินประสิทธิภาพของเจ้าหน้าที่บริการ อาทิ
ระยะเวลารอรับบริการเมื่อลูกค้าโทรเข้ามายัง Call Center หรือลูกค้าติดต่อสำนักงานบริการ
จำนวนครั้งที่โทรมารับบริการ จำนวนสายที่รับ ความถูกต้องของข้อมูลที่ให้กับลูกค้า
การวัดความพึงพอใจของผู้ใช้บริการ เป็นต้น นอกจากนี้
บริษัทยังได้จัดโครงการฝึกอบรมพนักงานอย่างต่อเนื่องเพื่อรักษาระดับมาตรฐานการให้บริการไว้

4.1.2 การจำหน่ายและช่องทางการจำหน่าย

(ก) กิจกรรมทางการตลาด

บริษัทใช้ชื่อ “ดีแทค” (dtac) เป็นชื่อทางการค้ามาตั้งแต่ปี 2544
ซึ่งกลายเป็นชื่อที่ได้รับการยอมรับอย่างกว้างขวางในประเทศไทย
บริษัทเป็นผู้ริเริ่มนำเสนอนวัตกรรมต่าง ๆ ด้านการตลาด รวมถึงการเปิดตัวผลิตภัณฑ์ บริการ
และรายการส่งเสริมการขายใหม่ ๆ อย่างต่อเนื่อง
กิจกรรมทางการตลาดนับเป็นกลยุทธ์สำคัญที่จะสื่อสารให้ลูกค้ารับทราบและเข้าใจในบริการต่าง ๆ
ที่บริษัทนำเสนอและตระหนักว่าบริษัทเป็นส่วนหนึ่งของธุรกิจและการดำเนินชีวิตของลูกค้า
กิจกรรมทางการตลาดนอกเหนือจากการเปิดตัวผลิตภัณฑ์แล้วยังประกอบด้วยกิจกรรมเพื่อเสริมสร้างฐานะทางการตลาด
ภาพลักษณ์ขององค์กร และกิจกรรมเพื่อสังคม นอกจากนี้
บริษัทยังทำการสำรวจตลาดอย่างต่อเนื่องเพื่อให้เข้าใจความต้องการของลูกค้า
ซึ่งจะช่วยให้การจัดทำกิจกรรมทางการตลาดมีประสิทธิภาพและสร้างความพึงพอใจสูงสุดให้แก่ลูกค้าได้มากยิ่งขึ้น

บริษัทยังจัดกิจกรรมทางการตลาดกับร้านค้าตัวแทนจำหน่ายและตัวแทนจำหน่ายประจำเขต
(Distributor)
เกี่ยวกับผลิตภัณฑ์และบริการเพื่อให้ร้านค้าและตัวแทนจำหน่ายประจำเขตเข้าใจถึงนวัตกรรมต่าง ๆ
ด้านการบริการ บริการเสริม และกลยุทธ์ด้านราคา รวมทั้งการพัฒนาโครงข่ายของบริษัท นอกจากนี้
ยังมีกิจกรรมที่ตัวแทนของบริษัทไปเยี่ยมร้านค้าเพื่อรับฟังข้อคิดเห็นและตรวจสอบการดำเนินงานและการให้บริการกับลูกค้าของร้านค้าแต่ละรายเพื่อให้เป็นไปตามนโยบายและมาตรฐานการให้บริการของบริษัท

(ข) การจัดจำหน่าย

การจัดจำหน่ายนับเป็นเครื่องมือและช่องทางที่สำคัญในการสนับสนุนการดำเนินธุรกิจของบริษัทและการขยายเครือข่ายการจัดจำหน่ายเพื่อให้ลูกค้าสามารถใช้ผลิตภัณฑ์และบริการของบริษัทได้อย่างแพร่หลายและสะดวกสบายยิ่งขึ้น
ขณะเดียวกันก็เป็นการขยายฐานลูกค้ารายใหม่และรักษากลุ่มลูกค้าปัจจุบันไว้ ทั้งนี้
การจัดจำหน่ายชุดเลขหมายและบัตรเติมเงินของบริษัทมี 4 ช่องทางหลักคือ

(1) การจำหน่ายผ่านสำนักงานบริการลูกค้าสาขาย่อย (เดิมคือร้านดีแทค)

(2) การจำหน่ายผ่านตัวแทนจำหน่ายประจำเขต
    ซึ่งจะเป็นผู้ช่วยกระจายสินค้าให้ร้านค้าตัวแทนจำหน่าย

(3) การจำหน่ายผ่านร้านค้าปลีกที่มีเครือข่าย (Chain Store)

(4) การจำหน่ายโดยบริษัทไปยังลูกค้าโดยตรง

ทั้งนี้ การจำหน่ายในช่องทางที่ 1 - 3 จะกระทำผ่านยูดี ซึ่งเป็นบริษัทร่วมของบริษัท
(โดยบริษัทถือหุ้นร้อยละ 25 ของจำนวนหุ้นที่ได้จำหน่ายแล้วทั้งหมดของยูดี) ส่วนช่องทางที่ 4
บริษัทจะทำการจำหน่ายโดยตรงให้กับลูกค้า

ทั้งนี้ การจัดจำหน่ายสินค้าและบริการของบริษัทดังกล่าวอยู่ภายใต้สัญญา Service Level
Agreement ที่ยูดีเข้าทำกับบริษัท
ซึ่งสัญญาดังกล่าวได้กำหนดเงื่อนไขเกี่ยวกับการตั้งราคาและผลการดำเนินงาน
โดยยูดีมีหน้าที่ให้บริการเกี่ยวกับช่องทางการจัดจำหน่ายชุดเลขหมายและบัตรเติมเงิน
ซึ่งรวมถึงการจัดจำหน่าย การเก็บรักษา การเรียกคืนสินค้า
และการประเมินความน่าเชื่อถือของตัวแทนจำหน่ายประจำเขต อย่างไรก็ตาม
บริษัทยังคงบริหารงานการจัดจำหน่ายในส่วนที่เกี่ยวกับการติดต่อกับตัวแทนจำหน่ายประจำเขตและร้านค้า
เพื่อดูแลให้ตัวแทนจำหน่ายประจำเขตและร้านค้าได้รับสินค้าอย่างเพียงพอและได้รับข้อมูลเกี่ยวกับผลิตภัณฑ์และบริการใหม่
ๆ ของบริษัทอยู่ตลอดเวลา

สำนักงานบริการลูกค้าสาขาย่อย (dtac center)

สำนักงานบริการลูกค้าสาขาย่อย (dtac center) พัฒนามาจากร้านดีแทค (dtac shop)
ที่เป็นแฟรนไชส์ โดยเป็นช่องทางในการจัดจำหน่ายและให้บริการลูกค้าของบริษัท
สำนักงานบริการลูกค้าสาขาย่อยนับเป็นหนึ่งในเครือข่ายร้านค้าปลีกโทรศัพท์เคลื่อนที่และอุปกรณ์
ซิมการ์ดในระบบรายเดือนและเติมเงิน รวมถึงการให้บริการหลังการขายในด้านอื่น ๆ
ซึ่งลูกค้าสามารถเลือกซื้อเครื่องโทรศัพท์ ชุดเลขหมาย บัตรเติมเงิน
และบริการเติมเงินอิเล็กทรอนิกส์ รวมทั้งอุปกรณ์สื่อสารอื่น ๆ
รวมทั้งรับชำระค่าใช้บริการและให้บริการหลังการขายแก่ลูกค้า
และบางสาขายังให้บริการซ่อมเครื่องโทรศัพท์เคลื่อนที่อีกด้วย

สำนักงานบริการลูกค้าสาขาย่อยมีการให้บริการที่เน้นรูปแบบของ One-Stop Service
ซึ่งสามารถทำธุรกรรมได้เหมือนกับสำนักงานบริการ (Service Hall)
และมีการให้บริการเพิ่มขึ้นโดยสามารถรับดำเนินการที่หน้าร้านได้เอง 29 รายการ
และรับเรื่องส่งต่อให้หน่วยงานที่เกี่ยวข้องอีก 30 รายการ
จากรายการการให้บริการที่สำนักงานบริการลูกค้าสาขาย่อยสามารถทำได้ โดย ณ วันที่ 31
ธันวาคม 2552 มีจำนวนสำนักงานบริการลูกค้าสาขาย่อยทั้งหมด 275 แห่ง
ประกอบด้วยสำนักงานบริการลูกค้าสาขาย่อย ในกรุงเทพมหานครจำนวน 109 ร้าน
และในต่างจังหวัดอีก 166 ร้าน

ในปัจจุบันบริษัทมีระบบตรวจเช็คและตรวจสอบการให้บริการและการดำเนินธุรกิจอย่างเป็นมาตรฐาน
โดยจัดตั้งทีมงานปฏิบัติการ กล่าวคือ ผู้ให้การปรึกษาทางธุรกิจ (Business Consultant)
ของบริษัทเข้าไปให้คำปรึกษาถึงการทำงานอย่างเป็นระบบเพื่อให้เกิดความพึงพอใจสูงสุดแก่ลูกค้าในทุกระดับ
อีกทั้งได้เน้นการฝึกอบรมให้แก่พนักงานของร้านแฟรนไชน์ในทุกระดับเพื่อให้มีความรู้ความสามารถในการให้บริการกับลูกค้าอย่างเป็นมืออาชีพ

ร้านค้าตัวแทนจำหน่ายย่อยที่เป็นร้านจำหน่ายโทรศัพท์ (Telecommunications Dealer)
และร้านค้าทั่วไป (Non-Telecommunications Dealer)

นอกจากสำนักงานบริการลูกค้าสาขาย่อยแล้ว
บริษัทยังมีเครือข่ายการจัดจำหน่ายสินค้าทั่วประเทศผ่านตัวแทนจำหน่าย
ซึ่งส่วนใหญ่เป็นร้านค้าปลีกหรือร้านค้าปลีกที่มีเครือข่าย (Chain Stores)
ที่จำหน่ายสินค้าและบริการด้านโทรศัพท์เคลื่อนที่ให้แก่ผู้บริโภคเป็นหลักหรือในบางกรณีอาจจำหน่ายสินค้าต่อให้กับตัวแทนจำหน่ายรายอื่นโดยการจำหน่ายผ่านยูดี

ร้านค้าทั่วไป ได้แก่ ร้านค้าปลีกซึ่งจำหน่ายสินค้าต่าง ๆ เช่น ร้านสะดวกซื้อ ซุปเปอร์มาร์เก็ต
ร้านขายหนังสือ และสถานีบริการน้ำมัน เป็นต้น
ซึ่งไม่มีธุรกิจหลักเกี่ยวข้องกับการจำหน่ายเครื่องโทรศัพท์หรืออุปกรณ์โทรคมนาคม
รวมถึงตัวแทนให้บริการเติมเงินแบบอิเล็กทรอนิกส์ “แฮปปี้ออนไลน์”
ซึ่งปัจจุบันบริษัทได้ขยายช่องทางจำหน่ายผ่านร้านค้าทั่วไปและตัวแทนจำหน่ายแฮปปี้ออนไลน์ครอบคลุมพื้นที่ทั่วประเทศ

4.1.3 การพัฒนาด้านโครงข่าย

ข้อมูลเกี่ยวกับสถานีโครงข่าย GSM มีดังนี้

  ------------------------------ ---------- ---------- ---------- ----------
                                            สิ้นสุดวันที่ 31            
                                            ธันวาคม                

                                            2550       2551       2552

  จำนวนสถานีฐาน (แห่ง)                        8,166      9,701      10,023
  ------------------------------ ---------- ---------- ---------- ----------

ในปี 2550 และ ปี2551
เป็นช่วงเวลาที่บริษัทขยายจำนวนสถานีฐานโดยเฉพาะในต่างจังหวัดเพิ่มอย่างมากเป็นจำนวน 963
และ 1,535 สถานี ตามลำดับ
เพื่อรองรับการเติบโตจากการใช้งานของลูกค้าใหม่ตามแผนการตลาดของบริษัทที่ขยายไปยังต่างจังหวัดมากขึ้น
อย่างไรก็ดี ณ สิ้นปี 2552 บริษัทมีจำนวนสถานีฐานทั้งหมด 10,023 สถานีทั่วประเทศ เพิ่มขึ้น 322
สถานี ลดลงเมื่อเทียบกับจำนวนสถานีฐานใหม่ในปีก่อน ทั้งนี้
เป็นผลมาจากวิกฤติเศรษฐกิจและจำนวนผู้ใช้บริการรวมต่อประชากรปัจจุบันที่อยู่ในระดับสูง
บริษัทจึงหันมามุ่งเน้นการลงทุนเพื่อพัฒนาคุณภาพของสัญญาณและการให้บริการมากขึ้น เช่น
การลงทุนในการปรับปรุงตรวจสอบคุณภาพของโครงข่ายและคุณภาพสัญญาณซึ่งครอบคลุมถึง
เสียงสัญญาณที่ชัดเจน สายไม่หลุด หรือโทรออกไม่ได้
สามารถรองรับความต้องการใช้บริการด้านข้อมูลได้
และสามารถรองรับสัญญาณในช่วงเวลาที่มีการใช้งานสูงได้
บริษัทมุ่งมั่นที่จะริเริ่มนวัตกรรมด้านโครงข่ายเพื่อการบริการที่ดีและเหนือกว่าคู่แข่งเพื่อให้ลูกค้าเกิดความพอใจสูงสุดเสมอ
โดยในปี 2552 บริษัทลงทุนในระบบ dsmart ซึ่งเป็นระบบเฝ้าระวัง
จัดการเครือข่ายที่ช่วยเพิ่มขีดความสามารถในการตรวจสอบหาที่มาของปัญหาและแก้ไขได้รวดเร็วมากขึ้น
รวมทั้งปรับปรุงพัฒนาระบบ Call Center
เพื่อช่วยให้ตอบสนองความต้องการของลูกค้าได้ตรงจุดและรวดเร็วมากยิ่งขึ้น

ภาวะอุตสาหกรรมและการแข่งขัน

4.2.1 ตลาดการให้บริการโทรศัพท์เคลื่อนที่

ในปัจจุบันตลาดการให้บริการโทรศัพท์เคลื่อนที่มีผู้ประกอบการหลัก 3 ราย ได้แก่ เอไอเอส
(รวมดีพีซี ซึ่งเป็นบริษัทย่อยของเอไอเอส) ทรูมูฟ และบริษัท
โดยบริษัทให้บริการโทรศัพท์เคลื่อนที่ภายใต้ชื่อทางการค้า “ดีแทค” (dtac) ตั้งแต่ปี 2544
ด้วยนโยบายการนำเสนอนวัตกรรมด้านผลิตภัณฑ์และบริการที่ตอบสนองความต้องการของผู้ใช้บริการ
โดย ณ สิ้นปี 2552
บริษัทมีส่วนแบ่งทางการตลาดของจำนวนผู้ใช้บริการโทรศัพท์เคลื่อนที่และส่วนแบ่งทางการตลาดด้านรายได้ประมาณร้อยละ
30 และร้อยละ32 ตามลำดับ

ในการให้บริการด้านโทรคมนาคมในประเทศไทยนั้น
ผู้ประกอบการเอกชนมีส่วนร่วมในการให้บริการด้านการสื่อสาร
โดยเป็นการให้บริการภายใต้สัญญาร่วมการงานกับรัฐวิสาหกิจสองแห่ง
ซึ่งปัจจุบันได้แปลงสภาพเป็นบริษัทมหาชนจำกัดแล้ว ได้แก่ ทีโอที (เดิมคือ
องค์การโทรศัพท์แห่งประเทศไทย) และ กสท. (เดิมคือ การสื่อสารแห่งประเทศไทย) ทั้งนี้
ได้มีการเข้าทำสัญญาร่วมการงานในช่วงหลังปี 2533
เพื่อให้รัฐวิสาหกิจทั้งสองแห่งนั้นสามารถตอบสนองต่อความต้องการด้านโทรคมนาคมและการให้บริการด้านการสื่อสารไร้สายที่เพิ่มขึ้นในประเทศได้

ในลักษณะการดำเนินการแบบ “สร้าง-โอน-ดำเนินการ” (Build-Transfer-Operate) นั้น
ผู้ประกอบการเอกชนในฐานะผู้รับสัมปทานจะเป็นผู้ลงทุนสร้างโครงข่ายพร้อมกับโอนกรรมสิทธิในอุปกรณ์โครงข่ายเหล่านั้นให้แก่หน่วยงานเจ้าของสัมปทาน
โดยหน่วยงานเจ้าของสัมปทานให้สิทธิแก่ผู้ประกอบการเอกชนในการใช้อุปกรณ์โครงข่ายเหล่านั้นตลอดอายุสัญญาร่วมการงานแต่เพียงผู้เดียว
และมีสิทธิดำเนินกิจการให้บริการโทรศัพท์เคลือนที่แก่ประชาชนโดยต้องชำระส่วนแบ่งรายได้ให้กับหน่วยงานเจ้าของสัมปทานเพื่อแลกเปลี่ยนกับสิทธิในการใช้คลื่นความถี่ที่ได้รับการจัดสรร

บริษัทให้บริการโทรศัพท์เคลื่อนที่ภายใต้ชื่อทางการค้า “ดีแทค” (dtac)
ซึ่งให้บริการโทรศัพท์เคลื่อนที่ในประเทศไทยในย่านความถี่ 800 เมกะเฮิรตซ์ และในย่านความถี่
1800 เมกะเฮิรตซ์ โดยบริษัทได้รับสัมปทานจาก กสท.
ในการให้บริการโทรศัพท์เคลื่อนที่เป็นระยะเวลา 27 ปี
ภายใต้สัญญาร่วมการงานในรูปแบบของสัญญา “สร้าง-โอน-ดำเนินการ”
(Build-Transfer-Operate) ซึ่งสัญญาร่วมการงานดังกล่าวจะสิ้นสุดในปี 2561
และบริษัทต้องชำระส่วนแบ่งรายได้ให้แก่ กสท. ตั้งแต่ปี 2534
(โปรดพิจารณารายละเอียดเพิ่มเติมในข้อ 12.1.1 -
รายละเอียดสัญญาร่วมการงานและสัญญาแก้ไขเพิ่มเติม)

อนึ่ง ปัจจุบันบริษัทมุ่งเน้นเป้าหมายการเติบโตของส่วนแบ่งทางการตลาดของรายได้เพิ่มมากขึ้น ทั้งนี้
เป็นผลมาจากจำนวนผู้ใช้บริการรวมต่อประชากรในระดับสูงจึงทำให้การเติบโตของจำนวนผู้ใช้บริการรวมลดความสำคัญลงไป
โดยส่วนแบ่งทางการตลาดของรายได้ของบริษัทนั้นมีการเติบโตอย่างต่อเนื่องตั้งแต่ปี 2548
ซึ่งมีส่วนแบ่งทางการตลาดของรายได้เท่ากับร้อยละ 28.1 และเพิ่มขึ้นต่อเนื่องเป็นร้อยละ 30.6
ร้อยละ 31.2 ร้อยละ 31.8 ในปี 2549 ถึง ปี 2551 ตามลำดับ ณ สิ้นปี 2552
บริษัทมีส่วนแบ่งทางการตลาดของรายได้เท่ากับร้อยละ 32.0
โดยแนวโน้มการเพิ่มขึ้นของส่วนแบ่งทางการตลาดของรายได้เป็นผลมาจากการเพิ่มขึ้นของส่วนแบ่งทางการตลาดของจำนวนผู้ใช้บริการและความสำเร็จในการดำเนินนโยบายที่มุ่งเน้นคุณภาพของผู้ใช้บริการ

ในส่วนของจำนวนผู้ใช้บริการบริษัท ในปี 2552 บริษัทมีจำนวนผู้ใช้บริการเพิ่มขึ้นสุทธิอยู่ที่ 974,973
ราย และมียอดผู้ใช้บริการรวม ทั้งสิ้น 19,657,049 ราย
ส่วนแบ่งทางการตลาดของจำนวนผู้ใช้บริการโทรศัพท์เคลื่อนที่และรายได้จากการให้บริการรวมของบริษัทปัจจุบันอยู่ที่ประมาณร้อยละ
29.9 และร้อยละ 32.0 ตามลำดับ

ส่วนแบ่งทางการตลาดของจำนวนผู้ใช้บริการโทรศัพท์เคลื่อนที่และรายได้ของบริษัท

[]

ที่มา แหล่งข้อมูลของเอไอเอส ดีพีซี ทรูมูฟ และฮัทชิสัน
ได้มาจากข้อมูลที่เปิดเผยอยู่ในเว็บไซต์ของบริษัทดังกล่าวและข้อมูลจากการประมาณการของบริษัท

หมายเหตุ

(1) ในเดือนเมษายน 2548
บริษัทได้เปลี่ยนนโยบายการตัดเลขหมายออกจากระบบจึงทำให้จำนวนเลขหมายที่ถูกตัดออกจากระบบสูงกว่าปกติและส่งผลต่อการคำนวณส่วนแบ่งทางการตลาดในปี
2548 – 2551

(2) ในปี 2550
บริษัทได้เปลี่ยนวิธีนับจำนวนผู้ใช้บริการระบบเติมเงินเพื่อให้สอดคล้องกับหลักปฏิบัติที่ใช้ในต่างประเทศ
จากรวมทุกเลขหมายที่ยังอยู่ในระยะเวลา 45 วันหลังจากสิ้นสุด Validity
ตามอายุที่กำหนดไว้ของซิมการ์ด เป็นรวมทุกเลขหมายที่ยัง Active อยู่
โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
ตามอายุที่กำหนดไว้ของซิมการ์ดก็ตาม ซึ่งส่งผลต่อการคำนวณส่วนแบ่งทางการตลาดในปี 2550
เป็นต้นไป

สัดส่วนฐานลูกค้าระบบเติมเงินและระบบรายเดือน

[]

หมายเหตุ

คำจำกัดความของจำนวนผู้ใช้บริการที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ปี 2550
บริษัทได้เปลี่ยนคำจำกัดความของจำนวนผู้ใช้บริการของระบบเติมเงินใหม่เพื่อให้สะท้อนตัวเลขจำนวนผู้ใช้บริการที่มีการใช้งานจริง

-   จำนวนผู้ใช้บริการตามคำจำกัดความเดิม คือ รวมทุกเลขหมายที่ยังอยู่ในระยะเวลา 45
    วันหลังจากสิ้นสุด Validity ตามอายุที่กำหนดไว้ของซิมการ์ด

-   จำนวนผู้ใช้บริการตามคำจำกัดความใหม่ คือ รวมทุกเลขหมายที่ยัง Active อยู่
    โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
    ตามอายุที่กำหนดไว้ของซิมการ์ดก็ตาม

ตลาดโทรศัพท์เคลื่อนที่ของประเทศไทยนับว่ามีการเติบโตอย่างต่อเนื่องเป็นอย่างมากในช่วง 3-4
ปีที่ผ่านมา โดยมีอัตราผู้ใช้บริการโทรศัพท์เคลื่อนที่ต่อจำนวนประชากร (Penetration Rate)
ขยายตัวเพิ่มขึ้นจากประมาณร้อยละ 63 ในปี 2549 เป็นประมาณร้อยละ 94 ในปี 2551
และเป็นประมาณร้อยละ 99 ในปี 2552
บริษัทเชื่อว่าตลาดโทรศัพท์เคลื่อนที่จะยังคงขยายตัวต่อไปทั้งในด้านรายได้และจำนวนผู้ใช้บริการแต่ในอัตราที่ลดลงจากในอดีตที่ผ่านมา

Penetration Rate ในประเทศไทย

[]

ที่มา ประมาณการของบริษัท

ณ สิ้นปี 2552 บริษัทมียอดผู้ใช้บริการโทรศัพท์เคลื่อนที่ประมาณ 19.7 ล้านราย เพิ่มขึ้นจากจำนวน
18.7 ล้านราย ในปี 2551 หรือคิดเป็นอัตราการเติบโตร้อยละ 5
โดยมียอดผู้ใช้บริการระบบเติมเงินประมาณ 17.4 ล้านราย หรือคิดเป็นร้อยละ 88.3
ของจำนวนผู้ใช้บริการทั้งหมดของบริษัท

ตั้งแต่ปี 2548
ธุรกิจการให้บริการโทรศัพท์เคลื่อนที่มีการแข่งขันด้านราคาเพิ่มขึ้นเพื่อดึงดูดลูกค้าในรูปแบบของผลิตภัณฑ์ใหม่ที่นำออกสู่ตลาดและปริมาณของรายการส่งเสริมการขายที่ผู้ให้บริการแต่ละรายนำเสนอ
ส่งผลให้บริษัทต้องปรับกลยุทธ์ทางการตลาดโดยเน้นการจัดอัตราค่าบริการสำหรับลูกค้าทั้งระบบเติมเงินและระบบรายเดือนให้เหมาะสมกับการใช้งานของลูกค้าในแต่ละกลุ่ม
ต่อมา ในเดือนกุมภาพันธ์ 2550
ได้มีการคิดค่าเชื่อมต่อโครงข่ายระหว่างผู้ให้บริการโทรคมนาคมเป็นครั้งแรก
ซึ่งส่งผลกระทบต่อการแข่งขันระหว่างผู้ให้บริการโทรศัพท์เคลื่อนที่อย่างมีนัยสำคัญโดยผู้ให้บริการต่างหันมามุ่งเน้นการใช้งานในเครือข่ายเพิ่มมากขึ้น
อนึ่ง รายได้เฉลี่ยต่อเลขหมายต่อเดือนของลูกค้า (ARPU) ในระบบเติมเงินลดลงจาก 298
บาทในปี 2548 เป็น 269 บาทในปี 2549
แต่จากการนำค่าเชื่อมต่อโครงข่ายเข้ามารวมในการคำนวณ
ทำให้รายได้เฉลี่ยต่อเลขหมายต่อเดือนของลูกค้าในระบบเติมเงินเพิ่มขึ้นเป็น 297 บาทในปี 2550
และลดลงเหลือ 255 บาทและ 225 บาท ในปี 2551 และปี 2552 ตามลำดับ
สำหรับรายได้เฉลี่ยต่อเลขหมายต่อเดือนของลูกค้าระบบรายเดือนลดลงจาก 953 บาทในปี 2548
เป็น 809 บาทในปี 2549 แต่จากการนำค่าเชื่อมต่อโครงข่ายเข้ามารวมในการคำนวณ
ทำให้รายได้เฉลี่ยต่อเลขหมายต่อเดือนของลูกค้าระบบรายเดือนเพิ่มขึ้นเป็น 823 บาทในปี 2550
และลดลงเป็น 711 บาท และ 658 ในปี 2551 และปี 2552 ตามลำดับ ดังนั้น
รายได้เฉลี่ยต่อเลขหมายต่อเดือนของทั้งสองระบบ (Blended ARPU) จึงลดลงจาก 406 บาทในปี
2548 เป็น 356 บาทในปี 2549 ก่อนจะเพิ่มขึ้นเป็น 374 บาทในปี 2550 และลดลงเป็น 309
บาทในปี 2551 โดยรายได้เฉลี่ยต่อเลขหมายของทั้งสองระบบปัจจุบัน ณ สิ้นปี 2552 อยู่ที่ 274
บาท ซึ่งสาเหตุที่ ARPU ลดลงจากภาพรวมในปี 2548
เนื่องมาจากการนำเสนอรายการส่งเสริมการขายรูปแบบใหม่ในรูปแบบบุฟเฟ่ต์หรือแบบ Per Call
โดยรายการส่งเสริมการขายรูปแบบนี้ได้จำกัดค่าใช้จ่ายที่ลูกค้าต้องชำระต่อเดือนทำให้ไม่เกิดความสัมพันธ์ระหว่างปริมาณการใช้งานโทรศัพท์ของลูกค้าและรายได้ที่บริษัทได้รับจากลูกค้ารายนั้น
ๆ และสาเหตุที่ ARPU เพิ่มขึ้นในปี 2550
เนื่องมาจากการรวมค่าเชื่อมต่อโครงข่ายเข้าไปในการคำนวณ
ซึ่งถ้าหากไม่รวมค่าเชื่อมต่อโครงข่ายแล้ว ARPU จะลดลงอย่างต่อเนื่อง
โดยมีสาเหตุหลักมาจากการเพิ่มขึ้นของจำนวนผู้ใช้บริการที่ใช้บริการโทรศัพท์เคลื่อนที่มากกว่าหนึ่งเลขหมายและสภาวะเศรษฐกิจที่ไม่เอื้ออำนวยที่เริ่มส่งผลตั้งแต่ปลายปี
2551 อย่างไรก็ดี ARPU มีแนวโน้มลดลงในอัตราที่ลดลงในปี 2552
ทั้งนี้เป็นผลมาจากการมุ่งเน้นการรักษาฐานลูกค้าที่มีคุณภาพของบริษัท

จากภาวะการแข่งขันดังกล่าวข้างต้น รวมถึงสภาวะเศรษฐกิจที่ไม่เอื้ออำนวย
บริษัทต้องเผชิญกับความท้าทายในการรักษาส่วนแบ่งทางการตลาด
โดยเน้นความคุ้มค่าในการใช้บริการด้านเสียง ด้านข้อมูล การพัฒนาคุณภาพโครงข่าย
และการขยายช่องทางการจัดจำหน่าย

บริษัทมีความมุ่งมั่นที่จะเป็นผู้นำทางนวัตกรรม ซึ่งรวมถึงความหลากหลาย คุณภาพของสินค้า
การบริการในด้านต่าง ๆ และการพัฒนาศักยภาพของเครือข่ายให้มีคุณภาพและครอบคลุมทั่วประเทศ

4.2.2 กลยุทธ์หลักของบริษัท

ตลอดระยะเวลา 5 ปีที่ผ่านมา บริษัทสามารถเพิ่มส่วนแบ่งทางการตลาดในด้านรายได้ (Market
Share of Revenues) ได้อย่างต่อเนื่อง
โดยปัจจุบันบริษัทมีส่วนแบ่งทางการตลาดในด้านรายได้อยู่ที่ ร้อยละ 32.0
มากกว่าส่วนแบ่งทางการตลาดของจำนวนผู้ใช้บริการโทรศัพท์เคลื่อนที่ (Market Share of
Subscribers) ที่ร้อยละ 29.9 เล็กน้อย
โดยบริษัทให้ความสำคัญกับการเติบโตของรายได้และสัดส่วนการขยายตัวของตลาด
และบรรลุผลตามที่ได้ตั้งเป้าหมายไว้ด้วยกลยุทธ์หลักดังต่อไปนี้

-   การนำเสนอนวัตกรรมด้านบริการ

แนวคิดการนำเสนอนวัตกรรมที่บริษัทนำมาใช้มิได้เกี่ยวข้องกับเรื่องเทคโนโลยีเท่านั้น
แต่รวมถึงนวัตกรรมด้านบริการรูปแบบใหม่ ๆ
ที่สามารถตอบสนองความต้องการและวิถีชีวิตของลูกค้าได้เป็นอย่างดี
นวัตกรรมด้านการจัดจำหน่ายและนำเสนอบริการต่อลูกค้า
รวมทั้งการพัฒนานวัตกรรมด้านช่องทางการจัดจำหน่าย เพื่อให้บริการลูกค้าได้ดียิ่งขึ้น

บริษัทเป็นผู้นำที่ริเริ่มรูปแบบใหม่ ๆ ในการประกอบธุรกิจด้านโทรคมนาคมของประเทศ
โดยลูกค้าต่างให้การยอมรับว่า ”ดีแทค” (dtac) คือ ผู้ให้บริการซึ่งเป็นผู้นำด้านนวัตกรรมต่าง ๆ
(โปรดพิจารณารายละเอียดเพิ่มเติมในข้อ 4.1 – ลักษณะการให้บริการ)

-   การเสริมสร้างฐานะทางการตลาดให้แข็งแกร่ง

บริษัทได้สร้างฐานะทางการตลาดของบริษัทให้แข็งแกร่งโดยมุ่งเน้นกลยุทธ์ใน 3
ด้านเพื่อสร้างความแตกต่างจากคู่แข่ง ดังนี้

(1) การวางตำแหน่งทางการตลาด

บริษัทได้วางตำแหน่งทางการตลาดให้เป็นทางเลือกหนึ่งที่ถูกใจลูกค้า
ไม่ว่าจะเป็นด้านคุณภาพของการให้บริการ การคิดค้นผลิตภัณฑ์และบริการใหม่ ๆ
ให้เหมาะสมกับความต้องการของลูกค้า

(2) ช่องทางการจัดจำหน่าย

บริษัทได้ขยายช่องทางการจัดจำหน่ายไปสู่ร้านค้าประเภทอื่นนอกเหนือจากร้านค้าโทรศัพท์มากขึ้น
เพื่อให้สามารถเข้าถึงและกระจายการจัดจำหน่ายไปสู่ลูกค้าได้มากขึ้น
รวมถึงการเพิ่มจำนวนผู้ให้บริการเติมเงินแบบอิเล็กทรอนิกส์
โดยเฉพาะการขยายช่องทางการจัดจำหน่ายไปพร้อมกับการขยายสัญญาณโทรศัพท์เคลื่อนที่ไปยังพื้นที่ห่างไกลในชนบท
เพื่อรองรับจำนวนลูกค้าที่เพิ่มขึ้นในพื้นที่เหล่านั้น

(3) การบริการลูกค้า

บริษัทตระหนักดีถึงความสำคัญในคุณภาพการให้บริการลูกค้า
โดยบริษัทใส่ใจในทุกรายละเอียดและมุ่งมั่นที่จะช่วยเหลือดูแลลูกค้าอย่างรวดเร็วและมีประสิทธิภาพในทุก
ๆ ด้านที่มีการให้บริการ นอกจากนี้ บริษัทได้ออกแคมเปญ “feel goood” เมื่อประมาณปลายปี
2550
ซึ่งได้เปิดตัวบริการที่ทำให้ลูกค้าประทับใจอย่างต่อเนื่องจนถึงปัจจุบันรวมทั้งสร้างประสบการณ์ในการใช้บริการที่ดีให้กับลูกค้า
และยังเป็นการเสริมสร้างแบรนด์ของบริษัทให้แข็งแกร่งยิ่งขึ้น

-   โครงสร้างองค์กรที่มีประสิทธิภาพ

บริษัทเชื่อมั่นและตระหนักถึงความสำคัญของการมีโครงสร้างองค์กรที่มีประสิทธิภาพ
อันจะช่วยส่งเสริมและสนับสนุนการดำเนินธุรกิจของบริษัทให้บรรลุเป้าหมายทางธุรกิจที่บริษัทได้ตั้งไว้
จุดเด่นประการหนึ่งขององค์กรของบริษัทคือความพร้อมที่จะเปลี่ยนแปลงและมีทัศนคติในเชิงบวกเพื่อให้สามารถรับมือกับการเปลี่ยนแปลงที่เป็นไปอย่างรวดเร็วและการแข่งขันที่รุนแรงในตลาด
ปัจจุบัน บริษัทได้ปรับโครงสร้างองค์กรเพื่อเพิ่มประสิทธิภาพในการบริหารจัดการ การพัฒนาปรับปรุง
และการประสานงานระหว่างหน่วยงานให้สอดคล้องกับตลาดและสภาวะการแข่งขันที่มีการเปลี่ยนแปลงอยู่ตลอดเวลา
โดยแบ่งฝ่ายงานหลักออกเป็น 5 กลุ่ม รายงานตรงต่อประธานเจ้าหน้าที่บริหาร ดังนี้

(1) กลุ่มพาณิชย์ รับผิดชอบการจำหน่ายและการจัดจำหน่าย
รวมทั้งการแนะนำผลิตภัณฑ์ใหม่และรายการส่งเสริมการขาย บริการเสริมต่าง ๆ
และกิจกรรมที่เกี่ยวข้องกับการให้บริการในระบบเติมเงินและระบบรายเดือน

(2) กลุ่มลูกค้า รับผิดชอบการบริการหลังการขาย ซึ่งประกอบด้วยการบริการลูกค้า ดีแทคช็อป
ศูนย์บริการลูกค้า และ Call Center

(3) กลุ่มเทคโนโลยี
รับผิดชอบการพัฒนาเทคโนโลยีทั้งหมดเพื่อสนับสนุนธุรกิจและการประกอบการของบริษัท
รวมถึงงานพัฒนาโครงข่ายและระบบสารสนเทศ

(4) กลุ่มการเงินและบัญชี รับผิดชอบการบริหารงานด้านการเงิน การบัญชี งบประมาณทั้งหมด
รวมทั้งตรวจสอบและควบคุมการใช้จ่ายของทุกหน่วยงานในบริษัท การลงทุน และการระดมทุน

(5) กลุ่ม People รับผิดชอบการบริหารงานด้านบุคลากร การพัฒนาองค์กร
และกระบวนการทำงาน

นอกจากนี้ ยังมีสายงาน Internal Audit สายงาน Legal สายงาน Regulatory สายงาน
Strategy and Business Development สายงาน Change สายงาน Media Relations
และ หน่วยงาน Health Safety Security and Environmental
ซึ่งรายงานตรงต่อประธานเจ้าหน้าที่บริหาร

4.2.3 แนวโน้มภาวะอุตสาหกรรม

บริษัทคาดว่าธุรกิจโทรคมนาคมจะยังคงมีการเติบโตอย่างต่อเนื่องแม้ว่าอัตราส่วนจำนวนเลขหมายโทรศัพท์เคลื่อนที่ต่อประชากร
(Penetration Rate) จะเพิ่มขึ้นจนเกือบร้อยละร้อย ณ สิ้นปี 2552
โดยคาดว่าการเติบโตของรายได้จะมาจากการขยายตัวของผู้ใช้บริการในภูมิภาคที่อัตราส่วนดังกล่าวยังคงต่ำ
เมื่อเทียบกับอัตราส่วนรวมของทั้งประเทศ เช่น ภาคตะวันออกเฉียงเหนือ
ประกอบกับการเติบโตของรายได้จากบริการเสริมที่มีแนวโน้มเติบโตสูงอย่างต่อเนื่อง อย่างไรก็ดี
การเติบโตดังกล่าวขึ้นอยู่กับปัจจัยหลายประการ อาทิเช่น การเปลี่ยนแปลงของกฎหมาย
การขยายพื้นที่ให้บริการ และสภาพเศรษฐกิจ

ตลาดให้บริการโทรศัพท์เคลื่อนที่ในปัจจุบันเริ่มเน้นกลยุทธ์การให้บริหารลูกค้าสัมพันธ์ (CRM)
เพื่อมุ่งเน้นการรักษาฐานลูกค้าและกระตุ้นปริมาณการใช้งานรวมทั้งรายได้จากลูกค้าปัจจุบันนอกเหนือจากการการส่งเสริมการขายเพื่อขยายฐานลูกค้าใหม่
บริษัทจึงเน้นการนำเสนอรูปแบบอัตราค่าบริการที่สร้างสรรค์และเน้นทำการตลาดเพื่อตอบสนองความต้องการของลูกค้าแต่ละกลุ่มย่อยมขึ้น
นอกจากนั้น แม้ว่าบริการด้านเสียงจะยังคงเป็นฐานรายได้หลักของบริษัท
แต่รายได้จากบริการเสริมโดยเฉพาะอย่างยิ่งบริการทางข้อมูลจะเป็นตัวกระตุ้นการเติบโตของรายได้ในอนาคตอันใกล้
ซึ่งการให้บริการเสริมที่ดีต้องมีโครงข่ายที่มีคุณภาพรองรับ
บริษัทจะยังคงเน้นการสร้างสรรค์นวัตกรรมด้านผลิตภัณฑ์ การพัฒนาคุณภาพโครงข่ายและบริการ
และการบริการลูกค้าอย่างต่อเนื่อง อย่างไรก็ดี
แนวโน้มการชะลอตัวของการขยายจำนวนผู้ใช้บริการในอนาคตส่งผลให้ผู้ประกอบการโทรศัพท์เคลื่อนที่ต่างให้ความสำคัญกับการบริหารและควบคุมค่าใช้จ่ายให้เกิดประสิทธิภาพมากที่สุด
โดยบริษัทได้ออกมาตรการต่าง ๆเพื่อเพิ่มประสิทธิภาพการทำงานและลดต้นทุนที่ไม่จำเป็น
ทั้งนี้มาตรการดังกล่าวจะสามารถสร้างมูลค่าให้บริษัทในระยะยาวได้รวมทั้งส่งผลให้บริษัทสามารถให้บริการที่ทั้งคุ้มค่าและตอบสนองความต้องการของลูกค้ามากที่สุด

4.2.4 การกำกับดูแลการประกอบกิจการโทรคมนาคมในประเทศไทย

ในปัจจุบัน การประกอบกิจการโทรคมนาคมอยู่ภายใต้กฎหมายหลักสองฉบับ ได้แก่ พรบ.
องค์กรจัดสรรคลื่นความถี่ และ พรบ.การประกอบกิจการโทรคมนาคม

(1) การกำกับดูแลการประกอบกิจการโทรคมนาคมภายใต้กฎหมายเดิม

ก่อนการประกาศใช้ พรบ. องค์กรจัดสรรคลื่นความถี่ และการจัดตั้ง กทช.
การประกอบกิจการโทรคมนาคมในประเทศไทยอยู่ภายใต้การกำกับดูแลของหน่วยงานราชการหลายหน่วยงานและรัฐวิสาหกิจซึ่งประกอบกิจการโทรคมนาคม
ซึ่งประกอบด้วยกระทรวงคมนาคม กรมไปรษณีย์โทรเลข องค์การโทรศัพท์แห่งประเทศไทย (ปัจจุบัน
คือ ทีโอที) และการสื่อสารแห่งประเทศไทย (ปัจจุบัน คือ กสท.) ต่อมาในเดือนตุลาคม 2545
ได้มีการปฏิรูประบบราชการไทย
โดยรัฐบาลได้จัดตั้งกระทรวงเทคโนโลยีสารสนเทศและการสื่อสารขึ้นเพื่อรับผิดชอบในการดูแลกิจการที่เกี่ยวกับเทคโนโลยีสารสนเทศและการสื่อสารแทนกระทรวงคมนาคม
ดังนั้น
ในปัจจุบันกิจการโทรคมนาคมจึงอยู่ภายใต้ความรับผิดชอบของกระทรวงเทคโนโลยีสารสนเทศและการสื่อสาร

ในช่วงระยะเวลาก่อนการประกาศใช้ พรบ. องค์กรจัดสรรคลื่นความถี่ พรบ.
การประกอบกิจการโทรคมนาคม และการจัดตั้ง กทช. กสท.
และทีโอทีมีสิทธิผูกขาดในการให้บริการด้านโทรคมนาคม
บุคคลอื่นที่ประสงค์จะให้บริการด้านโทรคมนาคมจะต้องได้รับอนุญาตจาก กสท. หรือทีโอที
(แล้วแต่กรณี) โดยทั่วไป กสท.
และ/หรือทีโอทีจะอนุญาตให้เอกชนให้บริการด้านโทรคมนาคมโดยวิธีการเข้าทำสัญญากับเอกชน
โดยมีข้อผูกพันที่เรียกว่าการ “สร้าง-โอน-ดำเนินการ” (Build-Transfer-Operate) กล่าวคือ
เอกชนผู้รับดำเนินการภายใต้สัญญาจะเป็นผู้ลงทุนในการจัดหาเครื่องและอุปกรณ์ที่ใช้ในการประกอบกิจการโทรคมนาคมและจะต้องโอนกรรมสิทธิเครื่องและอุปกรณ์เหล่านี้ให้แก่
กสท. หรือทีโอที (แล้วแต่หน่วยงานใดจะเป็นคู่สัญญากับบริษัทเอกชน) ทั้งนี้ ตามที่กำหนดไว้ในสัญญา
โดยเอกชนมีสิทธิใช้ประโยชน์จากเครื่องและอุปกรณ์ที่โอนให้แก่ กสท. หรือทีโอทีตลอดอายุของสัญญา

อนึ่ง บริษัทได้รับอนุญาตให้ประกอบกิจการโทรคมนาคมในประเทศไทยจาก กสท.
โดยเข้าทำสัญญาร่วมการงานกับ กสท. ภายใต้เงื่อนไขและภาระผูกพันหลายประการ
ซึ่งรวมถึงเงื่อนไขการ “สร้าง-โอน-ดำเนินการ” ดังกล่าวข้างต้น แต่อย่างไรก็ดี
ตามสัญญาร่วมการงานดังกล่าว บริษัทมีสิทธิแต่เพียงผู้เดียวในการครอบครองและดำเนินการต่าง ๆ
เกี่ยวกับโครงข่าย อุปกรณ์
และทรัพย์สินที่ใช้ในการประกอบกิจการโทรคมนาคมตลอดระยะเวลาของสัญญา

(2) การกำกับดูแลการประกอบกิจการโทรคมนาคมภายใต้กฎหมายใหม่

    (1) การแข่งขันโดยเสรีและเป็นธรรม

จุดเปลี่ยนแปลงที่สำคัญต่อการกำกับดูแลการประกอบกิจการโทรคมนาคมในประเทศไทย ได้แก่
การตรากฎหมาย 2 ฉบับ กล่าวคือ พรบ. องค์กรจัดสรรคลื่นความถี่ และ พรบ.
การประกอบกิจการโทรคมนาคม
ซึ่งเปลี่ยนแปลงสิทธิและหน้าที่ของผู้ประกอบการกิจการโทรคมนาคมในประเทศไทยโดยสิ้นเชิง ทั้งนี้
เนื่องจากโดยผลของกฎหมายทั้ง 2 ฉบับดังกล่าว สิทธิและอำนาจผูกขาดของ กสท.
และทีโอทีที่เคยมีอยู่ตามกฎหมายเดิม (กล่าวคือ พรบ. การสื่อสารแห่งประเทศไทย พ.ศ. 2519
และ พรบ. องค์การโทรศัพท์แห่งประเทศไทย พ.ศ. 2497 ตามลำดับ)
ได้ถูกยกเลิกและกฎหมายใหม่ทั้ง 2
ฉบับได้บัญญัติให้ผู้ประกอบกิจการโทรคมนาคมทุกรายต้องแข่งขันกันโดยเสรีและเป็นธรรม

พรบ. องค์กรจัดสรรคลื่นความถี่
กำหนดให้คลื่นความถี่วิทยุเป็นทรัพยากรสื่อสารของชาติเพื่อประโยชน์สาธารณะและกำหนดให้มีองค์กรอิสระของรัฐทำหน้าที่จัดสรรคลื่นความถี่และกำกับดูแลการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคมตามที่กฎหมายบัญญัติ
โดยในการดำเนินการดังกล่าวให้คำนึงถึงประโยชน์สูงสุดของประชาชน
รวมทั้งการแข่งขันโดยเสรีและเป็นธรรม นอกจากนี้ พรบ. องค์กรจัดสรรคลื่นความถี่
ยังกำหนดให้มีการจัดตั้งหน่วยงานอิสระขึ้น 2 หน่วยงานเพื่อกำกับดูแลกิจการโทรคมนาคม กล่าวคือ
กทช. และ กสช. โดย กทช.
เป็นองค์กรที่ทำหน้าที่ในการกำกับดูแลการประกอบกิจการโทรคมนาคม ในขณะที่ กสช.
ทำหน้าที่ในการกำกับดูแลการประกอบกิจการวิทยุกระจายเสียงและวิทยุโทรทัศน์ กทช. และ กสช.
มีอำนาจหน้าที่ร่วมกันในการบริหารและจัดสรรคลื่นความถี่ นอกจากนี้ กทช.
ยังมีอำนาจกำหนดกฎเกณฑ์และระเบียบเกี่ยวกับการประกอบกิจการโทรคมนาคม เช่น
ลักษณะและประเภทของกิจการโทรคมนาคม ใบอนุญาตประกอบกิจการโทรคมนาคม
ประเภทและอัตราขั้นสูงของค่าบริการโทรคมนาคม
หลักเกณฑ์และวิธีการใช้และเชื่อมต่อโครงข่ายโทรคมนาคม
รวมถึงการเรียกเก็บค่าตอบแทนการใช้หรือเชื่อมต่อโครงข่ายโทรคมนาคม
และการคุ้มครองผู้ใช้บริการ

ส่วน พรบ. การประกอบกิจการโทรคมนาคม เป็นกฎหมายอีกฉบับหนึ่งที่กำหนดกรอบเงื่อนไขต่าง ๆ
ในการประกอบกิจการโทรคมนาคม
ซึ่งรวมถึงเงื่อนไขการประกอบกิจการโทรคมนาคมของผู้ประกอบการที่ให้บริการอยู่ก่อนแล้วก่อนการประกาศใช้
พรบ. การประกอบกิจการโทรคมนาคม เงื่อนไขในการออกใบอนุญาตประกอบกิจการโทรคมนาคม
หลักเกณฑ์เกี่ยวกับการใช้และเชื่อมต่อโครงข่ายโทรคมนาคม และการคุ้มครองผู้ใช้บริการ โดย
กทช. จะเป็นองค์กรที่มีอำนาจหน้าที่รับผิดชอบในการบังคับใช้ พรบ.
การประกอบกิจการโทรคมนาคม รวมทั้งกำหนดกฎระเบียบที่ออกภายใต้ พรบ.
การประกอบกิจการโทรคมนาคม เพื่อประโยชน์สาธารณะ ปัจจุบัน กทช.
ได้ออกประกาศและกฎระเบียบต่าง ๆ หลายฉบับ
รวมถึงกฎระเบียบเกี่ยวกับการใช้และเชื่อมต่อโครงข่ายโทรคมนาคมและเงื่อนไขในการออกใบอนุญาตประกอบกิจการโทรคมนาคม
ทั้งนี้ กทช. ได้ออกใบอนุญาตประกอบกิจการโทรคมนาคมให้แก่ผู้ประกอบการแล้วหลายราย รวมถึง
กสท. และทีโอทีซึ่งได้รับใบอนุญาตประกอบกิจการโทรคมนาคมแบบที่หนึ่งและแบบที่สามเมื่อวันที่ 4
สิงหาคม 2548

(2) รัฐธรรมนูญแห่งราชอาณาจักรไทย

เมื่อวันที่ 19 กันยายน 2549
คณะปฏิรูปการปกครองตามระบอบประชาธิปไตยอันมีพระมหากษัตริย์ทรงเป็นประมุข (“คปค.”)
ได้เข้ายึดอำนาจการปกครองประเทศ และในวันเดียวกันได้ออกประกาศ คปค. ฉบับที่ 3
ยกเลิกรัฐธรรมนูญแห่งราชอาณาจักรไทย พ.ศ. 2540 อย่างไรก็ดี
การยกเลิกรัฐธรรมนูญดังกล่าวไม่มีผลกระทบต่อ พรบ. องค์กรจัดสรรคลื่นความถี่ และ พรบ.
การประกอบกิจการโทรคมนาคม ซึ่งยังคงมีผลใช้บังคับต่อไป กทช.
จึงยังคงมีอำนาจในการกำกับดูแลและปฏิบัติตามอำนาจและหน้าที่ภายใต้ พรบ.
องค์กรจัดสรรคลื่นความถี่ และ พรบ. การประกอบกิจการโทรคมนาคม ต่อมาในวันที่ 24 สิงหาคม
2550 ได้มีการประกาศใช้รัฐธรรมนูญแห่งราชอาณาจักรไทย พ.ศ. 2550 ซึ่งมาตรา 47
แห่งรัฐธรรมนูญฉบับดังกล่าวได้ย้ำหลักการเดิมเกี่ยวกับคลื่นความถี่วิทยุโดยกำหนดให้คลื่นความถี่วิทยุเป็นทรัพยากรสื่อสารของชาติเพื่อประโยชน์สาธารณะ
และกำหนดให้มีการจัดตั้งองค์กรอิสระองค์กรหนึ่งเพื่อทำหน้าที่จัดสรรคลื่นความถี่และกำกับดูแลการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม ปัจจุบันยังมิได้มีการจัดตั้งองค์กรอิสระดังกล่าวขึ้น ดังนั้น
กทช. จึงยังคงมีอำนาจตามกฎหมายในการกำกับดูแลกิจการโทรคมนาคมต่อไป
(โปรดพิจารณารายละเอียดเพิ่มเติมในข้อ 2.1.3(ก) –
กิจการโทรคมนาคมอยู่ในช่วงระยะเวลาการเปลี่ยนแปลงและมีความไม่ชัดเจนในกฎระเบียบที่เกี่ยวข้อง)

(3) กทช.

กทช. มีหน้าที่ควบคุมดูแลการประกอบกิจการโทรคมนาคม โดยมีหน้าที่ที่สำคัญดังต่อไปนี้

-   กำหนดนโยบายและจัดทำแผนแม่บทกิจการโทรคมนาคมและแผนความถี่วิทยุ

-   พิจารณาอนุญาตและกำกับดูแลการใช้คลื่นความถี่เพื่อกิจการโทรคมนาคม

-   พิจารณาอนุญาตและกำกับดูแลการประกอบกิจการโทรคมนาคม

-   กำหนดหลักเกณฑ์และวิธีการเกี่ยวกับการขอรับใบอนุญาตการประกอบกิจการโทรคมนาคม
    เงื่อนไข และค่าธรรมเนียมใบอนุญาต

-   กำหนดมาตรฐานและลักษณะพึงประสงค์ด้านเทคนิคของกิจการโทรคมนาคม

-   กำหนดหลักเกณฑ์และวิธีการเชื่อมต่อระหว่างโครงข่ายโทรคมนาคม

-   กำหนดโครงสร้างและอัตราขั้นสูงของค่าธรรมเนียมและค่าบริการในกิจการโทรคมนาคม
    รวมถึงหลักเกณฑ์และวิธีการเรียกเก็บค่าตอบแทนการใช้หรือเชื่อมต่อโครงข่าย

-   จัดทำแผนเลขหมายโทรคมนาคมและจัดสรรเลขหมายโทรคมนาคมให้แก่ผู้ให้บริการ

-   กำหนดมาตรการให้มีการแข่งขันโดยเสรีอย่างเป็นธรรมในกิจการโทรคมนาคม

-   กำหนดหลักเกณฑ์และวิธีการในการคุ้มครองสิทธิของผู้ใช้บริการโทรคมนาคม

(4) ใบอนุญาตประกอบกิจการโทรคมนาคม

    (1) ผู้ประกอบการรายปัจจุบัน

แม้ พรบ. การประกอบกิจการโทรคมนาคม
จะกำหนดให้ผู้ประสงค์จะประกอบกิจการโทรคมนาคมต้องได้รับใบอนุญาตจาก กทช.
แต่ผู้ประกอบกิจการโทรคมนาคมตามมาตรา 80 แห่ง พรบ. การประกอบกิจการโทรคมนาคม
สามารถประกอบกิจการโทรคมนาคมต่อไปได้โดยไม่ต้องขอรับใบอนุญาตจาก กทช.

มาตรา 80 แห่ง พรบ. การประกอบกิจการโทรคมนาคม กำหนดให้บุคคลที่เป็นคู่สัญญากับ กสท.
หรือทีโอที ซึ่งให้บริการโทรคมนาคมอยู่ก่อนวันที่ พรบ. การประกอบกิจการโทรคมนาคม
มีผลใช้บังคับ
ยังคงมีสิทธิประกอบกิจการโทรคมนาคมตามขอบเขตและสิทธิที่มีอยู่เดิมตามสัญญาจนกว่าการอนุญาตหรือสัญญาดังกล่าวจะสิ้นสุดลง
ดังนั้น
บริษัทในฐานะคู่สัญญาร่วมการงานจึงมีสิทธิในการประกอบกิจการโทรคมนาคมตามสัญญาร่วมการงานได้โดยไม่ต้องได้รับใบอนุญาตประกอบกิจการโทรคมนาคมจาก
กทช. ทั้งนี้ จนกว่าสัญญาร่วมการงานจะสิ้นสุดลง นอกจากนี้ มาตรา 80 แห่ง พรบ.
การประกอบกิจการโทรคมนาคม ยังกำหนดเพิ่มเติมว่า ผู้ประกอบการอาจเข้าทำความตกลงกับ
กสท.
หรือทีโอทีเพื่อแก้ไขหรือแปรสัญญาร่วมการงานดังกล่าวเพื่อขอรับใบอนุญาตประกอบกิจการโทรคมนาคมจาก
กทช. ตาม พรบ. การประกอบกิจการโทรคมนาคม
และในกรณีที่มีการแปรสัญญาร่วมการงานและมีการขอใบอนุญาตดังกล่าว กทช.
จะต้องดำเนินการออกใบอนุญาตให้กับผู้ประกอบการรายนั้น ๆ
โดยให้สิทธิในการประกอบกิจการโทรคมนาคมภายใต้ขอบเขตการให้บริการเดิมที่ผู้ประกอบการและ
กสท. หรือทีโอทีได้ตกลงกันไว้ในสัญญาร่วมการงาน
ตลอดจนให้อายุของใบอนุญาตประกอบกิจการโทรคมนาคมมีระยะเวลาตามอายุของสัญญาร่วมการงานที่เหลืออยู่
ทั้งนี้ เท่าที่ไม่ขัดหรือแย้งกับบทบัญญัติแห่ง พรบ. การประกอบกิจการโทรคมนาคม

(2) ผู้ประกอบการรายใหม่

ภายใต้ พรบ. การประกอบกิจการโทรคมนาคม
บุคคลใดที่ประสงค์จะประกอบกิจการโทรคมนาคมนอกเหนือจากการให้บริการโทรคมนาคมที่มีอยู่ดังกล่าวแล้วตามมาตรา
80 แห่ง พรบ. การประกอบกิจการโทรคมนาคม จะต้องขอรับใบอนุญาตจาก กทช.

พรบ. การประกอบกิจการโทรคมนาคม กำหนดให้มีใบอนุญาตประกอบกิจการโทรคมนาคม 3
แบบด้วยกัน ดังนี้

-   ใบอนุญาตแบบที่หนึ่ง ได้แก่
    ใบอนุญาตสำหรับผู้ประกอบกิจการโทรคมนาคมที่ประสงค์จะประกอบกิจการโทรคมนาคมในประเทศไทยแต่ไม่มีโครงข่ายเป็นของตนเอง
    และเป็นกิจการที่ กทช. เห็นว่ามีลักษณะสมควรให้มีการบริการได้โดยเสรี โดย กทช.
    จะต้องออกใบอนุญาตให้ผู้ขอรับใบอนุญาตทุกรายที่มีคุณสมบัติครบถ้วนในการประกอบกิจการโทรคมนาคมที่จัดอยู่ในประเภทนี้

-   ใบอนุญาตแบบที่สอง ได้แก่
    ใบอนุญาตสำหรับผู้ประกอบกิจการโทรคมนาคมที่ประสงค์จะให้บริการด้านโทรคมนาคมจำกัดเฉพาะกลุ่มบุคคล
    หรือเป็นการประกอบกิจการโทรคมนาคมที่ไม่มีผลกระทบโดยนัยสำคัญต่อการแข่งขันโดยเสรีอย่างเป็นธรรมหรือต่อประโยชน์สาธารณะและผู้บริโภค
    กทช.
    จะต้องออกใบอนุญาตให้กับผู้ขอรับใบอนุญาตที่จัดอยู่ในประเภทนี้หากผู้ขอรับใบอนุญาตนั้นได้ปฏิบัติถูกต้องครบถ้วนตามหลักเกณฑ์มาตรฐานที่
    กทช. กำหนด

-   ใบอนุญาตแบบที่สาม ได้แก่
    ใบอนุญาตสำหรับผู้ประกอบกิจการโทรคมนาคมที่มีโครงข่ายเป็นของตนเองและเป็นกิจการโทรคมนาคมที่มีวัตถุประสงค์ในการให้บริการแก่บุคคลทั่วไปจำนวนมาก
    หรือเป็นการให้บริการที่อาจมีผลกระทบโดยนัยสำคัญต่อการแข่งขันโดยเสรีอย่างเป็นธรรม
    หรืออาจกระทบต่อประโยชน์สาธารณะ หรือมีเหตุจำเป็นต่อการคุ้มครองผู้บริโภคเป็นพิเศษ
    กทช. มีดุลพินิจในการพิจารณาออกใบอนุญาตนี้ให้กับผู้ขอรับใบอนุญาต

เพื่อความโปร่งใสในการออกใบอนุญาตประกอบกิจการโทรคมนาคม มาตรา 8 แห่ง พรบ.
การประกอบกิจการโทรคมนาคม กำหนดให้ กทช.
ประกาศกำหนดหลักเกณฑ์การอนุญาตโดยเปิดเผยเป็นการทั่วไปไว้ล่วงหน้าเพื่อให้ผู้ที่ประสงค์จะประกอบกิจการได้ทราบล่วงหน้าเกี่ยวกับคุณสมบัติของผู้ขอรับใบอนุญาต
รวมทั้งทราบถึงขอบเขตการประกอบกิจการโทรคมนาคมในแต่ละประเภท
และวิธีการขอรับและการพิจารณาในการออกใบอนุญาต ซึ่งในปัจจุบัน กทช.
ได้ประกาศกำหนดหลักเกณฑ์การออกใบอนุญาตการประกอบกิจการโทรคมนาคมทั้งสามประเภทแล้ว

(5) การจัดสรรคลื่นความถี

ก่อนที่ พรบ. องค์กรจัดสรรคลื่นความถี่ จะมีผลใช้บังคับ
กรมไปรษณีย์โทรเลขเป็นหน่วยงานของรัฐที่มีอำนาจในการจัดสรรและบริหารคลื่นความถี่
แต่ภายหลังจากที่ พรบ. องค์กรจัดสรรคลื่นความถี่ มีผลใช้บังคับแล้ว
อำนาจหน้าที่ของกรมไปรษณีย์โทรเลขในการจัดสรรและบริหารคลื่นความถี่ดังกล่าวเป็นอันสิ้นสุดลง
โดย พรบ. องค์กรจัดสรรคลื่นความถี่ ได้กำหนดให้ กทช. และคณะกรรมการร่วม (ซึ่งประกอบด้วย
กทช. และ กสช.) เป็นผู้จัดสรรและบริหารคลื่นความถี่แทน โดยคณะกรรมการร่วมมีหน้าที่ใน
การกำหนดนโยบายและจัดทำแผนแม่บทสำหรับการบริหารคลื่นความถี่
การกำหนดการจัดสรรคลื่นความถี่ระหว่างคลื่นความถี่ที่ใช้ในกิจการวิทยุโทรคมนาคม
กิจการวิทยุกระจายเสียง และวิทยุโทรทัศน์
และการกำหนดหลักเกณฑ์การใช้คลื่นความถี่ให้เป็นไปอย่างมีประสิทธิภาพและปราศจากการรบกวนซึ่งกันและกันทั้งในกิจการประเภทเดียวกันและต่างประเภท
ทั้งนี้ การจัดตั้งคณะกรรมการร่วมระหว่าง กทช. และ กสช.
นั้นไม่กระทบต่อสิทธิของบริษัทในการประกอบกิจการโทรคมนาคมตามสัญญาร่วมการงานโดยตรง
เนื่องจากสิทธิของบริษัทในการประกอบกิจการโทรคมนาคมตามสัญญาร่วมการงานได้รับการคุ้มครองตามมาตรา
80 แห่ง พรบ. การประกอบกิจการโทรคมนาคม และมาตรา 335 (2)
แห่งรัฐธรรมนูญแห่งราชอาณาจักรไทย พ.ศ. 2540 (ในปัจจุบันคือมาตรา 305 (1)
แห่งรัฐธรรมนูญแห่งราชอาณาจักรไทย พ.ศ. 2550)

ในปัจจุบัน แม้คณะกรรมการร่วมระหว่าง กทช. และ
กสช.จะยังไม่ได้จัดตั้งขึ้นและยังมิได้มีการจัดทำแผนแม่บทการบริหารคลื่นความถี่และตารางกำหนดคลื่นความถี่แห่งชาติ
แต่คณะกรรมการกฤษฎีกาได้ให้ความเห็นว่า กทช.
สามารถที่จะจัดทำแผนแม่บทกิจการโทรคมนาคมและแผนความถี่วิทยุได้
และสามารถนำมาเป็นหลักในการอนุญาตให้บุคคลใดใช้คลื่นความถี่สำหรับการประกอบกิจการโทรคมนาคมได้ต่อไป
ซึ่งต่อมา กทช. ได้ประกาศใช้ประกาศ กทช.
ว่าด้วยการโอนใบอนุญาตให้ใช้คลื่นความถี่และการให้ผู้อื่นร่วมใช้คลื่นความถี่ในกิจการโทรคมนาคม
พ.ศ.2550 ทำให้ในปัจจุบันมีผู้ประกอบการบางรายได้ร้องขอให้ กทช.
อนุญาตให้ตนสามารถโอนและรับโอนคลื่นความถี่ระหว่างกันได้ นอกจากนี้
ผู้ประกอบการบางรายได้ร้องขอให้ กทช.
อนุญาตให้ตนเข้าใช้คลื่นความถี่แทนที่บริษัทในบางคลื่นความถี่
และในขณะเดียวกันบริษัทก็ได้สงวนสิทธิขอใช้คลื่นความถี่แทนที่ผู้ประกอบการรายอื่นเช่นกัน
ซึ่งขณะนี้เรื่องการขอใช้คลื่นความถี่แทนที่ระหว่างผู้ประกอบการดังกล่าวยังอยู่ในระหว่างการพิจารณาของ
กทช. เมื่อวันที่ 22 กุมภาพันธ์ 2553 กทช. ได้มีประกาศ กทช.
เรื่องแผนการกำหนดและจัดสรรคลื่นความถี่ใหม่
เพื่อเป็นแนวทางในการกำหนดและจัดสรรคลื่นความถี่ให้เกิดประโยชน์สูงสุดต่อไป
ซึ่งประกาศฉบับนี้ออกตามความในประกาศ กทช.
ว่าด้วยการโอนใบอนุญาตให้ใช้คลื่นความถี่และการให้ผู้อื่นร่วมใช้คลื่นความถี่ในกิจการโทรคมนาคม
พ.ศ.2550
ซึ่งกำหนดให้คณะกรรมการกำหนดและจัดสรรคลื่นความถี่ใหม่ต้องดำเนินการศึกษาและจัดทำแผนการกำหนดและจัดสรรคลื่นความถี่ใหม่เพื่อเสนอต่อ
กทช.

(6) การกำหนดอัตราค่าบริการและการควบคุมราคา

พรบ. การประกอบกิจการโทรคมนาคม และ พรบ. องค์กรจัดสรรคลื่นความถี่ กำหนดให้ กทช.
รับผิดชอบการกำหนดโครงสร้างอัตราค่าบริการสำหรับกิจการโทรคมนาคม
รวมทั้งให้มีอำนาจในการกำหนดมาตรการต่าง ๆ
เพื่อป้องกันการผูกขาดหรือการแข่งขันที่ไม่เป็นธรรมในการประกอบกิจการโทรคมนาคม นอกจากนี้
กทช. ยังมีอำนาจในการกำหนดอัตราขั้นสูงของค่าบริการสำหรับกิจการโทรคมนาคม ทั้งนี้
ตามลักษณะและประเภทของกิจการโทรคมนาคมที่ได้รับอนุญาตให้ประกอบกิจการ
ซึ่งผู้รับใบอนุญาตประกอบกิจการโทรคมนาคมจะเรียกเก็บค่าบริการนอกเหนือหรือเกินกว่าอัตราขั้นสูงของค่าบริการที่
กทช. กำหนดไม่ได้
และจะต้องไม่เป็นการกำหนดอัตราค่าบริการในลักษณะที่เป็นการกีดกันทางการค้าซึ่งจะมีผลเป็นการจำกัดการแข่งขันอย่างเป็นธรรม
โดยต้องเรียกเก็บค่าบริการดังกล่าวจากผู้ใช้บริการของตนในอัตราเดียวกันสำหรับบริการโทรคมนาคมลักษณะหรือประเภทเดียวกัน

เมื่อวันที่ 28 กันยายน 2549 กทช. ได้ออกประกาศ กทช. เรื่อง
อัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคม พ.ศ.
2549
โดยประกาศดังกล่าวกำหนดให้ค่าบริการที่ผู้ประกอบกิจการโทรคมนาคมเรียกเก็บจริงจากผู้ใช้บริการ
ณ วันที่ประกาศดังกล่าวมีผลใช้บังคับเป็นอัตราขั้นสูงจนกว่า กทช.
จะประกาศกำหนดอัตราขั้นสูงใหม่เป็นอย่างอื่นต่อไป (ในปัจจุบัน กทช.
ยังไม่ได้กำหนดอัตราขั้นสูงใหม่เป็นอย่างอื่น) อนึ่ง
อัตราขั้นสูงของค่าบริการที่บริษัทเรียกเก็บจากผู้ใช้บริการในปัจจุบันเป็นอัตราที่เป็นไปตามโครงสร้างที่ทีโอทีเป็นผู้กำหนด
และ กสท. ได้พิจารณาให้ความเห็นชอบให้บริษัทใช้อัตราดังกล่าวในการเรียกเก็บจากผู้ใช้บริการ
ดังนี้

(1) การเรียกภายในรหัสพื้นที่บริการเดียวกัน
คิดอัตราค่าใช้บริการตามระยะเวลาที่ใช้บริการในอัตรานาทีละ 3 บาท

(2) การเรียกภายในรหัสพื้นที่บริการติดกัน
คิดอัตราค่าใช้บริการตามระยะเวลาที่ใช้บริการในอัตรานาทีละ 8 บาท

(3) การเรียกภายในรหัสพื้นที่บริการที่ไม่ติดกัน
คิดอัตราค่าใช้บริการตามระยะเวลาที่ใช้บริการในอัตรานาทีละ 12 บาท

นอกจากอัตราค่าบริการจะต้องไม่สูงเกินกว่าอัตราขั้นสูงดังกล่าวแล้ว
อัตราค่าบริการจะต้องไม่มีลักษณะเป็นการกีดกันทางการค้าซึ่งมีผลเป็นการจำกัดการแข่งขัน
และจะต้องเรียกเก็บจากผู้ใช้บริการของผู้ให้บริการในอัตราเดียวกันสำหรับการให้บริการในลักษณะหรือประเภทเดียวกัน

ตามสัญญาร่วมการงาน บริษัทมีสิทธิในการกำหนดอัตราค่าบริการของบริษัท
โดยจะต้องได้รับความเห็นชอบจาก กสท. ซึ่งในอดีต กสท.
ได้ให้ความเห็นชอบในเรื่องดังกล่าวเสมอมา อย่างไรก็ดี ตามสัญญาร่วมการงานนี้
บริษัทมีสิทธิที่จะจัดรายการส่งเสริมการขายโดยการลดหรือยกเว้นการเรียกเก็บค่าใช้บริการหรือค่าธรรมเนียมได้ตามความเหมาะสมของสภาวะตลาด

ภายใต้ พรบ. การประกอบกิจการโทรคมนาคม กสท.
ไม่มีสิทธิผูกขาดหรือกำกับดูแลการประกอบกิจการโทรคมนาคมอีกต่อไป ดังนั้น
การเปลี่ยนแปลงโครงสร้างอัตราค่าธรรมเนียมที่จะเกิดขึ้นในอนาคต บริษัทจะต้องแจ้งให้ กทช.
ทราบก่อนที่จะมีการเปลี่ยนแปลงในกรณีที่เป็นการเปลี่ยนแปลงอัตราไม่เกินกว่าอัตราขั้นสูงที่กำหนด
หรือได้รับอนุมัติจาก กทช. ก่อนในกรณีที่เป็นการเปลี่ยนแปลงอัตราเกินกว่าอัตราขั้นสูงที่ กทช.
กำหนด

(7) ข้อกำหนดเกี่ยวกับการใช้และเชื่อมต่อโครงข่าย (Access and Interconnection)

กทช.
มีอำนาจในการกำหนดหลักเกณฑ์และวิธีการเกี่ยวกับการใช้และเชื่อมต่อโครงข่ายโทรคมนาคมในประเทศไทย
การเชื่อมต่อโครงข่าย หมายถึง การเชื่อมต่อระหว่างโครงข่ายอย่างน้อย 2 โครงข่าย
อันจะทำให้ผู้ใช้บริการสามารถเชื่อมสัญญาณโทรคมนาคมจากโครงข่ายหนึ่งไปยังอีกโครงข่ายหนึ่งได้
ส่วนการใช้โครงข่าย คือ
การที่ผู้ให้บริการรายหนึ่งใช้โครงข่ายของผู้ให้บริการอีกรายหนึ่งสำหรับการให้บริการของตน

พรบ. การประกอบกิจการโทรคมนาคม
กำหนดให้ผู้ประกอบการกำหนดอัตราค่าตอบแทนหรือค่าบริการในการใช้และเชื่อมต่อโครงข่ายอย่างสมเหตุสมผลและเป็นธรรมต่อผู้ขอใช้หรือขอเชื่อมต่อโครงข่ายโทรคมนาคมทุกราย

นอกจากนี้ พรบ. การประกอบกิจการโทรคมนาคม
ยังได้กำหนดให้ผู้รับใบอนุญาตประกอบกิจการโทรคมนาคมที่มีโครงข่ายเป็นของตนเองต้องยินยอมให้ผู้รับใบอนุญาตรายอื่น
ๆ ใช้หรือเชื่อมต่อโครงข่ายโทรคมนาคมของตนตามหลักเกณฑ์และวิธีการที่ กทช. กำหนด
ซึ่งผู้รับใบอนุญาตที่มีโครงข่ายเป็นของตนเองจะปฏิเสธไม่ให้ใช้โครงข่ายได้ก็ต่อเมื่อพิสูจน์ได้ว่าโครงข่ายที่ตนมีอยู่ไม่เพียงพอแก่การให้ผู้รับใบอนุญาตรายอื่นใช้โครงข่ายได้
การให้ใช้โครงข่ายดังกล่าวอาจเป็นผลให้เกิดปัญหาด้านเทคนิคที่ก่อให้เกิดการรบกวนหรือเป็นเหตุขัดขวางการโทรคมนาคมได้
หรือกรณีอื่นที่ กทช. ประกาศกำหนด

อนึ่ง เมื่อวันที่ 17 พฤษภาคม 2549 กทช. ได้ออกประกาศ กทช.
ว่าด้วยการใช้และเชื่อมต่อโครงข่ายโทรคมนาคม โดยมีสาระสำคัญดังนี้

(1) ผู้ประกอบการกิจการโทรคมนาคมมีหน้าที่ต้องจัดทำข้อเสนอการใช้และเชื่อมต่อโครงข่ายโทรคมนาคม
    ซึ่งประกอบด้วยข้อกำหนดและเงื่อนไขหลักในการให้ผู้ประกอบการรายอื่นใช้หรือเชื่อมต่อโครงข่ายโทรคมนาคมของตน
    อาทิ อัตราค่าตอบแทนในการใช้หรือเชื่อมต่อโครงข่าย

(2) ผู้ประกอบการกิจการโทรคมนาคมมีอิสระในการเจรจาต่อรองข้อกำหนดและเงื่อนไขในการใช้และเชื่อมต่อโครงข่ายโทรคมนาคม
    โดยเงื่อนไขดังกล่าวต้องไม่ขัดหรือแย้งกับหลักเกณฑ์ เงื่อนไข และวิธีการที่ กทช.
    ประกาศกำหนด และไม่เป็นการเลือกปฏิบัติ

(3) ภายหลังจากที่ผู้ประกอบการกิจการโทรคมนาคมเข้าทำสัญญาเชื่อมต่อโครงข่ายกับคู่สัญญาเรียบร้อยแล้ว
    ผู้ประกอบการจะต้องนำส่งสำเนาสัญญาดังกล่าวให้แก่ กทช. ภายใน 10
    วันนับแต่วันที่คู่สัญญาทุกฝ่ายได้ลงนามในสัญญา
    พร้อมแจ้งรายละเอียดของเงื่อนไขในสัญญาที่แตกต่างจากข้อเสนอการใช้และเชื่อมต่อโครงข่ายโทรคมนาคม
    ทั้งนี้ หาก กทช. เห็นว่าสัญญาเชื่อมต่อโครงข่ายโทรคมนาคมดังกล่าวไม่เป็นไปตาม พรบ.
    การประกอบกิจการโทรคมนาคม หรือขัดต่อกฎหมายอื่น กทช.
    อาจสั่งให้ดำเนินการแก้ไขสัญญาเชื่อมต่อโครงข่ายโทรคมนาคมภายในระยะเวลาที่กำหนด

เมื่อวันที่ 24 สิงหาคม 2549 กทช.
ได้ให้ความเห็นชอบในหลักการต่อข้อเสนอการเชื่อมต่อโครงข่ายโทรคมนาคมของบริษัท
ต่อมาบริษัทได้ทำการปรับปรุงข้อเสนอการเชื่อมต่อโครงข่ายโทรคมนาคมดังกล่าวตามคำสั่งของ
กทช. และเมื่อวันที่ 14 กุมภาพันธ์ 2551 กทช.
ได้มีมติเห็นชอบต่อข้อเสนอการเชื่อมต่อโครงข่ายโทรคมนาคมของบริษัทที่ได้มีการแก้ไขปรับปรุงดังกล่าวอีกครั้งหนึ่ง

บทบัญญัติแห่ง พรบ. การประกอบกิจการโทรคมนาคม
เกี่ยวกับการใช้และการเชื่อมต่อโครงข่ายโทรคมนาคมและประกาศ กทช.
ว่าด้วยการใช้และเชื่อมต่อโครงข่ายโทรคมนาคม
มีวัตถุประสงค์ในการเสริมสร้างความโปร่งใสและการแข่งขันโดยเสรีและอย่างเป็นธรรมในกิจการโทรคมนาคม
ซึ่งต่างจากการกำกับดูแลภายใต้กฎหมายเดิมที่คู่สัญญาสามารถเข้าทำสัญญาการเชื่อมต่อโครงข่ายได้โดยไม่ต้องอยู่ภายใต้บทบัญญัติและการกำกับดูแลของกฎหมายและองค์กรอิสระใด
ๆ ทั้งนี้ ในการกำกับดูแลภายใต้กฎหมายเดิม บริษัทและผู้ประกอบการรายอื่น (ได้แก่ ทรูมูฟ ดีพีซี
และฮัทชิสัน) ต้องประกอบกิจการโทรคมนาคมภายใต้การกำกับดูแลของ กสท.
และต้องชำระค่าเชื่อมโยงโครงข่ายโทรคมนาคมของทีโอที (Access Charge)
ให้แก่ทีโอทีแต่เพียงฝ่ายเดียวโดยไม่มีสิทธิเรียกร้องเก็บค่าเชื่อมโยงโครงข่ายจากทีโอทีแต่อย่างใด
แต่ในปัจจุบันผู้ประกอบกิจการโทรคมนาคมทุกรายมีสิทธิเท่าเทียมกันในการประกอบกิจการภายใต้หลักการแห่งการแข่งขันโดยเสรีและอย่างเป็นธรรม
โดยการใช้และเชื่อมต่อโครงข่ายระหว่างผู้ประกอบการต้องดำเนินไปโดยสอดคล้องกับ พรบ.
การประกอบกิจการโทรคมนาคม และประกาศ กทช.
ว่าด้วยการใช้และเชื่อมต่อโครงข่ายโทรคมนาคม
ซึ่งกำหนดให้ผู้ประกอบการที่มีโครงข่ายเป็นของตนเองต้องอนุญาตให้ผู้ประกอบการรายอื่นเข้าเชื่อมต่อโครงข่ายกับโครงข่ายของตนได้
โดยกำหนดอัตราค่าตอบแทนหรือค่าบริการที่อิงต้นทุนและไม่เลือกปฏิบัติ
บริษัทเชื่อว่าการเปลี่ยนแปลงกฎหมายการประกอบกิจการโทรคมนาคมมีผลให้ทั้ง กสท.
และทีโอทีมีหน้าที่ต้องปฏิบัติตามบทบัญญัติและกฎระเบียบที่เกี่ยวข้อง ดังกล่าวข้างต้น
และบริษัทยังมีสิทธิในการเข้าทำสัญญาเชื่อมต่อโครงข่ายเพื่อเรียกเก็บค่าบริการจากผู้ประกอบการรายอื่นที่เชื่อมต่อโครงข่ายกับโครงข่ายของบริษัท
บริษัทเชื่อว่าอัตราค่าเชื่อมโยงโครงข่ายของทีโอที (Access Charge)
ตามข้อตกลงเชื่อมโยงโครงข่ายที่จัดทำขึ้นภายใต้กฎหมายเดิมนั้นไม่สอดคล้องกับหลักการการแข่งขันโดยเสรีและอย่างเป็นธรรมตาม
พรบ. การประกอบกิจการโทรคมนาคม และประกาศ กทช.
ว่าด้วยการใช้และเชื่อมต่อโครงข่ายโทรคมนาคม และไม่ควรใช้บังคับได้อีกต่อไป
เว้นแต่คู่สัญญาจะได้ตกลงแก้ไขข้อกำหนดต่าง ๆ
ให้สอดคล้องกับการเปลี่ยนแปลงของกฎหมายและกฎระเบียบที่เกี่ยวข้อง

ดังนั้น ในวันที่ 17 พฤศจิกายน 2549 บริษัทได้แจ้งให้ ทีโอที และ กสท.
ทราบว่าอัตราและการจัดเก็บค่าเชื่อมโยงภายใต้สัญญาเชื่อมโยงโครงข่ายเป็นการกระทำที่ขัดและแย้งต่อกฎหมายในปัจจุบัน
ทั้งนี้ เนื่องจากภายใต้สัญญาเชื่อมโยงโครงข่ายดังกล่าว
ทีโอทีเป็นผู้มีอำนาจแต่เพียงฝ่ายเดียวในการเรียกเก็บค่าตอบแทนการเชื่อมต่อโครงข่ายโทรคมนาคม
ทั้งที่ตาม พรบ. การประกอบกิจการโทรคมนาคม
ผู้ประกอบกิจการโทรคมนาคมที่มีโครงข่ายทุกรายย่อมมีสิทธิในการเรียกเก็บค่าเชื่อมต่อโครงข่ายได้
นอกจากนี้
อัตราการเรียกเก็บค่าเชื่อมโยงโครงข่ายโทรคมนาคมของทีโอทีตามข้อตกลงเชื่อมโยงโครงข่ายก็ไม่ได้สะท้อนถึงต้นทุนที่แท้จริง
อีกทั้งยังก่อให้เกิดความไม่เท่าเทียมกันระหว่างผู้ประกอบการ และในวันที่ 17 พฤศจิกายน 2549
บริษัทได้เข้าทำสัญญาเชื่อมต่อโครงข่ายโทรคมนาคมกับทรูมูฟเป็นที่เรียบร้อยแล้ว ดังนั้น
บริษัทจึงไม่อาจชำระค่าเชื่อมโยงโครงข่ายให้แก่ทีโอทีในอัตราเดิมได้อีกต่อไปเพราะการกระทำดังกล่าวเท่ากับเป็นการเลือกปฏิบัติอันจะเป็นผลเสียต่อทรูมูฟ
อย่างไรก็ดี
บริษัทยินดีที่จะชำระค่าตอบแทนให้แก่ทีโอทีในอัตราใหม่ที่สอดคล้องกับหลักเกณฑ์ที่กฎหมายกำหนด
กล่าวคือ ในอัตราที่บริษัทและทีโอทีจะได้ตกลงร่วมกันโดยสุจริตหรือในอัตราที่ กทช. กำหนด
ปัจจุบันทีโอทียังไม่ได้เข้าลงนามในสัญญาเชื่อมต่อโครงข่ายโทรคมนาคมกับบริษัทและได้ปฏิเสธไม่รับชำระเงินค่าเชื่อมต่อโครงข่ายโทรคมนาคมที่บริษัทนำส่ง
(คำนวณจากอัตราค่าเชื่อมต่อโครงข่ายโทรคมนาคมตามที่ระบุไว้ในข้อเสนอการเชื่อมต่อโครงข่ายโทรคมนาคมของทีโอที
และข้อเสนอการเชื่อมต่อโครงข่ายโทรคมนาคมของบริษัท ซึ่งได้รับความเห็นชอบในหลักการจาก
กทช.)

อนึ่ง
เนื่องจากทีโอทีไม่เข้าทำสัญญาเชื่อมต่อโครงข่ายโทรคมนาคมกับบริษัทให้แล้วเสร็จภายในเวลาที่ประกาศ
กทช. ที่เกี่ยวข้องกำหนดจึงถือได้ว่ามีข้อพิพาทเกิดขึ้น
บริษัทจึงได้ใช้สิทธินำเรื่องดังกล่าวเข้าสู่กระบวนการระงับข้อพิพาทตามหลักเกณฑ์และวิธีการที่ประกาศ
กทช. กำหนด ซึ่งต่อมาเมื่อวันที่ 18 มิถุนายน 2550 กทช. ได้มีคำชี้ขาดข้อพิพาทดังกล่าว
(คำชี้ขาดข้อพิพาทที่ 1/2550)
ชี้ขาดให้ทีโอทีเข้าเจรจาทำสัญญาเชื่อมต่อโครงข่ายโทรคมนาคมกับบริษัท
แต่เนื่องจากทีโอทียังคงปฏิเสธไม่เข้าเจรจาทำสัญญาเชื่อมต่อโครงข่ายโทรคมนาคมกับบริษัท ดังนั้น
เมื่อวันที่ 8 พฤศจิกายน 2550
บริษัทจึงได้แจ้งต่อทีโอทีว่าบริษัทจะชำระค่าเชื่อมต่อโครงข่ายโทรคมนาคมให้แก่ทีโอทีนับแต่วันที่ทีโอทีเข้าทำสัญญาเชื่อมต่อโครงข่ายโทรคมนาคมกับบริษัทและตกลงเรื่องอัตราและการชำระแล้วเสร็จเท่านั้น
รวมถึงได้แจ้งยกเลิกข้อตกลงการเชื่อมโยงโครงข่ายโทรคมนาคมเดิมทั้งสองฉบับอีกครั้งหนึ่งด้วย

อย่างไรก็ดี เนื่องจาก กทช.
ได้มีคำชี้ขาดให้ทีโอทีเข้าเจรจาทำสัญญาเชื่อมต่อโครงข่ายโทรคมนาคมกับบริษัท และเลขาธิการ
กทช. ได้กำหนดค่าปรับในกรณีที่ทีโอทีฝ่าฝืนคำชี้ขาดดังกล่าว
ทีโอทีจึงเข้าเจรจาทำสัญญาเชื่อมต่อโครงข่ายกับบริษัท แต่ในการเจรจา
ทีโอทีและบริษัทไม่สามารถตกลงกันเรื่องเลขหมายโทรคมนาคมที่จะเชื่อมต่อ กทช.
จึงได้มีคำชี้ขาดข้อพิพาทที่ 4/2551
ชี้ขาดว่าการทำสัญญาเชื่อมต่อโครงข่ายโทรคมนาคมจะต้องครอบคลุมเลขหมายโทรคมนาคมทั้งหมดที่บริษัทมีสิทธินำออกให้บริการโดยชอบด้วยกฎหมาย
ในกรณีที่คู่กรณีฝ่ายใดฝ่ายหนึ่งไม่ปฏิบัติตามคำชี้ขาดข้อพิพาทนี้ให้ถือว่าการเชื่อมต่อโครงข่ายโทรคมนาคมระหว่างบริษัทและทีโอทีเป็นไปตามเงื่อนไขและข้อตกลงที่คู่กรณีทั้งสองฝ่ายสามารถเจรจาตกลงร่วมกันได้แล้ว
ทั้งนี้ ตามที่ กทช. ชี้ขาดจนกว่าจะได้มีการทำสัญญาเสร็จเรียบร้อย ต่อมาบริษัทได้มีหนังสือแจ้ง
เลขาธิการ กทช.
เพื่อขอให้ออกมาตรการบังคับทางปกครองให้ทีโอทีลงนามในสัญญาเชื่อมต่อโครงข่ายโทรคมนาคม
เมื่อวันที่ 30 เมษายน 2552 เลขาธิการ กทช.
แจ้งให้บริษัททราบว่ามาตรการบังคับทางปกครองตามที่บริษัทร้องขอนั้นไม่อยู่ในอำนาจของ
เลขาธิการ กทช. บริษัทจึงได้อุทธรณ์คำสั่งดังกล่าวของเลขาธิการ กทช. ต่อ กทช. และขอให้
กทช. กำหนดมาตรการบังคับทางปกครองด้วย เมื่อวันที่ 20 มกราคม 2553 กทช.
ได้มีมติตามที่บริษัทร้องขอและมีคำสั่งให้ เลขาธิการ กทช.
ดำเนินการออกคำบังคับทางปกครองภายใน 15 วัน
โดยแจ้งให้ทีโอทีเข้าทำสัญญาเชื่อมต่อโครงข่ายโทรคมนาคม ซึ่งต่อมา เลขาธิการ กทช.
ได้มีหนังสือแจ้งให้ทีโอทีเข้าทำสัญญาเชื่อมต่อโครงข่ายโทรคมนาคมกับบริษัทภายใน 15
วันนับแต่วันที่ได้รับหนังสือ

ในส่วนของค่าเชื่อมโยงโครงข่ายโทรคมนาคม (Access Charge) นั้น ในวันที่ 16 พฤศจิกายน
2550 ทีโอทีได้ยื่นฟ้องบริษัทและ กสท.ต่อศาลแพ่ง เรียกร้องให้บริษัทและ กสท.
ร่วมกันชำระค่าเชื่อมโยงโครงข่าย (Access Charge) ช่วงระหว่างวันที่ 17 พฤศจิกายน 2549
ถึงวันที่ 31 ตุลาคม 2550 พร้อมดอกเบี้ยและภาษีมูลค่าเพิ่ม รวมเป็นเงินทั้งสิ้น 11,705 ล้านบาท
และขอให้ชำระค่าเชื่อมโยงโครงข่าย (Access Charge) นับตั้งแต่วันที่ 1 พฤศจิกายน 2550
เป็นต้นไป จนกว่าข้อตกลงระหว่างทีโอที กสท. และบริษัทจะสิ้นสุดลง
และให้ชำระดอกเบี้ยในอัตราร้อยละ 1.25
ต่อเดือนนับแต่วันผิดนัดของแต่ละงวดจนกว่าจะชำระเสร็จสิ้น อนึ่ง เมื่อวันที่ 3 พฤศจิกายน 2551
ศาลแพ่งได้มีคำสั่งให้จำหน่ายคดีออกจากสารบบความ
เนื่องจากเห็นว่าคดีนี้อยู่ในเขตอำนาจของศาลปกครอง คดีนี้จึงเป็นอันยุติ

อย่างไรก็ดี
ทีโอทีมีสิทธิที่จะนำคดีซึ่งศาลแพ่งได้มีคำสั่งให้จำหน่ายออกจากสารบบความไปฟ้องต่อศาลปกครองได้
ในขณะนี้ บริษัทยังไม่ได้รับแจ้งจากศาลปกครองว่าทีโอทีได้ยื่นฟ้องบริษัทในกรณีดังกล่าว
(โปรดพิจารณารายละเอียดเพิ่มเติมในข้อ 2.1.3(ค) –
ความไม่แน่นอนในเรื่องข้อพิพาทเกี่ยวกับการชำระค่าเชื่อมต่อโครงข่ายโทรคมนาคม)

(8) กฎเกณฑ์เกี่ยวกับการใช้เลขหมายโทรคมนาคม

ในปัจจุบัน กทช. ได้ประกาศใช้บังคับประกาศ กทช. เรื่อง
หลักเกณฑ์การจัดสรรและบริหารเลขหมายโทรคมนาคม พ.ศ. 2551 ซึ่งมีผลเป็นการยกเลิกประกาศ
กทช. เรื่อง หลักเกณฑ์ในการจัดสรรเลขหมายโทรคมนาคมชั่วคราว
โดยประกาศใหม่ได้บัญญัติให้ผู้ประกอบการสามารถใช้เลขหมายเดิมที่ได้รับการจัดสรรได้ต่อไป ทั้งนี้
ตามหลักเกณฑ์ที่กำหนดไว้ในประกาศใหม่
นอกจากนี้ประกาศใหม่ยังกำหนดหลักเกณฑ์การจัดสรรและบริหารเลขหมายโทรคมนาคมทั้งเลขหมายโทรคมนาคมพื้นฐานและเลขหมายโทรคมนาคมพิเศษ
พร้อมทั้งได้จัดตั้งคณะกรรมการเลขหมายโทรคมนาคมขึ้นเป็นองค์กรที่ปรึกษาของ กทช.
ในการจัดสรรเลขหมายโทรคมนาคมให้แก่ผู้ประกอบการ (โปรดพิจารณารายละเอียดเพิ่มเติมในข้อ
4.3.3 – การจัดหาเลขหมายโทรคมนาคม)

(9) พันธะในการให้บริการโทรคมนาคมพื้นฐานโดยทั่วถึง (Universal Service
    Obligations)

กทช.
มีอำนาจในการกำหนดให้ผู้รับใบอนุญาตประกอบกิจการโทรคมนาคมจัดให้มีบริการโทรคมนาคมพื้นฐานดังต่อไปนี้
คือ
บริการโทรคมนาคมในพื้นที่ชนบทหรือพื้นที่ห่างไกลซึ่งมีการให้บริการโทรคมนาคมไม่ทั่วถึงหรือเพียงพอ
รวมถึงบริการโทรคมนาคมสาธารณะสำหรับกลุ่มผู้มีรายได้น้อย
ตลอดจนบริการโทรคมนาคมสำหรับคนชรา คนพิการ เด็ก หรือผู้ด้อยโอกาสในสังคม
การกำหนดให้ผู้รับใบอนุญาตจัดให้มีบริการโทรคมนาคมดังกล่าวจะต้องไม่ทำให้เกิดภาระแก่การลงทุนของผู้รับใบอนุญาตเกินสมควรและต้องให้มีการปฏิบัติโดยเท่าเทียมกันระหว่างผู้รับใบอนุญาตที่ประกอบกิจการโทรคมนาคมในลักษณะและประเภทเดียวกัน
โดยในกรณีที่ผู้รับใบอนุญาตรายใดไม่สามารถจัดให้มีบริการโทรคมนาคมตามที่ กทช. กำหนดข้างต้น
กทช.
มีอำนาจที่จะกำหนดให้ผู้รับใบอนุญาตรายดังกล่าวต้องจัดสรรรายได้ของตนให้แก่กองทุนพัฒนากิจการโทรคมนาคมเพื่อประโยชน์สาธารณะที่จัดตั้งขึ้นตาม
พรบ. องค์กรจัดสรรคลื่นความถี่ (“กองทุนพัฒนากิจการโทรคมนาคม”)
โดยเงินของกองทุนดังกล่าวจะนำไปดำเนินการจัดให้มีการบริการโทรคมนาคมพื้นฐานโดยทั่วถึงหรือนำไปใช้สนับสนุนผู้รับใบอนุญาตรายอื่นซึ่งได้จัดให้มีการบริการโทรคมนาคมพื้นฐานโดยทั่วถึง
ทั้งนี้ ตามแนวทางการจัดสรรเงินกองทุนให้แก่ผู้ขอรับการจัดสรรที่กำหนดไว้ในระเบียบ กทช.
ว่าด้วยการบริหารและการจัดสรรเงินกองทุนพัฒนากิจการโทรคมนาคมเพื่อประโยชน์สาธารณะ พ.ศ.
2549 อย่างไรก็ดี ตามประกาศ กทช. เรื่อง หลักเกณฑ์ วิธีการ
และเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม ลงวันที่ 2
สิงหาคม 2548 ผู้ขอรับใบอนุญาตประกอบกิจการโทรคมนาคมแบบที่สองและแบบที่สามที่ กทช.
มอบหมายให้ดำเนินการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมต้องรับผิดชอบค่าใช้จ่ายในการจัดให้มีบริการดังกล่าวด้วยเงินลงทุนของผู้รับใบอนุญาตประกอบกิจการโทรคมนาคมเอง
ไม่สามารถขอรับเงินสนับสนุนจากกองทุนพัฒนากิจการโทรคมนาคม
โดยหากผู้รับใบอนุญาตประกอบกิจการโทรคมนาคมแบบที่สองหรือแบบที่สามรายใดไม่สามารถจัดให้มีบริการดังกล่าวได้
ผู้รับใบอนุญาตประกอบกิจการโทรคมนาคมรายนั้นจะต้องจัดสรรเงินรายได้ก่อนหักค่าใช้จ่ายจากการประกอบกิจการโทรคมนาคมให้แก่กองทุนพัฒนากิจการโทรคมนาคมตามอัตราที่
กทช. กำหนด ซึ่งในปัจจุบัน คือ อัตราร้อยละ 4 ต่อปี

ทั้งนี้ กฎเกณฑ์ดังกล่าวของ กทช. ใช้บังคับกับ บจ. ดีแทค เนทเวอร์ค
ซึ่งเป็นบริษัทย่อยของบริษัทโดยการถือหุ้นในอัตราส่วนร้อยละ 100
ของทุนจดทะเบียนที่เรียกชำระแล้วทั้งหมดเนื่องจาก บจ. ดีแทค เนทเวอร์ค
ได้รับใบอนุญาตในการประกอบธุรกิจให้บริการโทรศัพท์ทางไกลระหว่างประเทศจาก กทช.
เมื่อเดือนกุมภาพันธ์ 2550 และได้เริ่มประกอบการแล้วตั้งแต่วันที่ 4 ธันวาคม 2550

เมื่อวันที่ 6 ตุลาคม 2552 กทช. ได้ออกประกาศ กทช. หลักเกณฑ์ วิธีการ
และเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม (ฉบับที่ 2)
โดยมีสาระสำคัญคือ
อนุญาตให้ผู้รับใบอนุญาตสามารถนำค่าใช้จ่ายจากการซื้อหรือเช่าบริการโทรคมนาคมเพื่อเป็นปัจจัยการผลิตหรือเป็นการขายส่งบริการ
จากผู้รับใบอนุญาตรายอื่น หรือที่จ่ายให้แก่ผู้ให้บริการโทรคมนาคมต่างประเทศ
มาหักจากฐานในการคำนวณรายได้เพื่ออุดหนุนกองทุนพัฒนากิจการโทรคมนาคมเพื่อประโยชน์สาธารณะ

(10) ข้อจำกัดการถือหุ้นของผู้ถือหุ้นต่างด้าวในบริษัทผู้ขอรับใบอนุญาต

ข้อจำกัดการถือหุ้นของคนต่างด้าวที่กำหนดโดยบทบัญญัติแห่งกฎหมายและสัญญาแต่ละฉบับจะแตกต่างกัน
การละเมิดข้อจำกัดการถือหุ้นของคนต่างด้าวตามที่กำหนดโดยกฎหมายหรือสัญญาดังกล่าวอาจทำให้มีการยกเลิกใบอนุญาตที่บริษัทได้รับ
หรือบอกเลิกสัญญาที่บริษัทเป็นคู่สัญญา
และ/หรืออาจเป็นผลให้บริษัทไม่สามารถประกอบกิจการได้อีกต่อไป

ข้อจำกัดเกี่ยวกับการถือหุ้นของคนต่างด้าวที่กำหนดโดยกฎหมายซึ่งเกี่ยวข้องกับบริษัท สรุปได้ดังนี้

(1) ประมวลกฎหมายที่ดิน ได้มีบทบัญญัติห้ามมิให้คนต่างด้าวถือครองที่ดิน
    เว้นแต่จะได้รับอนุญาตตามกฎหมายเป็นการเฉพาะ ดังนั้น
    คนต่างด้าวที่ถือครองที่ดินโดยไม่ได้รับอนุญาตจะต้องจำหน่ายที่ดินดังกล่าวภายในระยะเวลาที่อธิบดีกรมที่ดินกำหนดซึ่งไม่น้อยกว่า
    180 วันแต่ไม่เกิน 1 ปี

“คนต่างด้าว” ตามประมวลกฎหมายที่ดิน
หมายรวมถึงบริษัทมหาชนจำกัดหรือบริษัทจำกัดที่มีบุคคลที่ไม่มีสัญชาติไทยถือหุ้นอยู่มากกว่าร้อยละ 49
ของทุนจดทะเบียนหรือมีจำนวนผู้ถือหุ้นที่เป็นบุคคลที่ไม่มีสัญชาติไทยเกินกว่ากึ่งหนึ่งของจำนวนผู้ถือหุ้นทั้งหมด

(2) พรบ. การประกอบธุรกิจของคนต่างด้าว ได้กำหนดห้ามมิให้ “คนต่างด้าว”
    (ตามคำนิยามที่กำหนดไว้ใน พรบ. การประกอบธุรกิจของคนต่างด้าว)
    ประกอบธุรกิจบางประเภท
    รวมถึงการให้บริการโทรคมนาคมซึ่งถือเป็นธุรกิจบริการที่คนต่างด้าวไม่สามารถประกอบธุรกิจได้
    เว้นแต่จะได้รับอนุญาตจากอธิบดีกรมพัฒนาธุรกิจการค้า กระทรวงพาณิชย์ก่อน
    เท่าที่บริษัททราบยังไม่เคยมีผู้ใดได้รับใบอนุญาตดังกล่าวเพื่อการประกอบธุรกิจให้บริการโทรคมนาคม

นอกจากนี้ มาตรา 36 แห่ง พรบ. การประกอบธุรกิจของคนต่างด้าว
มีข้อกำหนดห้ามมิให้ผู้ลงทุนชาวไทยถือหุ้นแทนหรือกระทำการแทนผู้ถือหุ้นต่างด้าว
โดยมีวัตถุประสงค์ในการเลี่ยงข้อจำกัดการถือหุ้นของคนต่างด้าวตาม พรบ.
การประกอบธุรกิจของคนต่างด้าว อนึ่ง ถึงแม้ว่า พรบ. การประกอบธุรกิจของคนต่างด้าว
จะมีการใช้บังคับมามากกว่า 7 ปี แต่การนำกรณีพิพาทที่เกี่ยวกับบทบัญญัติของ พรบ.
การประกอบธุรกิจของคนต่างด้าว ขึ้นสู่การพิจารณาของศาลยังคงมีไม่มากนัก
(รวมทั้งข้อพิพาทเกี่ยวกับการพิจารณาลักษณะของการถือหุ้นที่จะถือว่าเป็น “การถือหุ้นแทน” หรือ
“nominee” ตามมาตรา 36 ของ พรบ. การประกอบธุรกิจของคนต่างด้าว ด้วย)
และยังไม่มีหน่วยงานซึ่งมีอำนาจทางด้านตุลาการใด ๆ
กำหนดแนวปฏิบัติที่ชัดเจนที่บริษัทสามารถนำมาใช้ในการประเมินหรือคาดการณ์ผลกระทบที่จะมีต่อบริษัทจากข้อจำกัดดังกล่าวได้

(3) พรบ. การประกอบกิจการโทรคมนาคม
    ได้กำหนดให้ผู้ขอรับใบอนุญาตแบบที่สองและแบบที่สามต้องมิใช่เป็นคนต่างด้าวตาม พรบ.
    การประกอบธุรกิจของคนต่างด้าว

ในเดือนกุมภาพันธ์ 2550 บจ. ดีแทค เนทเวอร์ค ได้รับใบอนุญาตจาก กทช. ตาม พรบ.
การประกอบกิจการโทรคมนาคม ให้ประกอบกิจการโทรคมนาคมแบบที่สาม ซึ่งได้แก่
การให้บริการโทรศัพท์ทางไกลระหว่างประเทศ

นอกจากข้อกำหนดเกี่ยวกับการถือหุ้นหรือลงทุนโดยคนต่างด้าวข้างต้นแล้ว มาตรา 8 ของ พรบ.
การประกอบกิจการโทรคมนาคม ยังได้บัญญัติให้ กทช.
มีอำนาจในการกำหนดให้ผู้ขอรับใบอนุญาตสำหรับการประกอบกิจการบางประเภทที่เป็นนิติบุคคลจะต้องกำหนดข้อห้ามการกระทำที่มีลักษณะเป็นการครอบงำกิจการโดยคนต่างด้าว
อย่างไรก็ตาม ในขณะนี้ กทช. ยังมิได้กำหนดความหมายของคำว่า
“การกระทำที่มีลักษณะเป็นการครอบงำกิจการโดยคนต่างด้าว”
หรือแนวทางการตีความคำดังกล่าวแต่อย่างใด และ กทช.
ยังอยู่ในระหว่างการจัดทำร่างประกาศซึ่งกำหนดการกระทำที่ถือเป็นการครอบงำกิจการโดยคนต่างด้าว

ข้อจำกัดการถือหุ้นของคนต่างด้าวดังกล่าวข้างต้นนี้
ก่อให้เกิดความเสี่ยงอย่างมีนัยสำคัญบางประการต่อบริษัท โปรดพิจารณารายละเอียดเพิ่มเติมในข้อ
2.1.3(จ) –
ความเสี่ยงบริษัทจากข้อกำหนดทางกฎหมายและนิติกรรมสัญญาเกี่ยวกับสัดส่วนการถือหุ้นของนักลงทุนต่างด้าว

(11) การให้ความเห็นชอบสัญญาหรือข้อตกลงระหว่างบริษัทกับรัฐบาลต่างประเทศ
     องค์การระหว่างประเทศ หรือบุคคลที่อยู่ในต่างประเทศ

มาตรา 54 แห่ง พรบ. การประกอบกิจการโทรคมนาคม ได้บัญญัติให้สัญญาหรือความตกลงใด ๆ
เกี่ยวกับการประกอบกิจการและการให้บริการโทรคมนาคมตามที่ กทช.
ประกาศกำหนดระหว่างผู้รับใบอนุญาตและรัฐบาลต่างประเทศ องค์การระหว่างประเทศ
หรือบุคคลหรือนิติบุคคลที่อยู่ในต่างประเทศ
รวมทั้งการแก้ไขเปลี่ยนแปลงหรือยกเลิกสัญญาหรือความตกลงดังกล่าวต้องได้รับความเห็นชอบจาก
กทช. ก่อน ทั้งนี้ เว้นแต่เป็นการจัดซื้อจัดจ้างตามปกติ

ในปัจจุบัน กทช. ได้ออกประกาศ กทช. ว่าด้วยสัญญาต่างประเทศ
เพื่อใช้เป็นกฎเกณฑ์ในการกำกับดูแลสัญญาประเภทนี้เรียบร้อยแล้ว
โดยประกาศดังกล่าวได้กำหนดให้ผู้รับใบอนุญาตจะต้องส่งสำเนาสัญญาที่จะทำกับต่างประเทศให้
กทช. เห็นชอบก่อนที่จะเข้าทำสัญญาดังกล่าว ทั้งนี้
เว้นแต่สัญญาที่เกี่ยวกับการจัดซื้อจัดจ้างตามปกติหรือสัญญาที่ กทช. ประกาศยกเว้นไว้ นอกจากนี้
กทช. ยังมีอำนาจสั่งให้ผู้รับใบอนุญาตดำเนินการแก้ไขยกเลิกสัญญาใด ๆ
ก็ตามที่ได้เข้าทำกับต่างประเทศที่มีลักษณะและเงื่อนไขขัดแย้งกับกฎหมายหรืออาจก่อให้เกิดการผูกขาดหรือจำกัดการแข่งขันอย่างไม่เป็นธรรมต่อผู้ใช้บริการ
ดังนั้น อำนาจการทำสัญญาของบริษัทอาจถูกจำกัดโดยกฎเกณฑ์ดังกล่าว อย่างไรก็ดี ตามประกาศ
กทช. ว่าด้วยสัญญาต่างประเทศ
สัญญาที่บริษัทได้เข้าทำกับต่างประเทศก่อนการประกาศใช้ประกาศดังกล่าวจะยังคงมีผลบังคับใช้ได้ต่อไป
โดยจะต้องส่งสำเนาสัญญาที่เข้าทำกับต่างประเทศทุกฉบับที่ยังมีผลใช้บังคับอยู่ให้แก่สำนักงาน กทช.
ภายใน 60 วันนับแต่วันที่ประกาศ กทช. ว่าด้วยสัญญาต่างประเทศ มีผลใช้บังคับ คือ ภายในวันที่ 3
พฤศจิกายน 2549 ทั้งนี้ เว้นแต่สัญญาดังกล่าวจะขัดหรือแย้งต่อกฎหมายหรือประกาศดังกล่าว
หรือก่อให้เกิดการผูกขาด หรือจำกัดการแข่งขันอย่างไม่เป็นธรรมต่อผู้ใช้บริการ ซึ่ง กทช.
มีอำนาจในการสั่งให้ผู้ได้รับใบอนุญาตดำเนินการอย่างใดอย่างหนึ่งเพื่อแก้ไขหรือยกเลิกสัญญาดังกล่าวตามหลักเกณฑ์และระยะเวลาที่
กทช. กำหนด

(12) การคุ้มครองผู้บริโภค

ตาม พรบ. องค์กรจัดสรรคลื่นความถี่ กทช. มีอำนาจในการกำหนดหลักเกณฑ์
ตลอดจนมาตรการและวิธีการเกี่ยวกับการคุ้มครองผู้บริโภค
กระบวนการรับคำร้องเรียนจากผู้บริโภคและการคุ้มครองสิทธิในความเป็นส่วนตัวและเสรีภาพของบุคคลในการสื่อสารถึงกันโดยทางโทรคมนาคม
โดย กทช. ได้มีการประกาศกำหนดกฎเกณฑ์ที่เกี่ยวกับการคุ้มครองผู้บริโภคไว้ดังนี้

(1) มาตรฐานของสัญญาให้บริการโทรคมนาคม

สัญญาให้บริการโทรคมนาคมซึ่งผู้ให้บริการจะนำไปใช้กับผู้ใช้บริการ
จะต้องเป็นสัญญาที่ได้รับความเห็นชอบจาก กทช. ก่อน
โดยอย่างน้อยจะต้องมีข้อกำหนดเกี่ยวกับหน้าที่และความรับผิดชอบของผู้ให้บริการและผู้ใช้บริการ
ค่าใช้จ่ายในการให้บริการ มาตรฐานในการให้บริการ
โดยข้อสัญญาจะต้องอยู่บนพื้นฐานที่เป็นธรรมและมีความชัดเจน ซึ่งจะต้องเป็นไปตามประกาศ กทช.
เรื่อง มาตรฐานของสัญญาให้บริการโทรคมนาคม ซึ่งมีผลใช้บังคับเมื่อวันที่ 25 กันยายน 2549

(2) การร้องเรียน

ผู้ใช้บริการหรือผู้ที่ได้รับความเดือดร้อนเสียหาย (ผู้ร้องเรียน)
จากการให้บริการโทรคมนาคมของผู้ให้บริการ ซึ่งเป็นผู้รับใบอนุญาตตาม พรบ.
การประกอบกิจการโทรคมนาคม มีสิทธิยื่นข้อร้องเรียนต่อผู้ให้บริการได้
โดยผู้ให้บริการมีหน้าที่แจ้งการรับเรื่องร้องเรียนให้แก่ผู้ร้องเรียนภายใน 7
วันนับแต่วันถัดจากวันที่ได้รับเรื่องร้องเรียน
โดยผู้ให้บริการจะต้องแก้ปัญหาข้อร้องเรียนให้แล้วเสร็จภายใน 30
วันนับแต่วันที่ได้รับเรื่องร้องเรียน
และหากผลการเจรจาระหว่างผู้ให้บริการและผู้ร้องเรียนไม่ได้ข้อยุติ
ผู้ให้บริการจะต้องเสนอรายงานให้แก่สำนักงาน กทช. เพื่อการพิจารณาและหาข้อยุติในลำดับต่อไป
โดยกระบวนการรับเรื่องร้องเรียนและการพิจารณาเรื่องร้องเรียนเป็นไปตามประกาศ กทช. เรื่อง
กระบวนการรับเรื่องร้องเรียนและพิจารณาเรื่องร้องเรียนของผู้ใช้บริการ ซึ่งประกาศไว้เมื่อวันที่
27 กรกฎาคม 2549

(3) ข้อมูลส่วนบุคคล

ผู้ให้บริการซึ่งเป็นผู้รับใบอนุญาตตาม พรบ. การประกอบกิจการโทรคมนาคม
มีหน้าที่ต้องจัดให้มีมาตรการการป้องกันและรักษาความมั่นคงปลอดภัยของข้อมูลส่วนบุคคลในรูปแบบที่เหมาะสม
ตลอดจนจัดทำหลักเกณฑ์การคุ้มครองสิทธิของผู้ใช้บริการเกี่ยวกับข้อมูลส่วนบุคคล
สิทธิในความเป็นส่วนตัว และเสรีภาพในการสื่อสารของผู้ใช้บริการ ให้สอดคล้องกับกฎเกณฑ์ที่ กทช.
ประกาศกำหนด โดยต้องส่งหลักเกณฑ์ดังกล่าวให้ กทช. เห็นชอบและจัดให้ผู้ใช้บริการรับทราบ
รวมถึงจัดให้มีการเผยแพร่เป็นการทั่วไป ทั้งนี้
การดำเนินการที่เกี่ยวกับข้อมูลส่วนบุคคลนี้จะต้องเป็นไปตามประกาศ กทช. เรื่อง
มาตรการคุ้มครองสิทธิของผู้ใช้บริการโทรคมนาคมเกี่ยวกับข้อมูลส่วนบุคคล
สิทธิในการความเป็นส่วนตัว และเสรีภาพในการสื่อสารถึงกันโดยทางโทรคมนาคม
ซึ่งประกาศไว้เมื่อวันที่ 18 พฤษภาคม 2549

(13) สัญญาร่วมการงาน

ดังที่กล่าวมาแล้วข้างต้น พรบ. การประกอบกิจการโทรคมนาคม
กำหนดให้บุคคลใดที่ประสงค์จะประกอบกิจการโทรคมนาคมต้องขอรับใบอนุญาตจาก กทช.
เว้นแต่เป็นการให้บริการโทรคมนาคมที่มีอยู่แล้วตามมาตรา 80 แห่ง พรบ.
การประกอบกิจการโทรคมนาคม

มาตรา 80 แห่ง พรบ. การประกอบกิจการโทรคมนาคม กำหนดว่าบุคคลที่เป็นคู่สัญญากับ กสท.
หรือทีโอทีในการให้บริการโทรคมนาคมอยู่ก่อนวันที่ พรบ. การประกอบกิจการโทรคมนาคม
จะมีผลใช้บังคับ
ให้ผู้นั้นยังคงมีสิทธิประกอบกิจการโทรคมนาคมตามข้อกำหนดที่มีอยู่เดิมตามสัญญาจนกว่าสัญญาดังกล่าวจะสิ้นสุดลง

ดังนั้น ตามมาตรา 80 แห่ง พรบ. การประกอบกิจการโทรคมนาคม
บริษัทในฐานะคู่สัญญาร่วมการงานจึงมีสิทธิในการประกอบกิจการโทรคมนาคมจนกว่าสัญญาร่วมการงานจะสิ้นสุดลงโดยเท่าเทียมและเสมอภาคกับผู้ประกอบการรายอื่นตามหลักการแห่งการแข่งขันโดยเสรีและอย่างเป็นธรรม

มาตรา 80 วรรคสาม แห่ง พรบ. การประกอบกิจการโทรคมนาคม
กำหนดว่าการทำความตกลงเปลี่ยนแปลงใด ๆ
ในสัญญาร่วมการงานโดยมิใช่เป็นการลดหรือจำกัดสิทธิในการประกอบการกิจการโทรคมนาคมของบริษัทตามระยะเวลาที่เหลืออยู่ของสัญญาร่วมการงาน
มิให้ถือว่าเป็นการกระทำที่มีผลกระทบกระเทือนต่อความสมบูรณ์ของสัญญาร่วมการงาน

นอกจากนี้ มาตรา 80 วรรคสี่ แห่ง พรบ. การประกอบกิจการโทรคมนาคม ได้กำหนดว่าในกรณีที่
กสท. และ/หรือทีโอทีได้ทำสัญญากับบริษัทใดอยู่ก่อนการประกาศใช้ พรบ.
การประกอบกิจการโทรคมนาคม
เพื่ออนุญาตให้บริษัทนั้นประกอบกิจการโทรคมนาคมและได้ทำความตกลงกับคู่สัญญาเพื่อเปลี่ยนสัญญาดังกล่าวให้เป็นการได้รับใบอนุญาตตาม
พรบ. การประกอบกิจการโทรคมนาคม ให้ กทช. ดำเนินการออกใบอนุญาตให้กับบริษัทนั้น
โดยให้ได้รับสิทธิประกอบกิจการโทรคมนาคมตามขอบเขตการให้บริการเดิมที่ได้ตกลงกันตามสัญญานั้น

ดังนั้น บริษัทจึงมีสิทธิที่จะคงสัญญาร่วมการงานไว้ตามเดิม และ/หรือเข้าทำความตกลงกับ กสท.
เพื่อแก้ไขสัญญาร่วมการงาน
และ/หรือเปลี่ยนสัญญาร่วมการงานให้เป็นใบอนุญาตประกอบกิจการโทรคมนาคม
หากบริษัทเลือกที่จะคงสัญญาร่วมการงานไว้ตามเดิม
บริษัทมีสิทธิในการประกอบกิจการโทรคมนาคมตามขอบเขตและสิทธิที่มีอยู่ตามสัญญาร่วมการงาน หาก
กสท.
ต้องการแก้ไขสัญญาร่วมการงานหรือเปลี่ยนสัญญาเป็นใบอนุญาตประกอบกิจการโทรคมนาคมจะต้องเข้าทำความตกลงกับบริษัทก่อน
แต่ทั้งนี้ไม่ว่าจะเป็นกรณีใด
การประกอบกิจการโทรคมนาคมของบริษัทต้องไม่ขัดหรือแย้งกับบทบัญญัติแห่ง พรบ.
การประกอบกิจการโทรคมนาคม

(14) การจัดเก็บภาษีสรรพสามิตจากบริการโทรคมนาคม

เมื่อวันที่ 28 มกราคม 2546
ได้มีการประกาศใช้พระราชกำหนดแก้ไขเพิ่มเติมพระราชบัญญัติพิกัดอัตราภาษีสรรพสามิต พ.ศ.2527
(ฉบับที่ 4) พ.ศ.2546
ซึ่งกำหนดให้ผู้ให้บริการกิจการโทรคมนาคมที่ได้รับอนุญาตหรือสัมปทานจากรัฐซึ่งรวมถึงบริษัทด้วย
มีหน้าที่ต้องชำระภาษีสรรพสามิตจากรายรับที่ได้จากการให้บริการโทรคมนาคมในอัตราร้อยละ 50
สำหรับการให้บริการโทรศัพท์เคลื่อนที่และโทรศัพท์พื้นฐาน และประกาศกระทรวงการคลัง เรื่อง
ลดอัตราและยกเว้นภาษีสรรพสามิต (ฉบับที่ 68)
ซึ่งกำหนดให้การจัดเก็บภาษีสรรพสามิตจากกิจการโทรศัพท์พื้นฐานลดลงจากอัตราร้อยละ 50
เหลืออัตราร้อยละ 2
และจากกิจการโทรศัพท์เคลื่อนที่หรือวิทยุคมนาคมระบบเซลลูล่าร์ลดลงจากอัตราร้อยละ 50
เหลืออัตราร้อยละ 10
ของรายรับจากการให้บริการโทรศัพท์ภายในประเทศและรายรับจากการให้บริการโทรศัพท์ระหว่างประเทศเฉพาะส่วนที่เป็นรายรับในประเทศ
ส่วนรายรับอื่น ๆ จากการประกอบกิจการโทรคมนาคมให้ได้รับการยกเว้นภาษีสรรพสามิต อนึ่ง
บริษัทต้องชำระภาษีสรรพสามิตดังกล่าวเป็นรายเดือนในทุกวันที่ 15 ของเดือนถัดไป
โดยบริษัทได้ชำระภาษีสรรพสามิตครั้งแรกเมื่อวันที่ 18 กุมภาพันธ์ 2546
สำหรับรายรับจากการที่บริษัทได้ให้บริการตั้งแต่วันที่ 28 มกราคม 2546 ถึงวันที่ 31 มกราคม
2546

เมื่อวันที่ 11 กุมภาพันธ์ 2546
คณะรัฐมนตรีได้มีมติเห็นชอบให้ผู้ให้บริการนำค่าภาษีสรรพสามิตที่ผู้ให้บริการได้ชำระ
(ไม่รวมดอกเบี้ย ค่าปรับ หรือเงินเพิ่มใด ๆ)
มาหักออกจากส่วนแบ่งรายได้ที่ผู้ให้บริการต้องนำส่งแก่ กสท. หรือทีโอทีตามสัญญาร่วมการงาน
ซึ่งต่อมาบริษัทได้รับหนังสือจาก กสท. ลงวันที่ 27 มีนาคม 2546
แจ้งให้บริษัทดำเนินการตามมติคณะรัฐมนตรีดังกล่าว

อย่างไรก็ดี เมื่อวันที่ 23 มกราคม 2550
คณะรัฐมนตรีได้มีมติยกเลิกมติคณะรัฐมนตรีดังกล่าวบางส่วน โดยมติคณะรัฐมนตรีเมื่อวันที่ 23
มกราคม 2550
ได้ยกเลิกสิทธิของผู้ให้บริการโทรคมนาคมในการนำค่าภาษีสรรพสามิตที่จะต้องชำระให้แก่รัฐไปหักออกจากส่วนแบ่งรายได้ที่ผู้ให้บริการโทรคมนาคมจะต้องนำส่งให้แก่ทีโอทีและ
กสท. ตามสัญญา
และมีมติให้กระทรวงการคลังกำหนดอัตราภาษีสรรพสามิตที่จะจัดเก็บจากการให้บริการโทรคมนาคมเสียใหม่จากอัตราร้อยละ
10 เป็นอัตราร้อยละ 0 ทั้งนี้ เพื่อไม่ให้ผู้ให้บริการโทรคมนาคมมีภาระทางการเงินเกินสมควร อนึ่ง
กระทรวงการคลังได้ออกประกาศลดอัตราภาษีสรรพสามิตจากอัตราร้อยละ 10 เป็นอัตราร้อยละ 0
เมื่อวันที่ 26 กุมภาพันธ์ 2550

นอกจากนี้ ผู้ประกอบกิจการโทรคมนาคมมีหน้าที่ต้องเสียภาษีสรรพสามิตตาม พรบ.
การจัดสรรภาษีสรรพสามิต พ.ศ. 2527 ในอัตราเพิ่มร้อยละ 10 ของภาษีสรรพสามิตตาม พรบ.
พิกัดอัตราภาษีสรรพสามิต พ.ศ. 2527 ด้วย อย่างไรก็ดี
เนื่องจากปัจจุบันกระทรวงการคลังได้ประกาศลดอัตราภาษีสรรพสามิตเหลือร้อยละ 0 ดังนั้น
ผู้ประกอบกิจการโทรคมนาคมจึงไม่มีหน้าที่ต้องเสียภาษีตาม พรบ. การจัดสรรภาษีสรรพสามิต พ.ศ.
2527 แต่ประการใด

เมื่อวันที่ 11 มกราคม 2551 กสท.
ได้เสนอข้อพิพาทต่อสถาบันอนุญาโตตุลาการเรียกร้องให้บริษัทชำระค่าส่วนแบ่งรายได้สำหรับปีสัมปทานที่
12 ถึงปีสัมปทานที่ 16 เพิ่มเติม พร้อมกับชำระเบี้ยปรับเงินเพิ่ม รวมเป็นเงินจำนวนทั้งหมด
23,164 ล้านบาท โดยอ้างว่าบริษัทได้ชำระค่าส่วนแบ่งรายได้ให้แก่ กสท. ไม่ครบถ้วน
ปัจจุบันข้อพิพาทระหว่าง กสท.
และบริษัทในเรื่องดังกล่าวยังอยู่ระหว่างการพิจารณาของคณะอนุญาโตตุลาการ

(15) สิทธิในการตั้งเสา เดินท่อหรือสาย หรือติดตั้งเครื่องอุปกรณ์โทรคมนาคม

กทช. ได้ประกาศหลักเกณฑ์และวิธีการเกี่ยวกับการใช้สิทธิในการปักหรือตั้งเสาหรือเดินสาย
วางท่อหรือติดตั้งอุปกรณ์ประกอบใดในการให้บริการโทรคมนาคม พ.ศ. 2552
โดยมีผลบังคับใช้ในวันที่ 18 มีนาคม 2552
ประกาศฉบับดังกล่าวได้ให้สิทธิแก่ผู้รับใบอนุญาตประกอบกิจการโทรคมนาคมและผู้ประกอบกิจการโทรคมนาคมตามมาตรา
80 แห่ง พรบ. การประกอบกิจการโทรคมนาคม ให้มีสิทธิขออนุญาตต่อ กทช. เพื่อปักเสา
เดินสายหรือท่อ หรือติดตั้งอุปกรณ์ประกอบต่าง ๆ บนที่ดินหรือสิ่งก่อสร้างที่ไม่ใช่ของตนได้ ทั้งนี้
โดยปฏิบัติตามเงื่อนไขและวิธีการที่ประกาศกำหนดไว้ เช่น
ต้องแจ้งเจ้าของที่ดินก่อนและชำระค่าใช้ประโยชน์ตามที่ตกลงกัน เป็นต้น หากตกลงกันไม่ได้ กทช.
มีอำนาจกำหนดค่าตอบแทนการใช้ประโยชน์ให้ในอัตราที่สะท้อนต้นทุนส่วนเพิ่มระยะยาว

(16) มาตรการป้องกันการกระทำอันเป็นการผูกขาดหรือจำกัดการแข่งขัน

กทช. ได้ประกาศใช้ประกาศ กทช. เรื่อง
มาตรการเพื่อป้องกันมิให้มีการกระทำอันเป็นการผูกขาดหรือก่อให้เกิดความไม่เป็นธรรมในการแข่งขันในกิจการโทรคมนาคม
พ.ศ. 2549
โดยมีสาระสำคัญห้ามผู้รับใบอนุญาตประกอบกิจการโทรคมนาคมและผู้ที่ประกอบการตามมาตรา 80
แห่ง พรบ. การประกอบกิจการโทรคมนาคม
ไม่ให้กระทำการบางอย่างที่ถือว่าเป็นการจำกัดการแข่งขัน
รวมทั้งห้ามมิให้ผู้ที่มีส่วนแบ่งการตลาดเกินกว่าร้อยละ 25 ของแต่ละประเภทการบริการหรือผู้ที่
กทช. ประกาศว่าเป็นผู้มีอำนาจเหนือตลาดกระทำการบางอย่างที่ถือว่าเป็นการจำกัดการแข่งขัน
เช่น การเลือกปฏิบัติในด้านอัตราค่าบริการอย่างไม่เป็นธรรม ปฏิเสธการให้บริการ
หรือสิ่งอำนวยความสะดวกที่จำเป็น เป็นต้น
ซึ่งหากผู้ประกอบการรายใดกระทำการอันเป็นการจำกัดการแข่งขัน กทช.
อาจมีคำสั่งกำหนดมาตรการเฉพาะให้ผู้ประกอบการรายดังกล่าวปฏิบัติได้ เช่น
การสั่งให้หยุดการกระทำอันเป็นการจำกัดการแข่งขัน หรือการบังคับให้แยกขายบริการ เป็นต้น
นอกจากนี้ กทช. ยังได้ประกาศใช้ประกาศ กทช. เรื่อง
นิยามของตลาดและขอบเขตตลาดโทรคมนาคมที่เกี่ยวข้อง พ.ศ. 2551
เพื่อเป็นหลักเกณฑ์ในการกำหนดขอบเขตตลาด ซึ่ง กทช.
จะทำการกำหนดขอบเขตตลาดพร้อมทั้งกำหนดมาตรการการกำกับดูแลไว้ล่วงหน้าเพื่อป้องกันมิให้ผู้ทีมีอำนาจเหนือตลาดทำการใด
ๆ ที่อาจจะเป็นการจำกัดการแข่งขันในกิจการโทรคมนาคม

(17) บริการคงสิทธิเลขหมายโทรศัพท์เคลื่อนที่

มาตรา 12 วรรคสี่ แห่ง พรบ. การประกอบกิจการโทรคมนาคม ให้อำนาจ กทช.
กำหนดแนวทางและหลักเกณฑ์ให้ผู้ใช้บริการมีสิทธิใช้เลขหมายโทรคมนาคมเดิม
เพื่อคุ้มครองผลประโยชน์ของผู้ใช้บริการและเมื่อมีความพร้อมทางเทคนิค กทช.
จึงได้ประกาศหลักเกณฑ์บริการคงสิทธิเลขหมายโทรศัพท์เคลื่อนที่ (Mobile Number
Portability) ซึ่งมีผลใช้บังคับเมื่อวันที่ 4 สิงหาคม 2552
กำหนดให้ผู้ให้บริการต้องจัดให้มีบริการคงสิทธิเลขหมายโทรศัพท์เคลื่อนที่ ภายใน 3 เดือน
นับแต่วันที่ประกาศมีผลใช้บังคับ และกำหนดเวลาดังกล่าวอาจเปลี่ยนแปลงได้หาก กทช. เห็นว่า
การปรับกำหนดเวลาจะเป็นประโยชน์ต่อผู้ใช้บริการ นอกจากนี้
ยังกำหนดให้ผู้ให้บริการโทรศัพท์เคลื่อนที่ต้องลงทุนจัดตั้งศูนย์ให้บริการระบบสารสนเทศเพื่อเป็นฐานข้อมูลกลาง
(Clearing House) ร่วมกันเพื่อจัดให้มีบริการคงสิทธิเลขหมายโทรศัพท์เคลื่อนที่นี้ ขณะนี้
บริษัทและผู้ให้บริการรายอื่นอยู่ระหว่างการติดตั้งและพัฒนาระบบเพื่อจัดให้มีบริการคงสิทธิเลขหมายโทรศัพท์เคลื่อนที่
เพื่อให้ผู้ใช้บริการสามารถโอนย้ายเลขหมายได้อย่างสมบูรณ์และมีประสิทธิภาพ

(18) คดีฟ้องร้องที่เกี่ยวข้องกับกิจการโทรคมนาคม

เมื่อวันที่ 26 กุมภาพันธ์ 2553 ศาลฎีกาแผนกคดีอาญาของผู้ดำรงตำแหน่งทางการเมือง
ได้อ่านคำพิพากษาในคดีหมายเลขแดงที่ อม. 1/2553 (คดียึดทรัพย์)
โดยมีคำพิพากษาให้ยึดทรัพย์ของ พ.ต.ท.ทักษิณ ชินวัตร จำนวน 46,373 ล้านบาท
เนื่องจากขณะดำรงตำแหน่งนายกรัฐมนตรีได้ใช้อำนาจโดยมิชอบในเอื้อประโยชน์ให้แก่บริษัทเอกชน
โดยการแก้ไขสัญญาสัมปทานในกิจการโทรคมนาคม
และตราพระราชกำหนดแก้ไขเพิ่มเติมพระราชบัญญัติพิกัดอัตราภาษีสรรพสามิต พ.ศ. 2527 (ฉบับที่
4) พ.ศ. 2546 และพระราชกำหนดแก้ไขเพิ่มเติมพระราชบัญญัติภาษีสรรพสามิต พ.ศ. 2527
พ.ศ. 2546 สำหรับกิจการโทรคมนาคม
และคณะรัฐมนตรีได้ให้ความเห็นชอบให้คู่สัญญาภาคเอกชนนำภาษีสรรพสามิตที่ต้องชำระให้แก่กรมสรรพสามิตมาหักออกจากส่วนแบ่งรายได้ตามสัญญาสัมปทานที่ต้องชำระให้แก่หน่วยงานภาครัฐ
เป็นเหตุให้รัฐเสียหายนั้น

บริษัทเห็นว่า เนื่องจากคดีดังกล่าวมุ่งเอาผิดกับ พ.ต.ท.ทักษิณ ชินวัตร โดยตรง
มิได้มุ่งเอาผิดแก่บริษัทเอกชนผู้ปฏิบัติตามกฎหมายและมติคณะรัฐมนตรีโดยสุจริตในขณะนั้น
อีกทั้งบริษัทมิได้เข้าเป็นคู่ความในคดีดังกล่าวและคำพิพากษาดังกล่าวไม่ได้มีผลผูกพันบริษัทแต่ประการใด
บริษัทจึงมีความเชื่อว่าคดีดังกล่าวจะไม่ส่งผลกระทบต่อการดำเนินงานของบริษัท

การจัดหาผลิตภัณฑ์และบริการ

4.3.1 การจัดหาอุปกรณ์โครงข่าย

  -----------------------------------------------------------------------
  Supplier                            ลักษณะของบริการที่ให้
  ----------------------------------- -----------------------------------
  บจ. โนเกีย ซีเมนส์ เน็ตเวิร์ก (ประเทศไทย) ผู้ขายอุปกรณ์โครงข่าย

  บจ. บีบี เทคโนโลยี                     ผู้ให้บริการติดตั้งโครงข่าย

  บจ. ยูไนเต็ดเทเลคอม เซลล์ แอนด์ เซอร์วิส  ผู้ให้บริการติดตั้งโครงข่าย

  บจ. อัลคาเทล-ลูเซ่น (ประเทศไทย)        ผู้ขายอุปกรณ์โครงข่าย

  บจ. เอลเทค วาเลียร์ (ประเทศไทย)       ผู้ขายอุปกรณ์โครงข่าย
  -----------------------------------------------------------------------

หมายเหตุ

(1) บริษัทได้ชำระค่าใช้จ่ายข้างต้นนี้เป็นเงินสกุลบาท สกุลดอลลาร์สหรัฐ และสกุลยูโร

(2) โนเกียเป็นผู้จัดหาอุปกรณ์ (Supplier)
โครงข่ายหลักของบริษัทและโครงสร้างพื้นฐานของสถานีฐานที่จำเป็นสำหรับการเพิ่มขีดความสามารถของโครงข่าย

ภายใต้สัญญา Framework Agreement ที่บริษัทเข้าทำกับโนเกีย
บริษัทมีสิทธิทยอยสั่งซื้อและติดตั้งโครงสร้างพื้นฐานของโครงข่ายตามแผนการขยายงานของบริษัท
บริษัทเชื่อว่าสัญญาที่ทำกับโนเกียจะช่วยให้บริษัทมีความคล่องตัวในการพัฒนาโครงข่ายของบริษัทเพื่อรองรับพัฒนาการต่าง
ๆ ในตลาดและแผนการดำเนินการเกี่ยวกับพื้นที่ให้บริการของโครงข่ายของบริษัท

จากการที่โครงข่ายของบริษัทใช้อุปกรณ์โนเกียในสัดส่วนที่สูงคิดเป็นสัดส่วนร้อยละ 42 ร้อยละ 22
และร้อยละ 22 ของยอดการสั่งซื้อทั้งหมดในปี 2550 ปี 2551 และปี 2552 ตามลำดับ
ประกอบกับความสัมพันธ์ระหว่างเทเลนอร์กับโนเกียในต่างประเทศ
บริษัทจึงมีความสัมพันธ์อันดีกับโนเกีย
โดยโนเกียได้จัดให้มีทีมงานเฉพาะสำหรับการให้บริการแก่บริษัท

4.3.2 ผู้พัฒนา Content

ณ สิ้นไตรมาส 1 ปี 2552 บริษัทมีผู้พัฒนา Content รวมทั้งสิ้นประมาณ 193 ราย เช่น บจ.
สามารถ มัลติมีเดีย บจ. ไอ.เอ็น.เอ็น. เรดิโอ บมจ. จีเอ็มเอ็ม แกรมมี่
โดยข้อมูลที่ได้รับจากผู้พัฒนาส่วนใหญ่ (มากกว่าร้อยละ 50)
จะนำมาเพื่อสนับสนุนการให้บริการดาวน์โหลดเสียงเพลงรอสาย เสียงเรียกเข้า ข่าวด่วนรายวัน
ดวงชะตาพยากรณ์ และผลกีฬา โดยบริษัทจะเป็นผู้เก็บรายได้จากผู้ใช้และนำมาแบ่งให้กับผู้พัฒนา
Content ตามที่ได้ตกลงกัน

4.3.3 การจัดหาเลขหมายโทรคมนาคม

ในการจัดหาเลขหมายโทรคมนาคม บริษัทจะต้องยื่นคำขอรับการจัดสรรเลขหมายโทรคมนาคมต่อ
กทช. ตามประกาศ กทช. เรื่อง หลักเกณฑ์การจัดสรรและบริหารเลขหมายโทรคมนาคม พ.ศ.
2551 ซึ่งมีหลักเกณฑ์ในการพิจารณาจัดสรรเลขหมายโทรคมนาคมสำหรับบริการโทรศัพท์เคลื่อนที่
ดังนี้

(1) การเพิ่มจำนวนเลขหมายโทรคมนาคมจะเป็นประโยชน์สาธารณะ

(2)
การเพิ่มจำนวนเลขหมายโทรคมนาคมไม่มีลักษณะเป็นการจำกัดการแข่งขันการประกอบกิจการโทรคมนาคมอย่างเป็นธรรม

(3)
การขอรับการจัดสรรจะต้องมีจำนวนเลขหมายโทรคมนาคมสำหรับโทรศัพท์เคลื่อนที่ที่คงเหลือพร้อมให้บริการเป็นจำนวนน้อยกว่าจำนวนเลขหมายที่ให้บริการในระยะ
6 เดือนที่ผ่านมา

(4) การพิจารณาจัดสรรเลขหมายโทรคมนาคมจะพิจารณาจัดสรรให้ตามความเหมาะสมและจำเป็น
โดยพิจารณาจากความสามารถของผู้ขอรับการจัดสรรที่จะมีลูกค้าที่ใช้งานจริงไม่น้อยกว่าร้อยละ 80
ของจำนวนเลขหมายที่ขอรับการจัดสรรในเวลา 12 เดือนจากที่ได้รับการจัดสรรเลขหมายใหม่
และรายงานข้อมูลแสดงจำนวนลูกค้าที่ใช้งานจริงในรอบ 12 เดือนที่ผ่านมา

(5) เลขหมายโทรคมนาคมที่จัดสรรจะเป็นจำนวนเท่าของกลุ่มเลขหมาย
โดยกำหนดให้ขนาดของกลุ่มเลขหมายโทรคมนาคมสำหรับโทรศัพท์เคลื่อนที่เป็น 10,000 เลขหมาย
ทั้งนี้ กลุ่มเลขหมายโทรคมนาคมหมายถึงเลขหมายโทรคมนาคมภายในกลุ่มใด ๆ
และมีความเป็นไปได้ทางเทคนิคตามแผนเลขหมายโทรคมนาคม
ผู้ขอรับการจัดสรรไม่สามารถขอเลือกเลขหมายหรือกลุ่มเลขหมายโทรคมนาคมได้

ภายหลังจากที่ได้รับการจัดสรรเลขหมายโทรคมนาคมจาก กทช.
ผู้ได้รับการจัดสรรมีหน้าที่ต้องแจ้งให้ผู้รับใบอนุญาตรายอื่น
ทราบถึงเลขหมายโทรคมนาคมที่ได้รับการจัดสรรจาก กทช.
เพื่อให้ผู้รับใบอนุญาตรายอื่นดำเนินการให้เลขหมายโทรคมนาคมสามารถติดต่อกันได้ในทุกโครงข่าย
ในทำนองเดียวกันผู้รับใบอนุญาตทุกรายต้องดำเนินการให้เลขหมายโทรคมนาคมของผู้รับใบอนุญาตรายอื่นสามารถติดต่อกันได้ในทุกโครงข่าย

นอกจากนี้
ผู้ได้รับการจัดสรรเลขหมายโทรคมนาคมมีหน้าที่ต้องชำระค่าธรรมเนียมเลขหมายโทรคมนาคมเป็นรายเดือนในอัตรา
1 บาทต่อเลขหมาย สำหรับเลขหมายเดิม 2 บาทต่อเลขหมาย สำหรับเลขหมายที่ขอเพิ่มเติม และ
10 บาทต่อเลขหมาย หรือ 20 บาทต่อเลขหมาย สำหรับเลขหมายที่มิได้นำออกใช้งาน โดย กทช.
มีสิทธิเรียกคืนเลขหมายโทรคมนาคมในกรณีที่ผู้ได้รับการจัดสรรไม่มีการนำเลขหมายโทรคมนาคมไปใช้ประโยชน์หรือไม่ได้ชำระค่าธรรมเนียมเลขหมายโทรคมนาคมภายในระยะเวลาที่กำหนด
เป็นต้น

4.3.4 การจัดหาซิมการ์ด

การจัดซื้อซิมการ์ดมิได้เป็นต้นทุนหลักของบริษัท
ในปัจจุบันบริษัทได้จัดซื้อซิมการ์ดจากผู้จัดจำหน่ายทั้งสิ้นจำนวน 4 ราย
ซึ่งเพียงพอและเหมาะสมกับการปฏิบัติงานของบริษัท

4.3.5 การจัดหาบัตรเติมเงิน

การจัดซื้อบัตรเติมเงินมิได้เป็นต้นทุนหลักของบริษัท
ในปัจจุบันบริษัทได้จัดซื้อบัตรเติมเงินจากผู้จัดจำหน่ายทั้งสิ้นจำนวน 2 ราย
ซึ่งเพียงพอและเหมาะสมกับการปฏิบัติงานของบริษัท

4.3.6 การจัดหาโทรศัพท์เคลื่อนที่

การจัดจำหน่ายโทรศัพท์เคลื่อนที่ไม่ได้เป็นรายได้หลักของบริษัท
บริการดังกล่าวมีเพื่อเป็นการอำนวยความสะดวกให้แก่ผู้ใช้บริการซึ่งในปัจจุบัน
บริการจัดจำหน่ายโทรศัพท์ดังกล่าว
บริษัทได้อนุญาตให้ ผู้จัดจำหน่ายรายอื่นเป็นผู้ให้บริการแทนแล้ว   โดยมีการให้บริการในสำนักงานบริการบางแห่ง 

4.3.7 ความสามารถของโครงข่ายในการให้บริการลูกค้า

บริษัทให้ความสำคัญกับคุณภาพของการบริการโดยเฉพาะความสามารถในการรองรับจำนวนลูกค้าของระบบโครงข่ายโทรศัพท์เคลื่อนที่
ซึ่งขึ้นอยู่กับความสามารถและความชำนาญในการบริหารระบบโครงข่ายให้สามารถให้บริการได้อย่างเต็มประสิทธิภาพ
โดยบริษัทมีหน่วยงานที่ดำเนินการวางแผน จัดหา
และติดตั้งอุปกรณ์โครงข่ายโทรศัพท์เคลื่อนที่ของบริษัทเพื่อขยายความสามารถในการรองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

งานที่ยังไม่ส่งมอบ

- ไม่มี -

ผลกระทบต่อสิ่งแวดล้อม

- ไม่มี -